Raajje in Iran aa gulhun kandaalanvee keehve?\nރާއްޖެއިން އީރާނާ ގުޅުން ކަނޑާލަންވީ ކީއްވެ؟\nފާޑުކިޔަން އުނދަގޫ ނިންމުމެއް\nއަރަބި ގައުމުތަކާއި އިރާނާ ދެމެދު ޒަމާންވީ ދެކޮޅުވެރިކަމެއް\nރާއްޖެ ސައުދީއާ އެކު ވަނީ ގުޅުން ބަދަހިކޮށްފައި\nމިދިޔަ ހަފްތާގައި ރައީސް އަބްދުﷲ ޔާމީންގެ ސަރުކާރުން އީރާނާއެކު ދިވެހި ރާއްޖެއިން ގާއިމުކޮށްފައިވާ ޑިޕްލޮމެޓިކް ގުޅުން ކުއްލި ގޮތަކަށް ކަނަޑާލުމުން ތަފާތު ބަހުސްތަކެއް ހިގަމުންދާތީ ދަނީ ފެންނަމުނެވެ. އެކަމާ އެންމެ ބޮޑަށް ފާޑު ވިދާޅުވާބޭފުޅުން ފެންނަމުންދަނީ އިދިކޮޅު ކޭމްޕް އެމްޑީޕީގެ ފިކުރަށް ނިސްބަތްވެވަޑައިގަންނަވާ ބޭފުޅުންގެތެރެއިންނެވެ. މީޑިއާގައި މިމައްސަލާގައި ދެކޮޅު ބޭފުޅަކު ނުވަތަ އެއްކޮޅު ބޭފުޅެއްގެ ޕާސަނަލް އިންޓަވިއުއެއް ޖަހާލުން ފިޔަވައި އޮއްޓަރު ހުރި އަދި އޭގެ އެންމެ ފުނަށް ދިރާސާކޮށް ބަހުސްކުރާތަނެއް ނުފެނެއެވެ. އެކަމަކު އެވާހަކަ ދެކެވެންޖެހެއެވެ. އީރާނަކީ ރާއްޖެއާއި ދުނިޔޭގެ އެންމެ ދުރުހިސާބުގައި ރާއްޖެއާއި އެއްވެސް ވަރަކަށް މުއާމަލާތު ކުރަން ނުޖެހޭ ގައުމެއް ނޫނެވެ. އީރާނަކީ އިސްލާމީ ގައުމުތަކުގެ ޖަމްއިއްޔާ އޯއައިސީގެ މެމްބަރެކެވެ. އީރާނަކީ ގަލްފުގައި އަސްކަރީ ގޮތުން އެންމެ ވަރުގަދަ އެއް ގައުމެވެ.\nރައީސް އަބްދުﷲ ޔާމީންގެ ސަރުކާރުން އީރާނާއެކު އޮތް ޑިޕްލޮމެޓިކް ގުޅުން ކަނޑާލީ ޖިއޯ ޕޮލިޓިކްސްއަށް ޚާއްސަކޮށް މެދުއިރުމަތީގެ މަސްރަހަށް ވަރަށް ބޮޑު ބަދަލެއް އަންނަމުންދާ ދަނޑިވަޅެއްގަ އެވެ. ދުނިޔޭގެ ބޮޑެތި މީޑިއާތަކުން ސިފަ ކުރަނީ "އަރަބި ބަހާރު މޫސުން" އައިސްގެން އުޅެނީ ކަމަށެވެ. ސޫރިޔާއާއި އިރާގުގައި މުސްލިމުންގެ ލޭ އޮހުރުވައިލެވެމުންދަނީ ހިތަށް އަސަރު ނުކުރާފަދަ މިންވަރަކަށް ނޫނެވެ.\nރާއްޖެއިން އީރާނާއި ގުޅުން ކަނޑާލުމުން ސައޫދީ އަރަބިއްޔާ ކޮޅަށް ރައީސް އަބްދުﷲ ޔާމީން ޖެހިވަޑައިގަތީ ކަމަށް ފާޑުކިޔާ ފަރާތްތަކުން ބުނެއެވެ. އަދި އެކަންކުރީވެސް ސައޫދީ ފައިސާގެ މުހުތާދުގައިކަމަށް ތުހުމަތު ކުރެއެވެ.\nސަރުކާރުގެ ނިންމުގައި މެދުއިރުމަތީގައި މިހާރު ހިނގަމުންދާ ހަމަނުޖެހުންތަކާއި ރާއްޖެއާއި ގުޅޭ މަސްލަހަތުތަކަށް ނަޒަރެއް ހިންގާލާނަމެވެ.\nޝިއައީ އަދި ސުންނީންނަކީ ކޮންބައެއް؟\nމެދުއިރުމަތީގައި ހިގަމުންދާ ހަމަނުޖެހުންތައް ހިތަށް ނަގައިގަނެވޭނީ އެންމެ ފުރަތަމަ ޝިއައީ-ސުންނީ ތިއޮލޮޖިކަލް ތަފާތުތައް ކޮންމެވެސް މިންވަރަކަށް އޮޅުން ފިލައިގެންނެވެ. ރާއްޖެއަކީ ދުނިޔޭގައި އޮތް ހަމައެކަނި ސައްތައިން ސައްތަ އިސްލާމީ ސުންނީ ދައުލަތެވެ. ސުންނީންނާއި ޝިއައީންނަކީ ކޮންބައެއް ހެއްޔެވެ. ދިވެހިންގެ ވަރަށް ގިނަ ރައްޔިތުންގެ ނަޒަރުގައި ދެބައި މީހުންނަކީވެސް އިސްލާމުންނެވެ. އީރާނަކީ ޝިއައީ ބާރު ހިނގާ ގައުމެކެވެ. ސައޫދީގެ ބާރު ހިންގަނީ ސުންނީންނެވެ.\nޝިއައިންނަކީ ރަސޫލު ސައްލަﷲ އަލައިހި ވަސައްލަމްގެ އަހުލު ބައިތުންނަށް ލޯބި ކުރާ ކަމަށް ދައުވާކުރާ ބަޔެވެ. މުސްލިމުންގެ ހަތަރުވަނަ ޚަލީފާ އަދި ރަސޫލު ސައްލަﷲ އަލައިހި ވަސައްލަމްގެ ދަރިކަބަލުން ފާތިމަތުގެ ފާނުގެ ފިރިކަލުން އަލީ ރަޟިޔަﷲ އާއި ހަމައިންނެވެ. އަލީފާނުގެ ފަހަތްޕުޅުގައި ތިބުމަށްފަހު އެކަލޭގެފާނާއި ދެކޮޅުވެރިވެ އަދި އެކަލޭގެފާނުގެ ދަރިކަލުން ހުސައިންގެފާނަށް ތާއީދުކޮށް އެކަލޭގެފާނާއި ބައިއަތު ހިފުމަށް ވައުދުވެ އެތައް ސިޓީތަކެއް ފޮނުވައި އެންމެފަހުން އެވައުދުތައް ގަބޫލުކުރެއްވި، އީރާގަށް އެކަލޭގެފާނު ވަޑައިގަތުމުން ޣަދަރުވެރިވެ އެކަލޭގެފާނަށް އެހީތެރިވުމުން ދުރުވެގަތުމުން ކަރުބަލާގައި ހުސައިންގެ ފާނާއި ލޮބުވެތި އަހުލުބައިތުންގެ އެތައް ބޭފުޅުންނެއް ޝަހީދުވެގެން ދިޔަ ހާދިސާއަކީ އިސްލާމީ ތާރީޚްގައި ހިގާފައިވާ އެންމެ އަސަރުގަދަ ހިތާމެވެރި ހާދިސާއެކެވެ.\nމިހާދިސާ ހިގުމުން ހުސައިންގެ ފާނަށް ޣަދަރުވެރިވި މީހުންނަށް އެމީހުންގެ ކުށް އިހްސާސްވެ އެކަމުގެ މައްޗަށް ހިތާމަކޮށް މޭގައި ތަޅައި ބޮލާއި ގައިގެ އެތައް މިތަނުގައި ވަކި އަޅައި ގައިން ލޭއޮހުރުވަމުން ކަރުބަލާއަށް ދާމަންޒަރު މިއަދުވެސް އެދަނީ ތަކުރާރުވަމުންނެވެ. އެއީ ޝިއައީންނެވެ. އަދި މިއެއްވެސް ނޫނެވެ. އެންމެ ބޮޑު ޚިލާފަކީ އަހުލު ބައިތުން ފިޔަވައި ރަސޫލު ސައްލﷲ އަލައިހި ވަސައްލަމްގެ ބައެއް އަނބިއަނބިކަލުންނާއި ސަހާބިންނާމެދު ޝިއައީން ބުނާ ބަސްތަކެވެ. އަބޫބަކުރުގެ ފާނާއި އުމަރުގެ ފާނުފަދަ މަތިވެރި ސަހާބީން ކާފަރުކޮށް ލައުނަތްދީ އަދި ރަސޫލާގެ އަނބިއަނބިކަބަލުންގެ މައްޗަށް ވަރަށް ބޮޑެތި ދޮގު ތުހުމަތުކޮށް ބަދުނާމުކޮށް ދައްކާ ވާހަކަ އަޑުއަހަން މުސްލިމެއްގެ ހިތަށް ފަސޭހަ ވާނެތޯ އެވެ. އެތުހުމަތުތަކާއި ދެކޮޅު ހަދާ މީހުންނަކީ ސުންނީންނެވެ.\nކީރިތިގުރުއާންގައި އަހުލު ބައިތުންނާއި ގުޅޭގޮތުން ހުރި ވާހަކަތައް އުނިކޮށް ކަރޮޕްޓްކޮށްފައިވާ ކަމަށްވެސް ޝިއައީން ބޮޑު ތުހުމަތެއް ކުރެއެވެ. އުމަރު ރަޟިޔަﷲ އަންހާއާއިމެދު އޮންނަ ހަސަދަވެރިކަމާއި ރުޅިވެރިކަމުގެ ބޮޑުކަމުން އެކަލޭގެފާނު ޝަހީދުކުރި އަބޫ ލުއުލުއުލް މަޖޫސީގެ ނަންމަތީގައި މިސްކިތަކާއި މަގްބަރާއެއް ބިނާކޮށް އެ މަގުބަރާގެ ވަށައިގެން ތަވާފުކޮށް އުޅެއެވެ. އެމިސްކިތް އެހެރީ އީރާންގައެވެ. ގޫގުލްއިން ސާޗުކޮށްލުމުން ފެންނާނެއެވެ.\nދެބައިމީހުންގެ ތިއޮލޮޖިކަލް މިތަފާތު ތަކާއިހެދި އެކީގައި އެއް މިސްކިތެއްގައި ނަމާދު ނުކުރެއެވެ. ޝިއައީން ޝިއައީންގެ މިސްކިތްތަކުގައެވެ. ސުންނީން އެމީހުންގެ މިސްކިތްތަކުގަ އެވެ. މިތަފާތުތައް ނޭނގޭ މީހަކު ބުނެފާނެއެވެ. އެއްޗެހި ގޮވަނީ ޝިއައީ ވަކި ފިރުގާތަކެއްގެ ބައެކެވެ. އެކަމަކު އީރާނުގައި ވެރިކަމުގައި އެތިބީ އެ ޝިއައީންނެވެ. މިފަދަ ބަސްތައް ނުގޮވާ ބައި މަދު ޝިއައީން އުޅެނީ ޔަމަނުގަ އެވެ. ޝިއައީން މި ނުބައިބަސްތައް އާއްމުކޮށް ނުހެދުމަށް ގްރޭންޑް އިމާމް އާޔަތުﷲ ގަރާރެއް ނެރެފައިވެއެވެ. އެކަމަކު ޝިއައީ ދަންނަބޭކަލުން އެއަކަށް އިހްތިރާމެއް ނުކުރެއެވެ.\nޝިއައިންގެ ސަބަބުން މުސްލިމް އުއްމަތަށް ލިބުނު ގެއްލުން\nއިސްލާމް ދީނަށް ނަސްރު ދިނުމަށް ކުރެވުނު އެއްވެސް ހަނގުރާމައެއްގައި ޝިއައީން ބައިވެރި ނުވެއެވެ. ފަލަސްތީނު މިނިވަން ކުރެވޭތޯ އަރަބިން ކުރި ހަގުރާމައިގައި ވެސް ބައިވެރި ނުވެ ތިބީ ދުރުގަ އެވެ. ތަތާރުން ބަޣްދާދު ތަޅާލައި މުސްލިމުންގެ ލޭ އޮހުރުވައިލިއިރު އެމީހުންނަށް ވާގިވެރިވީ ޝިއައީންނެވެ. އެންމެ ފަހުން ސައްދާމުގެ ވެރިކަން ވައްޓާލުމަށް އެމެރިކާ ސިފައިން އިރާގަށް އެރިއިރު އެމީހުންނަށް ހަގީގީ ބާރުދީ ވާގިވެރިވީ އީރާންކަން އިރާގުގެ އޭރުގެ ވެރިންނަށް އެނގިވަޑައިގަތްކަން އޭރު އިރާގުން އދ. އަށް ކަޑައަޅާފައިވާ މަންދޫބު ދާދިފަހުން ދުނިޔޭގެ މީޑިއާގައި ހާމަކޮށްފައިވެއެވެ.\nހިޖުރައިން އަށް ވަނަ ގަރުނުގައި އުފެދުނު މަޝްހޫރު އިލްމުވެރިއެއްކަމަށްވާ ޝައިޚްލް އިސްލާމް ނުވަތަ އިބްނި ތައިމިއްޔާ ރަހިމަހުﷲ ވިދާޅުވެފައި ވެއެވެ؛ ޝިއައީންނަކީ މަސީހިންނާއި ޔަހޫދިންނާއި މުޝްރިކުންނަށްވުރެ ވެސް ކުފުރުކަން ބޮޑު ބައެކެވެ. އެއީ އިސްލާމުންގެ ގޮތުގައި ތިބެ މުސްލިމް އުއްމަތަށް އެމީހުންގެ ފަރާތުން ލިބިފައިވާ ގެއްލުންތައް ބޮޑުކަމުންނެވެ.\nމެދުއިރުމަތީގައި ހިގަމުންދާ ލޭ އޮހޮރުވުންތައް\nމެދުއިރުމަތީގައި މިހާރު ހިގަމުންދާ ލޭ އޮހޮރުވުންތަކުގެ ފަހަތުގައި އޮތީ ސުންނީ ސައޫދީ އަރަބިއްޔާ ކަމަށް ހުޅަގުގެ މީޑިއާތަކުން ދޭތެރެ ދޭތެރެއިން ވަރަށް ބޮޑުކޮށްގަނަގެން އުޅެއެވެ. އެމީހުން އެހެން ނުބުނަންވީ ސަބަބެއްވެސް ނެތެވެ. މުސްލިމުންގެ ތެރޭގައި އިސްލާމީ ޝަރީއާ މި ހިފަހައްޓަނީ ސައޫދީ ނުފޫޒުގެ ސަބަބުންނެވެ. އީރާން ބާއްވާށެވެ. އިރާގުގައި އެކަމެއް ނުކުރެއެވެ.\nއަޅުގަނޑާއި ބައްދަލުވި ސޫރިޔާގެ ގައުމީ ޓީވީގެ އެޑިޓަރަކު ދަތުރު ހަދަމުން ދިޔައިރު މަޝްހޫރު ބްރޭންޑްތަކުގެ ރާފުޅިތައް ޕެކްކޮށް ފޮށްޓަށްއަޅާތީ އެކަމާއި ބެހޭ ގޮތުން އޭނާއާއި ސުވާލުކޮށްލުމުން ބުންޏެވެ. ސޫރިޔާގެ ވައިންއަކީ އެމީހުންގެ ގައުމީ ބުއިމެކެވެ. ތުރުކީގެ ހާލަތު ނުދެންނެވިޔަސް އެގިވަޑައިގަންނަވާނެ އެވެ. މިސްރުގައި ވެސް ކަންއޮތީ މުޅިން ތަފާތުގޮތަކަށް ނޫނެވެ.\nކޮންމެއަކަސް އިރާގު ހަނގުރާމައަށްފަހު އެމެރިކާއިން ކުރި ކަމަކީ ސުންނީންގެ ބާރު ކަނޑުވައި ޝިއައީ ދައުލަތެއް އިރާގުގައި އުފެއްދުމެވެ. އެއާއެކު ބަދަލުހިފުމުގެ ގަދަ އޮއިވަރުގެ ތެރޭގައި ސުންނީންގެ ސިޓީތައް ހަލާކުކޮށް އެތައްހާސް ބަޔަކު މަރާލެވިފައި ވެއެވެ. މިހާރުވެސް އިރާގުގައި ހިގަނީ އެކަންތަކެވެ. ފައްލޫޖާގެ ރައްޔިތުން ބަނޑަށް ޖައްސާފައިވާގޮތް ދިވެހިންގެ ގިނަބަޔަށް ރޭކާވެސް ނުލާނެއެވެ.\nއިރާގަށްފަހު ސޫރިޔާގައި އުފެދުނު ހަމަނުޖެހުންތަކުގައި މިއަދު ބޮންއަޅައި ހަލާކުކޮށްލެވުންދަނީ ސުންނީން ދިރިއުޅޭ ސިޓީތަކެވެ. ބައްޝާރުގެ ޝިއައީ ބާރުތަކާއި ދެކޮޅަށް ސުންނީ ހަގުރާމަވެރިން ހަތިޔާރު ހިފައިގެން އުޅެއެވެ. އޭގެ ގިނަ ޖަމާއަތްތައް ސިފަކޮށްފައިވަނީ ޓެރަރިސްޓް ޖަމާއަތްތަކުގެ ގޮތުގައެވެ. މުޅި ދުނިޔެއަށް އެގިގެން އީރާން ސިފައިން އެދަނީ ސޫރިޔާގައި ހަގުރާމަ ކުރަމުންނެވެ. ކޮންބަޔަކާއި ދެކޮޅަށްތޯއެވެ.\nގަލްފުގައި ޝިއައީން ވަރަށް ގިނައެވެ. ލުބުނާންގައި ޝިއައީން ބާރުގަދަކޮށްފިއެވެ. އަރަބި ބަހާރުމޫސުމާއެކު ޝިއައީން ތެދުވެ ބަހްރައިންގެ ސަރުކާރު ވައްޓާލަން ދާދި ގާތްވެފައި ވަނިކޮށް ސައޫދީ ސިފައިން ބަހުރައިންއަށް ފޮނުވައި ޝިއައީ ދެކޮޅުވެރިކަން ގަދަބާރުން ކަނޑުވައިލިއެވެ. ޓެރަރިޒަމާއި ދެކޮޅަށް އެމެރިކާއިން ބޭނުންކުރި އެއް މަރުކަޒަކީ ޔަމަނެވެ. އެއީ ސައޫދީއަރަބިއްޔާއަށް ވަންނަ މައި ދޮރާށްޓެވެ. ޔަމަނުގައި އެމެރިކާގެ ބިޔަ ސެޓެލައިޓްތަކުން ބަލަބަލައި ތިއްބައި ޝިއައީ ހޫތީން ސަންއާއަށްވަދެ ސުންނީ ސަރުކާރު ވަށްޓައިލިއެވެ. ހޫތީންނަކީ މާބާރުގަދަ މާގިނަ ބައެއްވެސް ނޫނެވެ. އެކަމަކު އެމީހުން ހުއްޓުވައި ލުމުގައި އެމެރިކާއަށް ކުޅަދާނަވިކަމަކަށް ނުވިއެވެ. ޝިއައީންގެ މި އުތުރި އަރައިގަތުމުގެ ތެރޭގައި ސައޫދީ އަބިއްޔާގެ އިރުމަތީ ބިތުގައިވެސް ވަރަށް ބޮޑަށް ގަޑުބަޑު ހިންގިއެވެ. އެކަމުގެ އެންމެ އަޑީގައި ހުރި ނިމްރު އަލް ނިމްރު އާއި އެތައްބަޔަކު ހައްޔަރުކުރެވި އެމީހުންގެ މައްޗަށް ސައޫދީ ކޯޓުން މަރުގެ ހުކުމް އިއްވުމުން އެކަން ސައޫދީގައި ތަންފީޒުކުރެވުނެވެ.\nނިމްރު މަރާލުމުން ޝިއައީން ރުޅިއަރައިގެނެގެން އީރާންގައިހުރި ސައޫދީ އެމްބަސީގައި އަލިފާން ޖަހައި ރޯކޮށްލިއިރު އީރާނުގެ ސަލާމަތީ ބާރުތަކުން އެކަމާ އަޅާނުލި އެވެ. ސައޫދީގެ ޑިޕްލޮމެޓިކް އިދާރާ އަންދައިލައި އީރާނުން ދިން މެސެޖަށް ސައޫދީން ދިނީ ވަރަށް ހަރުކަށި ރައްދެކެވެ. އީރާނާއެކު އޮތް ޑިޕްލޮމެޓިކް ހުރައި ގުޅުންތަކެއް ކަނޑާލުމެވެ. ސައޫދީގެ އާޖީލުގެ ލީޑަރުންނަށް ވިސްނިވަޑައިގަތީ ޝިއައީ ބާރުތައް ހުރިހައި ފަރާތަކުން އައިސް ސައޫދީ ވަށާލަމުންދާތަނެވެ. ހުޅަނގުގެ ހިމާޔަތް ނުލިބޭނެކަންވެސް ގަބޫލު ކުރެވެން ފަށައިފިއެވެ.\nއެއީ އެމެރިކާއާއި އީރާނާ ދެމެދު ގުޅުން ބަދަހިކުރާތަން ފެންނަން ފެށުމުންނެވެ. ސައޫދީ އިސްވެ އޮވެ ސުންނީ ގައުމުތަކުގެ ލަޝްކަރެއް އެކުލަވައިލީ ޝިއައީން ބާރުގަދަ ކުރަމުންދާ ދިޔުމާއި ކުރިމަތިލެވިދާނެކަން ދެއްކުމަށެވެ. ޔަމަނުގައި ހޫތީންނާއި ދެކޮޅަށް ބާރުގެ ބޭނުންކޮށް ސުންނީ ވެރިކަން އަލުން ރުޖޫއަކުރެވޭތޯ ސައޫދީން ދަނީ މަސައްކަތް ކުރަމުނެވެ. އީރާންގެ އާޔަތުﷲ އިން ސިފަކުރަނީ އެމެރިކާއަކީ ބޮޑު ޝައިތާންގެ ގޮތުގައެވެ. މިއަދު އެޝައިތާންކަން ކެނޑި އީރާންގެ މިސައިލްތަކުން ވެސް އެ ނިޝާންދަނީ ފޮހެމުންނެވެ. ހުޅަނގުގެ ޑިޕްލޮމެޓުން ތެހެރާނަށް ދަތުރުކޮށް އީރާނާއިދަނީ ގާތްވަމުންނެވެ. އެންމެ ހައިރާންވާކަމަކީ އައިއެސްފަދަ ވަރުގަދަ ޓެރަރިސްޓް ޖަމާއަތްތަކުން ސައޫދީއަށް ހަމަލާދީ، ތުރުކީއަށް ހަމަލާދީ ސޫރިޔާއާއި އިރާގުގެ ވަރަށް ބޮޑު ބައެއް ހިފައިގެން އޮތް އިރު އީރާނުގައި ހަމަ އެންމެ ބޮމެއްވެސް ގޮއްވާ ނުލާކަމެކެވެ. އެމެރިކާގެ ޖާސޫސީ ފަރާތްތަކުން ބުނާގޮތުގައި ރަޝިޔާއިން ބޮންއަޅާއިރު އައިއެސްގެ އަމާޒުތަކަށްވުރެ ބައްޝާރުލް އަސަދާއި ދެކޮޅަށް ހަގުރާމަކުރާ ސުންނީ ޖަމާއަތްތަކުގެ އަމާޒުތަކަށް މާގިނައިން ހަމަލާދެއެވެ.\nދިވެހި ސަރުކާރުގެ ނިންމުމަށް ފާޑުކިޔަން އުދަގޫވަނީ ކީއްވެ؟\nކޮންމެއަކަސް މެދުއިރުމަތީގެ ހަމަނުޖެހުންތައް ވަރަށް އޮޅުން ބޮޅުމެވެ. ސައޫދީއާއި އެކުވެރި އަވަށްޓެރި ސުންނީ ގައުމުތަކުންދަނީ އީރާނާއި ޑިޕްލޮމެޓިކް ގުޅުން ކަޑާލަމުންނެވެ. އަނެއްބައި ގައުމުތައް ޑިޕްލޮމެޓުން އެގައުމުތަކަށް އަނބުރައި ގެންގޮސް ގުޅުންތައް ވަރަށް ދަށްކޮށްފައިވެއެވެ. އެއީ ޝިއައީ ކޮމިއުނިޓީ ބޮޑު ގައުމުތަކެވެ. އެގައުމުތަކުން ތުހުމަތުކުރަނީ އީރާނުން އަޑީގައި އޮވެގެން އެގައުމުތަކުގެ އެތެރޭގައި ގަޑުބަޑު އުފައްދައި، މަސްލަހަތު ނަގާލަން އުޅެނީކަމަށެވެ. ރާއްޖެއަކީ ކުރިންވެސް ދެންނެވި ފަދައިން މުޅިން ސުންނީ ތިއޮލޮޖީއަށް ލޯބިކުރާ ބައަކު އުޅޭތަނެކެވެ. އެހެންވީމާ މިއަދު ޝިއައީ ސަރުކާރުތަކުން އެގައުމުތަކުގައި ތިބި ސުންނީން މުސްލިމުންނާއި ދެކޮޅަށް ހިންގާ ބަދަލު ހިފުމުގެ ޖަރީމާތަކާއި ޝިއައިޒަމް ފުޅާކުރުމުގެ ހަގުރާމައިގެތެރޭގައި ރައީސް އަބްދުﷲ ޔާމީން އީރާނާއި ގުޅުންކަޑާލަން ނިންމެވުމުން އެކަމާއި ދެކޮޅު ހަދައި ފާޑުކިޔަން ތަންކޮޅެއް އުނދަގުލެވެ. އީރާނަށްވުރެ ހުރިހައި ގޮތަކުންވެސް ދިވެހި ދައުލަތާއި ސައޫދީއާއި ދެމެދު އޮތް މަސްލަހަތު ދިވެހިންނަށް މާ ބޮޑެވެ. މާ މުހިއްމެވެ. ރާއްޖޭގައި ތިބި ޝިއައީ ސުންނީ ތާރީޚް ރަނގަޅަށް ދެނެވަޑައިގަންނަވާ ވަރަށް ގިނަ އާލިމުން ދިވެހި ސަރުކާރުގެ ނިންމުމަށް ތާއީދުކުރައްވާކަމަށް ވިދާޅުވެއެވެ.\nއެންމެން ހޭލައި، އެޗްއާރްސީއެމަށް ނިދިފައި!\nހުޅުވައިގެން ހަފުތާއެއް: އަދި ހަމަ ސުމެއް!\nކުޑަކުއްޖާގެ ރޭޕް ކޭހުގައި ފުލުހުންގެ އިހުމާލެއް\nއޮފީސްތައް، ދިގު ބަންދުން ހިދުމަތަށް!\nކާށިދޫ ކަނޑަށް ގެއްލުނު މީހުން ފެނިއްޖެ، ހާލު ރަނގަޅު


iOS 13 iPhone thakah iOS 14 libidhaane | Mihaaru\nއައިފޯނެއްގައި އައިއޯއެސް 13 ގިންގޭ ނަމަ އެ އައިފޯނަކަށް އައިއޯއެސް 14 ލިބޭނެ ކަމަށް އެބަ ބުނޭ\n03 ޖޫން 2020 - 09:24\nއެޕަލް އިން ކޮންމެ އަހަރަކު ބާއްވާ "ވޯލްޑް ވައިޑް ޑިވެލޮޕާސް ކޮންފަރެންސް" އަކީ މިކަހަލަ ވާހަތައް ރަސްމީކޮށް އިއުލާންކުރާ ހަފުލާ އެވެ. މި އަހަރު، ވޯލްޑް ވައިޑް ޑިވެލޮޕާސް ކޮންފަރެންސް ބާއްވަން ހަމަޖައްސާފައި ވަނީ މި މަހު، ޖޫން 22 ގަ އެވެ. ނަމަވެސް އެހެން އަހަރުތަކާ ޚިލާފަށް މި އަހަރުގެ ކޮންފަރެންސް ބާއްވާނީ މުޅިން ތަފާތު ގޮތަކަށެވެ. އޮންލައިންކޮށެވެ.\nކޮރޯނާވައިރަސް މުޅި ދުނިޔޭގައި ވަކިއަޅަމުން ދާތީ އާންމުނަށް ވަނީ ގޭބަންދުގައި ތިބެން ޖެހިފަ އެވެ. ގިނަ ބަޔަކު އެއްތަނަކަށް އެއްވެ ސައްލާކޮށް އުޅުން މަނާވެފައި ވާތީ ވޯލްޑް ވައިޑް ޑިވެލޮޕާސް ކޮންފަރެންސް އޮންލައިން ނޫން ގޮތަކަށް ބޭއްވޭކަށް ނެތެވެ.\nއައިއޯއެސް 13 އިން ހިންގާ ހުރިހާ އައިފޯނަކަށް އައިއޯއެސް 14 ލިބުން ބޮޑު އުފަލަކަށް ވާނެ އެވެ. އިންތިޒާރުގައި ތިބި ވަފާތެރިންނަށް ކުޑަ ދުވަސްކޮޅެއްގެ ތެރޭގައި އައިއޯއެސް 14ގެ ރީތިކަން ފެންނާނެ އެވެ. އައިފޯން6އިން ފެށިގެން "އައިފޯން އެސްއީ (2020) އާ ހަމަ އަށް އައިއޯއެސް 14 ލިބޭނެ ކަމަށް، އިތުބާރު ހުރި ކަމަށް ބުނާ މީހަކާ ހަވާލީދީ އިންޓަނެޓް ޚަބަރުތައް އެބަ ބުނެ އެވެ. ބަލަން ތިބެމާ ދޯ އެވެ.\nއައިޕެޑް އައިފޯން އެޕަލް އައިއޯއެސް އައިޕޮޑް


އީ-ސްޓޯރ މެދުވެރިކޮށް އެސްޓީއޯ ހޯމް އިމްޕްރޫވްމަންޓުން މިހާރު ވިޔަފާރިކުރެވޭނެ އީ-ސްޓޯރ މެދުވެރިކޮށް އެސްޓީއޯ ހޯމް އިމްޕްރޫވްމަންޓުން މިހާރު ވިޔަފާރިކުރެވޭނެ\nއެސްޓީއޯގެ އޮންލައިން ވިޔަފާރި ޕްލެޓްފޯމް، އީ-ސްޓޯރ.އެމްވީ މެދުވެރިކޮށް އެސްޓީއޯ ހޯމް އިމްޕްރޫވްމަންޓުން ވިއްކާ ތަކެތި ގަތުމުގެ ފުރުސަތު ހުޅުވާލައިފިއެވެ.\n"އީ-ސްޓޯރ.އެމްވީ" ގެ ޚިދުމަތަކީ އެސްޓީއޯ ފިހާރަތަކުން ވިއްކާ ތަކެތި ކަސްޓަމަރުންނަށް އޮންލައިންކޮށް ގަތުމުގެ ފުރުސަތު ލިބޭ ޕްލެޓްފޯމެކެވެ. އެގޮތުން އީސްޓޯރ.އެމްވީއިން މިހާރު އެސްޓީއޯ ސްޕާމާޓުން ލިބެން ހުންނަ ތަކެތި ހޯލްސޭލްކޮށް ލިބެން ހުރުމުގެ އިތުރަށް، އެސްޓީއޯ ހޯމް އިމްޕްރޫވްމަންޓުން ލިބެން ހުންނަ ގޭތެރޭގައި ބޭނުންކުރާ އިލެކްޓްރޯނިކް ސާމާނުވެސް ލިބެން ހުންނާނެ ކަމަށް އެސްޓީއޯއިން ހާމަކުރެއެވެ.\nއީ.ސްޓޯރ މެދުވެރިކޮށް ހޯމް އިމްޕްރޫވްމަންޓު ފިހާރައިން ގަންނަ ތަކެތީގެ ތެރެއިން ގެއަށް ޑެލިވަރކޮށްދިނުމުގެ ޙިދުމަތް ލިބޭނީ އައިސްއަލަމާރި އަދި ދޮންނަ މެޝިން ގަންނަ ފަރާތްތަކަށެވެ. އެހެން ހުރިހާ އެއްޗެއް ގަތުމަށްފަހު ބަލާ އެސްޓީއޯ ހޯމްއިމްޕްރޫވްމަންޓަށް އައުމުން ލިބޭނެއެވެ.\nއާއްމުންނަށް "އީސްޓޯރ.އެމްވީ" މެދުވެރިކޮށް އެސްޓީއޯ ސްޕަރމާޓުން ތަކެތި ގަތުމުގެ ފުރުސަތު ވަނީ މިދިޔަ މަހުގެ5ވަނަ ދުވަހު މެދުކަނޑާލާފައެވެ. އެހެންނަމަވެސް ވަރަށް އަވަހަށް އެޙިދުމަތްވެސް އަލުން ފެށުމަށް ތައްޔާރުވަމުންދާ ކަމަށް އެސްޓީއޯއިން ހާމަކުރެއެވެ.


ރައްޔިތުންގެ މަޖިލީހުގެ ކޮމެޓީ އެލަވަންސް ނަންގަވަން ބޭނުންފުޅު ނުވާ މެންބަރުންގެ އަދަދު 12 އަރާފައިވާ ކަމަށް މަޖިލީހުގެ އަމީން އާންމު އަހުމަދު މުހައްމަދު މިއަދު ވިދާޅުވެއްޖެ އެވެ.\nއަމީން އާންމު މިއަދު ވިދާޅުވީ ކޮމެޓީ އެލަވަންސްގެ ގޮތުގައި 20،000ރ. ނަންގަވަން ބޭނުންފުޅު ނުވާ ކަމަށް ވިދާޅުވެ ރަސްމީކޮށް މަޖިލީހަށް އެކަން ހުށަހަޅުއްވާފައި ވަނީ އެމްޑީޕީގެ މެންބަރުންގެ އިތުރުން މިނިވަން މެންބަރެއް ކަމަށެވެ. އެއީ ކުޅުދުއްފުށީ ދެކުނު ދާއިރާގެ މެންބަރު މުހައްމަދު ނަޝީދެވެ. އަދި ފޯނުން ގުޅުއްވައި ކޮމެޓީ އެލަވަންސް ނަންގަވަން ބޭނުންފުޅު ނުވާ ކަމަށް ހުޅުހެންވޭރު ދާއިރާގެ މެންބަރު ރީކޯ މޫސާ މަނިކު ވިދާޅުވެފައިވާ ކަމަށް ވިދާޅުވި އެވެ.\nއަދި މަޖިލީހުގެ ގަވާއިދުގައިވާ ގޮތުގެ މަތިން މަޖިލީހުގެ ރައީސް އެއްވެސް ކޮމެޓީއެއްގައި ހިމެނިވަޑައި ނުގަންނަވާތީ އެމަނިކުފާނު ވެސް ކޮމެޓީ އެލަވަންސް ނުނަންގަވާނެ ކަމަށް އަމީން އާންމު އަހުމަދު މުހައްމަދު ވިދާޅުވި އެވެ.\nކޮމެޓީ އެލަވަންސް ބޭނުންފުޅު ނުވާ ކަމަށް އެއްވެސް އިދިކޮޅު މެންބަރަކު މަޖިލީހަށް އަންގާފައި ނުވާއިރު، އެމްޑީޕީގެ ޕާލަމެންޓްރީ ގްރޫޕްގެ 34 މެންބަރުންގެ ތެރެއިން ދިހަ މެންބަރަކު ވަނީ ކޮމެޓީ އެލަންސްގެ 20،000ރ. ބޭނުންފުޅު ނުވާ ކަމަށް ރަސްމީކޮށް މަޖިލީހަށް ހުށަހަޅާފަ އެވެ. އެ މެންބަރުންނަކީ މާފަންނު ދެކުނު ދާއިރާގެ މެންބަރު އިބްރާހިމް ރަޝީދު އާއި ހެންވޭރު ދެކުނު ދާއިރާގެ މެންބަރު ހާމިދު އަބްދުލްޣަފޫރުގެ އިތުރުން މައްޗަންގޮޅީ އުތުރު ދާއިރާގެ މެންބަރު މާރިޔާ އަހުމަދު ދީދީ އެވެ. އަދި ހިތަދޫ އުތުރު ދާއިރާގެ މެންބަރު މުހައްމަދު އަސްލަމް އާއި މަޑަވެލި ދާއިރާގެ މެންބަރު މުހައްމަދު ނާޒިމްގެ އިތުރުން ގަލޮޅު އުތުރު ދާއިރާގެ މެންބަރު އިވާ އަބްދުﷲ އާއި ހުޅުމީދޫ ދާއިރާގެ މެންބަރު އިލްޔާސް ލަބީބު އާއި ތިނަދޫ ދާއިރާގެ މެންބަރު މުހައްމަދު ގަސަމް ހިމެނިވަޑައިގަންވަނަވައެވެ. އަދި ދިއްދޫ ދާއިރާގެ މެންބަރު އަހުމަދު ސަމީރު ވެސް ކޮމެޓި އެލަވަންސް ބޭނުންފުޅު ނުވާ ކަމަށް މަޖިލީހަށް އަންގަވާފައިވެ އެވެ.\nއެލަވަންސް ބޭނުންނުވާ ބައެއް މެމްބަރުން ފޯނުންނާއި އެސްއެމްއެސް މެދުވެރިކޮށް މަޖިލީހަށް އެކަން އަންގަވަމުން ގެންދަވާތީ މަޖިލީހުގެ ރައީސް އަބްދުﷲ ޝާހިދު ސިޓީއަކުން މެންބަރުންނަށް އިއްޔެ ދަންނަވާފައި ވަނީ ރަސްމީކޮށް ސީޓިއަކުން އެކަން އެންގެވުމަށެވެ.\nއެންމެފަހުން އަޕްޑޭޓްކުރީ 18/10/2018 03:40\nމުއިއްޒު އިބްރާހިމް 11 މިނެޓު ކުރިން


SunOnline: Tottenham dhookoh Eriksen Inter ah\ndate_range އާދިއްތަ 29 މާޗް 2020\nޓޮޓެންހަމް ދޫކޮށް އެރިކްސަން އިންޓައަށް\nޢަބްދުﷲ އައިމަން 29 Jan 2020, 11:34\nޑެންމާކުގެ މިޑްފީލްޑަރު އެރިކްސަން އިންޓަ މިލާނަށް ސޮއި ކުރުމަށް ބޭއްވި ރަސްމިއްޔާތުގެ ތެރެއިން --- ފޮޓޯ.// އިންޓަ މިލާން\nޔޫރަޕުގެ ބޮޑެތި ކުލަބުތަކަކުން ގިނަ ދުވަސްތަކެއް ވަންދެން ފާރަލަމުން އައި ޓޮޓެންހަމުގެ ތަޖުރިބާކާރު މިޑްފީލްޑަރު ކްރިސްޓިއަން އެރިކްސަން އެ ކުލަބު ދޫކޮށް އިޓަލީގެ އިންޓަ މިލާނަށް ސޮއިކޮށްފިއެވެ.\nއުމުރުން 27 އަހަރުގެ އެރިކްސަން އިންޓައަށް ބަދަލުވީ 20 މިލިއަން ޕައުންޑްގެ އަގަކަށެވެ. ޑެންމާކުގެ ކެޕްޓަންކަން ކުރަމުން އަންނަ އެރިކްސެން އިންޓައާއެކު ހެދި އެއްބަސްވުން ހަމަވާނީ 2024 ވަނަ އަހަރުގެ ޖޫން މަހުގެ ނިޔަލަށެވެ. އިންޓާއިން އެރިކްސަން ބޭނުންވެގެން މަސައްކަތްކުރާތާ މިހާރު ވަނީ ދުވަސްގަނޑެއް ވެފައެވެ.\nއިންޓައާ އެކު މެޑިކަލް ނިންމުމަށްފަހު އެ ކުލަބުން އިއްޔެ ވަނީ އެރިކްސަން އެކުލަބާ ގުޅިފައިވާ ކަން ރަސްމީކޮށް އިއުލާން ކޮށްފައެވެ. އެކަމަކު ސީޒަނުގެ މެދުތެރެއިން އެރިކްސަން ކުލަބު ބަދަލުކުރަން ނިންމުމާ ގުޅިގެން ޓޮޓެންހަމުގެ ކޯޗު ހޯޒޭ މޮރީނިއޯ ވަނީ ނުރުހުން ފާޅުކޮށްފައެވެ.\nނެދަލެންޑްސްގެ އަޔަކްސްއިން 2013 ވަނަ އަހަރު ޓޮޓެންހަމަށް ބަދަލުވެ އެރިކްސެން ވަނީ ޓޮޓެންހަމަށް 305 މެޗު ކުޅެދީ 69 ގޯލު ކާމިޔާބުކޮށްދީފައެވެ. އަދި ވޭތުވެ ދިޔަ އަހަރުގެ ޗެމްޕިއަންސް ލީގު ފައިނަލަށް ޓޮޓެންހަމް ގެންދިއުމުގައްޔާއި، ޕްރިމިއާ ލީގުގެ ގަދަ ހަތަރެއްގައި ވޭތުވެ ދިޔަ އަހަރުތަކުގައި ޓޮޓެންހަމް ލީގު ނިންމާލުމުގައިވެސް އެރިކްސަންގެ ދައުރު ބޮޑެވެ.\nއެރިކްސަން މި ސީޒަނުގެ ކޮންމެސް ހިސާބަކުން އެ ކުލަބު ދޫކޮށްލާނެކަން އޮތީ ކުރިންވެސް ގިނަބަޔަކަށް އިނގިފައެވެ. މި ސީޒަނުގެ ނިޔަލަށް އޭނާގެ އެއްބަސްވުން އައުކޮށްފައި ނުވާ އިރު ސީޒަން ނިމުމާއެކު ހިލޭ ޓްރާންސްފާއެއްގައި އޭނާއަށް ކުލަބު ދޫކޮށްލުމުގެ ފުރުސަތު އޮންނާނެއެވެ.\nއިންޓައިން އެރިކްސަންގެ ސޮއި ހޯދަން ބޭނުންވާކަން ރަސްމީކޮށް މީގެ ކުރިން އިއުލާން ކޮށްފައިވާ އިރު އިނގިރޭސި ވިލާތުގެ މެންޗެސްޓާ ޔުނައިޓެޑާއި ސްޕެއިނުގެ ބާސެލޯނާ އަދި ރެއާލް މެޑްރިޑްވެސް ވަނީ އޭނާ ގެންދިއުމަށް މަސައްކަތްކޮށްފައެވެ.\nއެރިކްސަންގެ އިތުރުން މިހާރު ހުޅުވިފައިވާ ޓްރާންސްފާ މާކެޓުގައި އިންޓައިން ސޮއި ހޯދި ކުޅުންތެރިންނަކީ މެންޗެސްޓަރ ޔުނައިޓެޑަށް ކުރިން ކުޅުނު 34 އަހަރުގެ އޭޝްލީ ޔަންގާއި ޗެލްސީގެ ވިކްޓަ މޫސަސްއެވެ.\nabdullaaiman4 ޢަބްދުﷲ އައިމަން\nމެސީ އަށްވުރެ ރޮނާލްޑޯ މޮޅު: ޕެލޭ\nބަޔާން އާއި ބޮރުއްސިއާ ކުޅުންތެރިންގެ މުސާރަ ކުޑަކޮށްފި\nޕްރިމިއާ ލީގު ތަށި ލިވަޕޫލް އަށް ހައްގު: ރޫނީ


Judiciary islaahu kuran vaguthun gaanoonu asaasee badhalukuran jehey: Jabir | Mihaaru\nކާށިދޫ ދާއިރާގެ މެމްބަރު އަބްދުﷲ ޖާބިރު "މިހާރު" އަށް އިންޓަވިއު ދެއްވަނީ. ޖޭއެސްސީ އަށް ސިޔާސީ ބޭފުޅުން ވަޑައިގަންނަވާތީ އޭނާ ވަރަށް ބޮޑަށް ފާޑު ވިދާޅުވި.--- ފޮޓޯ: މިހާރު\nޖުޑީޝަރީ އިސްލާހުކުރަން ވަގުތުން ގާނޫނުއަސާސީ ބަދަލުކުރަންޖެހޭ: ޖާބިރު\n29 މެއި 2019 - 12:45 22 comments\nޖުޑީޝަލް ސާވިސް ކޮމިޝަން (ޖޭއެސްސީ) އަށް ރައްޔިތުންގެ މަޖިލީހުގެ ކަނޑައަޅާ މެންބަރަކު ހޮވުމަށް ކުރި ބަހުސްގައި ޖާބިރު ވިދާޅުވީ ސިޔާސީ ބޭފުޅުން ތިއްބަވައިގެން ޖޭއެސްސީ ރަނގަޅު ނުވާނެ ކަމަށާއި ޝަރުއީ ދާއިރާ އަށް "އަތް ނުބާނައި" މެކޭނިޒަމެއް މަޖިލިހުގެ ތެރެއިން އުފަންކުރަން ބޭނުންވާ ކަމަށެވެ. ޖޭއެސްސީ މިހާރު އެކުލެވިފައި އޮތީ ސިޔާސީ ބޭފުޅުން ވެސް ތިއްބަވާ ގޮތަށް ކަމަށް ވާތީ އެކަމަށް އިޝާރާތްކުރައްވަމުން ޖާބިރު ވިދާޅުވީ މިހާރު އޮތީ "އަތް ބާނައިގެން" ނުވަތަ "މޮހޮރު" ޖަހައިގެން ކަންތައްތައް ކުރާނެ މެކޭނިޒަމެއް ކަމަށެވެ.\nޖުޑިޝަރީ އަށް ފާޑު ކިޔަމުން އަންނަތާ ޒަމާންވެފައިވާ އިރު، ޖުޑިޝަރީ މިނިވަން ކުރެވޭނީ ސިޔާސީ ބޭފުޅުންގެ ކިބައިން އެތަން ސަލާމަތް ކުރެވިގެން ކަމަށް ޖާބިރު ވިދާޅުވި އެވެ. އަދި ގާނޫނުއަސާސީގައި ޖޭއެސްސީ އެކުލެވިފައި އޮންނަ ގޮތް ބަދަލު ކުރަން ޖެހޭ ކަމަށް ވެސް ޖާބިރު ވިދާޅުވި އެވެ.\n"މިއަދުން މިއަދަށް ގާނޫނުއަސާސީ ބަދަލުކޮށް، އަޅުގަނޑަށް ފެންނަނީ ރާއްޖޭގެ ޖުޑިޝަރީ މިނިވަންކޮށް ޖުޑިޝަރީއާ ދިމާލަށް އެއްޗެހި ކިޔަން އޮންނަ ފުރުސަތު ހަނިކުރަން،" ޖާބިރު ވިދާޅުވި އެވެ.\nޖާބިރު ވިދާޅުވި ގޮތުގައި މީގެ ކުރިން ފަނޑިޔާރުން ހުކުމް ކުރައްވަނީ ބަންޑާރަ ނައިބުން އަންގަވާ ގޮތަކަށެވެ. މަޖިލިހުގެ ރައީސުން ޖޭއެސްސީގައި ތިއްބެވުމުގެ ސަބަބުން ސިޔާސީ ކަންކަން އެ ކޮމިޝަންގެ ތެރެއަށް ވަދެފައިވީ ނަމަވެސް، މިފަހަރު އެހެން ވާނެ ކަމަށް ގަބޫލު ނުކުރައްވާ ކަމަށް ޖާބިރު ވިދާޅުވި އެވެ.\n"ރައީސުލްޖުމްހޫރިއްޔާ ފަނޑިޔާރަށް ސީދާ ގުޅުއްވާފައި ވަކި ގޮތަކަށް ހުކުމް ކުރަން ވިދާޅުވެފައި އެބަހުރި،" ޖޭއެސްސީ އެކުލެވިފައި އޮންނަ ގޮތަށް ވަރަށް ބޮޑަށް ފާޑު ކިޔުއްވައި ޖާބިރު ވިދާޅުވި އެވެ.\nޖޭއެސްސީގައި ތިއްބަވާ 10 މެމްބަރުންގެ ތެރެއިން ތިން މެމްބަރުންނަކީ ސީދާ މަޖިލީހުން ކަނޑައަޅާ މެމްބަރުންނެވެ. އެއީ މަޖިލީހުގެ ރައީސާއި މަޖިލީހުގައި ތިއްބެވި މެމްބަރުންގެ ތެރެއިން މެމްބަރެއްގެ އިތުރުން އާންމުންގެ ތެރެއިން އެ މަޖިލީހުން ކަނޑައަޅާ މެމްބަރެވެ.\nމަޖިލިހުގެ ރައީސް އަދި ކުރީގެ ރައީސް މުހައްމަދު ނަޝީދު ވިދާޅުވީ ޖޭއެސްސީ އެކުލަވާލާފައި އޮންނަ ގޮތާ މެދު މެމްބަރުން ބަހުސް ކުރައްވަން ބޭނުންވާ ނަމަ، މިރޭ ޖަލްސާއެއް ބޭއްވިދާނެ ކަމަށެވެ. ޖޭއެސްސީއާ ގުޅޭ ގޮތުން ޖަލްސާގައި ގިނަ މެމްބަރުން ވަނީ ހިޔާލު ފާޅުކުރައްވައިފަ އެވެ.\nފޮނަދޫ ދާއިރާގެ މެމްބަރު މޫސާ ސިރާޖު ވެސް ވިދާޅުވީ ރިޔާސީ އިންތިހާބާއި މަޖިލިސް އިންތިހާބުގައި އެންމެ ބޮޑަށް ވަކާލާތު ކުރެއްވީ ނަޒާހަތްތެރި ފަނޑިޔާރުގެއެއް ގާއިމުކުރަން ކަމަށެވެ. އަދި ރަނގަޅު ފަނޑިޔާރުގެއެއް ގާއިމު ކުރެވޭނީ މިހާރު ތިއްބެވި ފަނޑިޔާރުން ވަކި ކުރުމުން ކަމަށް އޭނާ ވިދާޅުވި އެވެ.\n"ހާއްސަކޮށް ސުޕްރީމް ކޯޓުގައި ތިއްބެވި ކޮރަޕްޓް ފަނޑިޔާރުން ވަކި ކުރަން ޖެހޭ،" ސިރާޖު ވިދާޅުވި އެވެ.\nޖާބިރުގެ ވާހަކައަށް ތާއީދު ކުރައްވައި މެދުހެންވޭރު ދާއިރާގެ މެމްބަރު އަލީ އާޒިމް ފަނޑިޔާރުގެ އިސްލާހު ކުރެވޭނީ ކޮން ގޮތަކަށްތޯ މަޖިލިހުގައި މަޝްވަރާ ކުރަން ޖެހޭ ކަމަށެވެ. ޖޭއެސްސީ އަށް ބޭފުޅުން އައްޔަން ކުރުމަކީ ފަނޑިޔާރުގެ އިސްލާހުވުމެއް ނޫން ކަމަށް ވެސް އޭނާ ވިދާޅުވި އެވެ.\nއިތުރު ލިޔުންތައް ރައްޔިތުންގެ މަޖިލިސް ފަނޑިޔާރުން މަޖިލީހުގެ މެމްބަރުން ޖުޑީޝަލް ސާވިސް ކޮމިޝަން ޖުޑީޝަރީ މެމްބަރު އަބްދުﷲ ޖާބިރު (ކާށިދޫ)


ޤާތިލް | Esfiya - Dhivehi Vaahaka Site\nއާދަމް މަނިކަށް ހޭލެވުނީ ސޯނާގަޑީގެ އެލާރމްގެ އަޑަށެވެ.ގަޑިން ހަތްގަޑިބައެވެ. އާދަމްމަނިކް އެނދުން ތެދުވެ ނިދަންލީ ޓީޝާޓާއި މުންޑު ބާލައި ފެންވަރައިލައި ގަމީހާއި ފަޓުލޫނު ލިއެވެ. އޮފީހަށް ދާން ތައްޔާރުވުމުގެ ގޮތުންނެވެ.އޮފީހަށް ދާން ޖެހެނީ އަށެއް ޖަހާއިރަށެވެ.ގަޑީގައި އަދި ތަންއޮތީތީ އާދަމްމަނިކް ނިންމީ ސައިބޮއިގެން ދިޔުމަށެވެ. އާދަމްމަނިކު ސައިބޯންދިޔައިރު އާދަމްމަނިކުގެ ދަރިފުޅު ޔުމާނާ ކާގޭގައި ސައިހަދައިގެން އިނެވެ. ޔުމާނާއަކީ އާދަމް މަނިކުގެ ހުރި ހަމައެކަނި ދަރިފުޅެވެ. އާދަމްމަނިކުގެ އަންހެނުން ނިޔާވިފަހުން އާދަމް މަނިކު ދެވަނަކައިވަންޏެއް ނުކުރެއެވެ. ޔުމާނާއަށް ދޮންމަންމައެއް ހޯދައިދޭން ބޭނުންނުވާތީއެވެ.ގޭތެރޭގެ ހުރިހާ މަސައްކަތެއް ކުރަނީ ޔުމާނާއެވެ.ޔުމާނާ އަބަދުވެސް ހުންނަނީ ބައްޕަގެ ޙިދުމަތުގައެވެ. އާދަމް މަނިކުއާއި ޔުމާނާ އަކީ މުއްސަނދި ބައެއް ނޫނަސް އާދަމްމަނިކު އަކީ މީހުންގެ ލޯތްބާއި ޤަދަރު ލިބިފައިވާ މީހެކެވެ.\nސަޔަށް ހަދައިފައިހުރީ ޕާނާއި ކުރަމްޕީއެވެ.ދެފޮތިޕާން ކައިލައިގެން ސައިފޮދެއް ބޮއެލައިގެން އާދަމްމަނިކު ހިނގައްޖެއެވެ. އޮފީސް ދުރުކަމުން އާދަމްމަނިކު އަބަދުވެސް އޮފީހަށް ދަނީ އާދަމްމަނިކު ރައްޓެހި އިބްރާހިމްގެ ސައިކަލުފަހަތުގައެވެ.\nއާދަމްމަނިކު ދުވަހަކުވެސް ގަޑިޖެހިގެންނެން އޮފީހަކަށް ނާންނާނެއެވެ.ބަރާބަރަށް އޮފީހުގެ މަސައްކަތްކުރެއެވެ. ބޭކާރުއަނގަޔެއްނުތަޅައެވެ. އާދަމްމަނިކަށް އޮފީހުން އާދެވެނީ މެންދުރުވާއިރަށެވެ. ޔުމާނާ އެހާއިރަށް ހުންނަނި ފޫހިވެފައެވެ. ގަޑިން މެންދުރު ދޭކެވެ. އާދަމްމަނިކު އިނީ ޙަބަރު ބަލައިށެވެ. ކައިރީގައި ޔުމާނާވެސް އެބައިނެވެ. އާދަމްމަނިކު އިނީ ވަރަށް ހަމަޖެހިލައިގެންނެވެ. އެކަމަކު ޖެހިގެން ހުރިގެއިން ޖަހަން ފެށި ލަވަގަނޑަކުން އާދަމްމަނިކުގެ ބޮލަށް އުދަނގޫވާގޮތްވިއެވެ. އަދި އެކަމުގެ ސަބަބުން ޙަބަރު އަޑުއެހޭގޮތެއްނުވިއެވެ. އާދަމްމަނިކު ރުޅިއައިސްގެން އެގެޔަށް ހިނގަންޖެއެވެ. ފަހަތުން ޔުމާނާވެސް ދިޔައެވެ. ބައްޕަ ހުއްޓުވާށެވެ.\n“އޭތް ކަލޭމެން ތިޔަ ލަވައަޑުމަޑުކޮށްބަލަ!”\nގޭދޮރުމައްޗަށް އަރައި އާދަމްމަނިކު ހަޅޭއްލަވައިގަތެވެ. ޔުމާނާ ބައްޕަގެ ކޮނޑުހިފައި ގެއަށް ހިނގާށޭ އެބަކިޔައެވެ. އާދަމްމަނިކުގެ މިއަޑަށް ލަވަޖަހައިގެން ތިބި އެގޭ ތިންކުދިން ދޮރުމައްޗަށްއައިސް ހުއްޓުނެވެ.\n“އާދަމްމަނިކުބެޔޭ؟ މަމީ ކަލޭމެންގެ ބޭބެތަ؟ ތިލަވަ އަޑުމަޑުކޮށްބަލަ!”\nއާދްމްމަނިކު ރުޅިގަދަވިއެވެ. ރުޅިއައިސް މޫނު ރަތްވިއެވެ. ލަވައެއް އަޑުމަޑެއްނުކުރެވޭނެ ސޮރީ/ދޮށީ އައްމަޑޭ އާދަމްމަނިކުގެ ކޮނޑުގައި އަތްލިއެވެ.\n“ލަވައަޑު މަޑުކޮށްގެން އެއްވެސް ފޯރިއެއް ނުހުންނާނެ.”\nމިފަހަރު ވާހަކަދެއްކީ އެހެންކުއްޖެކެވެ.\n“ކަލޭމެން އެކަންޏެއްނު އަޑުއަހަނީ. ކީއްކުރަން އަޑުބާރުކޮށްބަހައްޓަނީ އަހަރުމެންނަށްއަޑު އިއްވަންދޯ؟”\nއާދަމްމަނިކުގެ ރުޅިގަނޑު ކުރިއަށްވުރެންވެސް ގަދަވިއެވެ. މިފަހަރު އާދަމްމަނިކުގެ އަނގައިން ކުޅުވެސްބުރިއެވެ.\n“ކޮން ހަޅޭކެއްތަ މިއިވެނީ؟” އާދަމްމަނިކުގެ ހަޅޭކުގެ އަޑަށް އެ ތިން ފިރިހެންދަރިންގެ މަންމަ ސަކީނާ އަވަސް ހިނގުމެއްގައި އެބައާދެއެވެ. ސަކީނާ އަކީ ވަރަށް ފާޑެއްގެ އަންހެނެކެވެ. ދަރިންނަށް އޮންނަނީ މާވަރަކަށް މިނިވަންކަންދީފައެވެ. ދަރިންގެ ކިބައިން އެއްވެސް އައިބެއް ފެންނަކަމަކަށް ނުވެއެވެ.\n“ކިހިނެތްވެގެންތަ މިއުޅެނީ؟” ސަކީނާ ދޮރުމައްޗާއި ހަމައަށް އަތުވެއްޖެއެވެ.\n“މިއުޅެނީ މިލަވަގަނޑަކާއި ހެދި ޙަބަރު އަޑުނޭހިގެން.” އާދަމްމަނިކު ވެގެން އުޅޭގޮތްކިޔައިދިނެވެ.\n“ދެން ތިހެންޏާ އަހަރެންގެ ދަރިންވީ ލަވަ ނުއަހައި ތިބެންތަ؟” ސަކީނާ އާދަމްމަނިކަށްވުރެން މާ ރުޅިގަދަވިއެވެ.\n“ލަވަ އަޑުމަޑުކުރެވިދާނެއްނު.” މިފަހަރު އާދަމްމަނިކު ރުޅިގަނޑުގެ ތަންކޮޅެއް ދަށަށް ހިނގައްޖެއެވެ.\n“އައްމަޑޭ ދެން އަޑުމަޑުކޮށްއަލަދީބަލަ!” ޔުމާނާ އެދުނެވެ.\n“ޔުމާނާ ބުނެފިއްޔާ ޖެހޭނީ އަޑުމަޑުކުރަން. އަޑުމަޑުކުރޭ!” އައްމަޑޭ އެންގިއެވެ.\nހަވީރުވަގުތެވެ. ޔުމާނާ އެދަނީ ފިހާރައަށެވެ. ފައިމަގުގައެވެ. މަޑުމަޑު އާދައިގެ ހިނގުމެއްގައި ހިނިތުންވެ ފިހާރައަށް ދަނިކޮށް ތިން ސައިކަލެއް ފަހަތުން އައިސް ޔުމާނާ ވަށައި ބުރުޖަހަންފެށިއެވެ. ބުރުޖެހުން ހުއްޓިޖެއެވެ.ސައިކަލުތަކުގައި ތިބި މީހުން ސައިކަލުތަކުން ފައިބައިފިއެވެ. ހެލްމެޓް ނަގައިފިއެވެ. އެ ތިންމީހުންނަކީ ސަކީނާގެ ތިންދަރިންނެވެ. އައްމަޑޭ، އިއްސެ އަދި އިއްބެއެވެ.\n”ޔުމާނާ ކޮންތާކަށް ތި ދަނީ؟” އައްމަޑޭ އެހިއެވެ.\n“ފިހާރައަށް.” ޔުމާނާ ޖަވާބުދިނެވެ.\n“އަރައި ސައިކަލުފަހަތަށް. މާ އަވަސްވާނެއްނު.” އައްމަޑޭ ސައިކަލުފަހަތުގައި އަތްޖައްސައިލިއެވެ.\n“ޔުމާނާ އަރާނީ މަގޭ ސައިކަލުފަހަތަށް.” ވާހަކަދެއްކީ އިއްސެއެވެ.\n“ނޫން މަގޭސައިކަލުފަހަތަށް!” މިފަހަރު ވާހަކަދެއްކީ އިއްބެއެވެ.\n“މިދަނީކީ ދުރު ފިހާރައަކަށްނޫން. ދެތިން ފިޔަވަޅެއް އަޅާއިރަށް ހުންނާނީ ޖެހިފައި.”\nއަސްލު ޔުމާނާ އެ ދަނީކީއެއް ކައިރިތަނަކަށެއް ނޫނެވެ. ޔުމާނާ އެހެން ބުނީ އެއިން މީހަކާއި އެއްކޮށް ނުދާންވެގެންނެވެ. އައްމަޑޭ ދަތްކުޑި ވިކައިލިއެވެ. އަދި ޔުމާނާ އާއި ވަރަށް ގާތަށް އައެވެ.\n“ޔުމާނާ ބުނަންތަ!. މަށަށް ވަރަށް ކަމުދޭ ޔުމާނާ!” އައްމަޑޭ ޔުމާނާގެ ދަތްދޮޅީގައި ހިފައިލިއެވެ.\n‘މަށަށްވެސް’ އިއްބެ ޔުމާނާގެ ކޮނޑުގައި ދަތްދޮޅި ކާތައިލިއެވެ.\n‘މަށަށްވެސް’ އިއްސެ ފުރަގަހުގައި އަތްލިއެވެ. ޔުމާނާ ހުރީ ވަރަށް ބިރު ގަންފައެވެ.\n‘ޔުމާނާގެ އެންމެ މައްސަލައެއް އުޅެނީ މާ ދިގު އިސްތަށިގަނޑު’ އައްމަޑޭ ޔުމާނާގެ އިސްތަށިގަނޑުގައި ހިފިއެވެ.\nއައްމަޑޭ އުޅުނީ ސައިކަލު މަޑިން ކަތުރެއް ނަގައިގެން ޔުމާނާގެ އިސްތަށިގަނޑުގައި ހިފައި ކޮށަންވެގެންނެވެ. އެވަގުތު އިސްކޮޅުން ދިގު ބިޔަ ހަށިގަނޑެއް ހުރި ފިރިހެނަކު އައިސް އައްމަޑޭ ހުއްޓުވިއެވެ.އަދި އައްމަޑޭ އަތުގައި އޮތް ކަތުރު އެއްލައިލިއެވެ.؛އެއަށްފަހު ހިންދީ ފިލްމެއްގައިހެން ތެޅުންގަނޑެއް ފެށިއްޖެއެވެ. އެ އެންމެން ބަލިކޮށް ބިންމަށްޗަށް ވައްޓައިލިއެވެ.\nއެހިނދުން ޔުމާނާއަށް އެ ޒުވާނާއަކީ ބަޡަލަކަށް ވެއްޖެއެވެ.\n‘މަޑުކޮށްބަލަ’ އެޒުވާނާ ދާން އުޅުމުން ޔުމާނާ އޭނަ ހުއްޓުވިއެވެ.\n‘ތިއީ ކާކު’ އެޒުވާނާ ގާތަށް ގޮސް ޔުމާނާ އެހިއެވެ. ޔުމާނާ އެހެން އެހުމުން އެ ޒުވާނާ ހުރީ ހައިރާންވެފައެވެ.\n‘ޔަޝްފާން’ އެ ޒުވާނާ ޖަވާބުދިނެވެ.\n‘ޔުމާނާ’ ޔުމާނާ ތައާރަފްވެލިއެވެ.\nސަކީނާ އިނީ ގޭ އުނދޯލީގައި ގުޑުގުޑާ ބޯށެވެ. އެހެން އިންދައި ދުވެފައި އައި އަންހެނަކު ދިން ޙަބަރަކުން ސަކީނާގެ ދެލޯ ބޮޑުވެއްޖެއެވެ.\n‘އަހަންނަށް އެނގޭ އަހަރެން ދަރިފުޅު ކަންތަން ކުރީ ރަނގަޅަށް ނޫންކަން’\n‘އެކަމަކު އަހަންނަށް އެނގޭ ސަކީނާގެ ދަރީން ކަންތަން ކުރި ރަނގަޅަށް ނޫންކަންވެސް’\nވާހަކަދައްކަމުން ގެންދަނީ ކަތީބެވެ.ކައިރީގައި ޔަޝްފާން އިނެވެ. ޔަޝްފާންއަކީ ކަތީބުގެ ދަރިއެކެވެ.\nޔަޝްފާންގެ އިތުރުން ކަތީބުގެ އެހެންދަރިއަކު ހުރެއެވެ. އެއީ ޔަޝްފާން ކޮއްކޮ ޝިފާއެވެ. ޔުމާނާ، ޔަޝްފާން ،އާދަމްމަނިކުއާއި ސަކީނާ އަދި ސަކީނާގެ ތިންދަރިން އެ ތިބީ އޮފީހަށް ހާޟިރުކޮށްފައެވެ.ޔުމާނާ އިނީ ވަރަށް ބިރުންނެވެ.’\n‘މަށަށް އޭރުވެސް އެނގޭ ކަތީބު ތިގޮތަށް ވާހަކަދައްކާނީ/ ކަތީބުގެ ދަރިޔާއި އެއްކޮޅަކަށްނު ކަތީބު ހުންނާނީ’ ”ބަލައިބަލަ އަހަރެންގެ ދަރީންނަށް ޖައްސައިފައި ހުރި ހާލު” ސަކީނާ ސަކީނާގެ ދަރީންނަށް އިޝާރާތް ކުރިއެވެ.\n” ސަކީނާގެ ދަރީންގެ ކިބައިން ޔަޝްފާން ޔުމާނާ ސަލާމާތްކުރީ”\n”ރަނގަޅު އެއްވެސް މީހަކު އެފަދަ މަންޒަރެއް ފެނުމުން ދެއަތް ފުރަގަހަށް ލައިގެންނެއް ނުހުންނާނެ” ސަކީނާ ކަތީބުއާއި ދިމާލަށް ރުޅި އައިސް އެއްޗެތި ކިޔުއްވި ނަމަވެސް ކަތީބު މަޑުމައިތިރިކަން އިސްކުރެއްވިއެވެ”ކަތީބަކަށް ކަތީބުގެ ތިޔަ ރަންދަރިއެއް ދުވަހަކުވެސް ގޯހެއްނުވާނެ” ”އަޅުގަނޑަކަށް ހިއެއް ނުވޭ ޔަޝްފާން މީހަކު މަރާލިޔަސް ކަތީބަށް ޔަޝްފާން ގޯސްވާނެހެނެއް” ސަކީނާ މިހެން ބުނުމުން ކަތީބު ގޮނޑީން ތެދުވެ އެންމެން ގާތު ދިޔުމަށް އެންގިއެވެ. އާދަމްމަނިކު ދާން އުޅެފައި ޔަޝްފާން ގާތަށް ގޮސް އޭނަގެ ދަރިފުޅު ސަލާމަތްކޮށްދިނީތީ ޝުކުރު އަދާކުރިއެވެ.\nކަތީބު ރޭގަނޑު ކޭންބައްލަވައިގެން ބޭރު އުނދޯލީގައި އިށީނދެއްޖެއެވެ. ކަތީބު އެއިނީ ވަރަށް ބޮޑު ފިކުރެއްގައެވެ. ކޭންބެއްލެވިއިރުވެސް އިނީ ފިކުރެއްގައެވެ. ކަތީބުގެ އަންހެނުން ޝާދިޔާ އައިސް ކަތީބުއަށް އަޑަފިކޮޅު އެރުވިއެވެ ”ކޮން ފިކުރެއްގައިތޯ” ޝާދިޔާ އެހިއެވެ.\n.ކަތީބު ކުޑަކޮށް ދުފައިލައި ސިގިރޭޓެއް ރޯކޮށްލިއެވެ. …………………………………………………………………………………………………………………………………..\nއެހެން ދުވަސްތަކެކޭ އެއްފަދައިން އާދަމްމަނިކު ސައިބޮއެލައިގެން އެކުވެރި އިބްރާހިމްގެ ސައިކަލުފަހަތުގައި އޮފީހަށް އެ ނައްޓައިލީއެވެ.\n”ރޭގައި ކިހިނެތްތަވީ/އޮފީހަށް ގެންދިޔައީ” ވަކި ހިސާބަކުން އިބްރާހިމް އާދަމްމަނިކުއާއި ސުވާލުކުރިއެވެ.\nއާދަމްމަނިކު ވީގޮތް ކިޔައިދިނެވެ.\n”ތިހެން ތިވީ ހަމަ އާދަމްމަނިކުގެ ސަބަބުން”\n”މަގޭ ސަބަބުންނޭ” އާދަމްމަނިކު ހައިރާންވިއެވެ. ”އާދްމްމަނިކު މާ ރުޅިގަދައީއްޔެ ” ”ރުޅި އައިސްގެން އެ ދުވަހު އާދަމްމަނިކު އެކުދީންނާއި ދިމާލަށް އެއްޗެހި ކިއީމައި އޭގެ ބަދަލު އެ ގޮއްޔެ ކިބައިން އެ ހިފީ” ”އާދަމްމަނިކު ވާނެ ތި ރުޅި މައިތިރި ކުރަން” ”އަންނަ ރުޅީގައި ކޮންމެކަމެއްވެސް ކުރެވިދާނެ”\n”އަނެއްކަ ކުރަން ނުވާވަރުގެ ކަމެއް އާދަމްމަނިކުއަށް ކުރެވުނުތަ ރުޅީގައި”\nއިބްރާހިމް މިހެން ބުނުމުން އާދަމްމަނިކުއަށް އިބްރާހިމްއާ ދިމައަށް ބަލައިލެވުނެވެ.\nއާދަމްމަނިކު އޮފީހަށްދިޔުމުން ޔުމާނާ ރީތިވެލައިގެން އެ ދަނީ ފިހާރައަށެވެ. ތާކަށް ދާންވީ ކީއްކުރަންހެއްޔެވެ” އެހާ ހޫނުގަދަ ދުވަހެކެވެ. ހޫނުގަދަކަމުން ބޯފިހޭވަރުވެއެވެ.\nފިހާރައަށް އާދެވުމުން އަވަހަށް ފިހާރައަށް ވަދެ އެ ގަންނަން އައި އެއްޗެއް ހުރިތޯ ބަލަންފެށިއެވެ. ޔުމާނާ ދިޔައީ ކޮސްމެޓިކްސް ހުރި ދިމާލަށެވެ. އެ ފިހާރަ އަކީ ކޮސްމެޓިކްސް އާއި ބަދިގެ ސާމާނާއި ރީތިވާ ސާމާނާއި އެކި އެކި ސާމާނު ވިއްކަން ހުރި ފިހާރައެކެވެ.\n”ޔުމާނާ” މީހަކު ގޮވައިލި އަޑު އިވިއްޖެއެވެ. ޔުމާނާ ފަހަތް ބަލައިލިއެވެ. އެއީ ޔަޝްފާންއެވެ.\n”މިތާ ކީއްތޯ ތި ކުރައްވަނީ” ޔުމާނާ އަދަބުވެރިކަމާއިއެކު އެހިއެވެ.\n”ކީއްވެ ތިހާ އަދަބުވެރިކަމާއިއެކު ތި ވާހަކަދައްކަނީ”\n”ތިއީ ކަތީބުގެ ދަރިއެއްނޫންތޯ” ޔުމާނާ އަދިވެސް ވާހަކަދައްކަމުން ގެންދިޔައީ އަދަބުވެރިކަމާއިއެކުގައެވެ.\n”ކަތީބެއްގެ ދަރިއެއް ވިއްޔާ ތިހާ ޤަދަރުކުރަން ޖެހޭތަ” ޔަޝްފާންއަށް ހުރީ ހެވިފައެވެ.\n”ކަތީބަށް ޤަދަރުކުރަންޏާ ކަތީބުގެ ދަރިފުޅަށާއި ކަތީބުގެ މުޅި އާޢިލާއަށް ޤަދަރުކުރަން ޖެހޭނެއްނު” ޔުމާނާ މި ބުނި ވާހަކައަކުން ޔަޝްފާންއަށް ވަރަށް ބޮޑަށް ހެވުނެވެ.\n”ކަތީބެއްގެ ދަރިއަކަސް އަހަންނަށް ތިހާ އިއްޒަތް ދޭނެކަމެއްނެތް”\n” ކަތީބުއާއި ކަތީބުންގެ ދަރިންނަކީވެސް އިންސާނުންނެއްނޫންތަ”\n”އަދިވެސް ނުބުނަމެއްނު މިތާ ތި ކުރަނީ ކީއްކަމެއް” ޔުމާނާ އިސްދަށަށް ޖަހައިލިއެވެ.\n”މި އައީ ހޫނުގަދަކަމުން ފިނިބުއިމެއް ގަނެލަން” ޔަޝްފާން އައިސްއަލަމާރި ދޮށަށް ގޮސް ޕެޕްސީ ދަޅެއް ނެގިއެވެ.\n”ކީއްވެ ޔަޝްފާން ކުރިން ނުބުނީ” ޔުމާނާ ސައިބޯނި ފުޅިއެއް ނަގައި ޔަޝްފާން ގާތަށް ދިޔައެވެ.\n”މިހާރު މި ބުނީނު” ޔަޝްފާންއަކަށް އަސްލު ކުރި ސުވާލެއް ނޭނގުނެވެ.\n”މި ބުނީ ކަތީބެއްގެ ދަރިއެއްކަން ކީއްވެހޭ ނުބުނީ” ޔުމާނާ ހުރީ ލަދު ގަންފައެވެ.\n”އަހަރެން ހީކުރީ އަހަރެން އެނގޭކަމަށް އެންމެންނަށް” ޔަޝްފާން ކަނދުރާގައި އަތްޖައްސައިލިއެވެ.\n”ކަތީބެއްގެ ދަރިއަކަށްވިއަސް އަހަރެންނަށް ޔުމާނާއާއި އެކުވެރިވެވިދާނެއްނު” ޔަޝްފާން ޔުމާނާއަށް އެކުވެރިކަމުގެ އަތްދިއްކޮށްލިއެވެ ޔުމާނާ އެ އަތުގައި ހިފައި ޔަޝްފާންގެ އެކުވެރިކަން ޤަބޫލުކުރިއެވެ. އެކަމަކު ޔުމާނާ ބޭނުން ވަނީކީއްޔެއް އެކުވެރިކަމެއް ނޫނެވެ.\nފިހާރައިން ނުކުމެ އައި މަގުމަތީ އެ ދެމީހުން ވަރަށް ވާހަކަ ދެއްކިއެވެ. އެކަކު އަނެކެއްގެ އާއިލާގެ ވާހަކަޔާއި ހުސްވަގުތު ހޭދަކުރާ ގޮތުގެ ވާހަކަ ދެކެވުނެވެ. ޔުމާނާއަށް ބައްޕަ ގިނަ ވަގުތު އޮފީހުގައި އުޅޭތީ ފޫހިވާ ވާހަކަވެސް ޔަޝްފާން ގާތު ބުނެވިއްޖެއެވެ.\n”ފޫހިވަންޏާ އަހަރެން ގެއަށް ޖައްސައިލަން ވީނު އަނގަތަޅައިލަން” ޔަޝްފާން ޙިޔާލެއް ދިނެވެ. ޔުމާނާ ބުނީ ނުކެރޭނެ ކަމަށެވެ.\n”އެހެންވީއިރު އަހަރެން ހިނގައިދާނަން ތި ގެއަށް”\nޔުމާނާ އެގޮތެއްވެސް ޤަބޫލެއް ނުވިއެވެ.\n”އަހަރެންގެ ފޯނު ނަންބަރު ދީފާނަން” ޔަޝްފާން ގޮތެއް ކަނޑައެޅިއެވެ.\n”އަހަރެން ނުގެންގުޅެން ފޯނެއް” ޔުމާނާއަށް ހެވުނެވެ. މަގުމައްޗަކުން ދުއްވާ އެއްޗެއްވެސް ނުދުއްވައެވެ. ހިނގާ މީހަކުވެސް ނޫޅެއެވެ. ހީވަނީ އެ ދެމީހުންނަށްޓަކައި މަގުމަތި ހުސްކޮށް ބާއްވައިފައި އޮތް ހެންނެވެ.\nގޯއްޗާއި ހަމައަށް އާދެވިއްޖެއެވެ. ބައްޕަ ގޭ ޖޯލިފަތީގައި އިންތަން ފެނުމުން ޔުމާނާ ވަރަށް ހައިރާންވިއެވެ. ބައްޕަ އޮފީހުން އެ އައީ ހާދަ އަވަހަކަށެވެ. އޮފީހަށް ނުދަނީ ބާވައެވެ. ނޫނެކެވެ. އޮފީހަށް ދިޔައެވެ. އިބްރާހިމްގެ ސައިކަލުފަހަތުގައި އޮފީހަށް ދަނިކޮށް ދުށީ ޔުމާނާގެ އެ ދެލޮލުންނެވެ. ދެން އެހެންވީއިރު އެހާ އަވަހަށް އެ އައީ ކިހިނެތްވެގެން ބާވައެވެ.\nޔުމާނާ ބައްޕަ ގާތަށް އައެވެ. އާދަމްމަނިކު އިނީ އިސްދަށަށް ޖަހައިގެންނެވެ. ޔުމާނާ އައުމުން އިސްއުފުލައި ބަލައިލިއެވެ.\n”ފިހާރައިންތަ ތި އައީ” ޔުމާނާ އެއައީ ފިހާރައިންކަން އާދަމްމަނިކަށް އެނގުނީ ޔުމާނާގެ އަތުގައި އޮތް ކޮތަޅު ފެނުމުންނެވެ.އާދަމްމަނިކުގެ އަޑުން އާދަމްމަނިކު އެއިނީ ވަރަށް ދެރަވެފައިކަން ޔުމާނާއަށް އެނގުނެވެ.\n”ކިހިނެތްވީ ބައްޕާ” ޔުމާނާ އެހިއެވެ. ވަޒީފާއިން ވަކިކުރީ ކަމަށް ބުނުމުން ޔުމާނާ ވަރަށް ޝޮކްވިއެވެ.\n” އެކަމު ކީއްވެ ” ޔުމާނާއަކަށް ވީގޮތެއްނޭނގުނެވެ.\n”ރޭގައި ކަތީބު އޮފީހަށް ގެންދިޔައީމައި”އާދަމްމަނިކު ބުނެދިނެވެ.\n”އެކަމަކު ބައްޕަ ކުށެއް އޮވެގެންނެއްނޫނެއްނު އޮފީހަށް ގެންދިޔައީ” ޔުމާނާއަކަށް ނުވިސްނުނެވެ.\n”ދަރިފުޅާ/ އޮފީސްފަދަ ތަނަކަށް މީހަކު ގެންގޮސްފިއްޔާ އެމީހެއްގެ ޤަދަރު ވެއްޓޭނެ”\n”މީހުން އުޅޭނީ އަވަހަށް އެ މީހަކާއި ދުރުވާން” އާދަމްމަނިކަށް ރޮވުނެވެ. ބައްޕަ ރޯތަން ފެނުމުން ޔުމާނާ ވަރަށް ދެރަވިއެވެ. އަދި އަވަހަށް ބައްޕަގެ ކަރުނަތައް ޔުމާނާ ފޮހެދިނެވެ.\nމެންދުރު ނަމާދުން ފައިބައިގެން އާދަމްމަނިކު އެހެންދުވަސްތަކެކޭ އެއްފަދައިން ރައްޓެހިންނާއި ސަލާންކުރަން އަތް ދިއްކޮށްލިއެވެ. އެކަމަކު އެހެންދުވަސްތަކާއި ޙިލާފަށް މިއަދު އާދަމްމަނިކުގެ އެކުވެރި އިބްރާހިމް ނޫނީ އާދަމްމަނިކުއާ ސަލާމެއް ނުކުރިއެވެ.\n”ދެރަނުވޭ އާދަމްމަނިކު” ”ކޮންމެ ކަމެއްވެސް ވާނީ ރަނގަޅަށް”\n”ދެން ބަލަންވީ ގިނަ ވަގުތު ގޭގައި އެ ގޮއްޔެ އާއި އެކު ހޭދަކުރެވޭތޯ” ”މަށަށް އެނގޭ އެ ގޮއްޔެނުބުންޏަސް ކަލޭ ގިނަ ވަގުތު އޮފީހުގައި އުޅޭތީ ހުންނާނީ ދެރަވެފައިކަން”\nއާދަމްމަނިކު މިސްކިތުން ފައިބައިގެން އައިސް ގެއަށް ވަދެ ޔުމާނާގެ ކޮޓަރި ދޮރު ކުޑަކޮށް ހުޅުވައިލައި ޔުމާނާ ކުރަނީ ކީއްތޯ ބަލައިލިއެވެ. ޔުމާނާ އިނީ ކުރެހުމެއް ކުރަހާށެވެ. ޔުމާނާ އަކީ ވަރަށް މޮޅަށް ކުރަހައި ކުއްޖެކެވެ. ހުސްވަގުތެއް ވެއްޖިއްޔާ ޔުމާނާ އުޅޭނީ ކޮންމެވެސް ކުރެހުމެއް ކުރަހާށެވެ. ޔުމާނާ ކުރަހައިފައިވާ އެތައް ކުރެހުމެއް އޭނަގެ ކޮޓަރީގައި ހަރުކޮށްފައިވެއެވެ. އާދަމްމަނިކު އެތެރެއަށް ވަދެ ޔުމާނާގެ ކުރިމައްޗަށް އަރައި ހުއްޓިއްޖެއެވެ. އާދަމްމަނިކު އެ ކުރެހުމަށް ބަލައިލިއެވެ.އެ ކުރެހުން ފެނިފައި އާދަމްމަނިކަށް ވަރަށް އަސަރު ކުރިއެވެ. އެއީ ޔުމާނާ އޭނަގެ ބައްޕަޔާއިއެކު އުފާވެރި ވަގުތެއް ހޭދަކުރަމުންދާ މަންޒަރެކެވެ.\n”މިއަދުން ފެށިގެން ބައްޕަގެ ހުރިހާ ވަގުތެއް ދަރިފުޅަށް” އާދަމްމަނިކު ޔުމާނާގެ ބޮލުގައި ފިރުމައިލިއެވެ. ޔުމާނާ އުފަލުން ފޮޅުނެވެ.\nއެދުވަހަށްފަހު އާދަމްމަނިކު ހުރިހާ ވަގުތެއް ހަމަ ދިނީ އޭނަގެ ދަރިފުޅު ޔުމާނާއަށެވެ. މޫދަށް ދިޔުމާއި ހޮޓާތަކަށް ދިޔުމާއި ކޮންމެ ދުވަހަކުވެސް ކޮންމެވެސް ކަމެއް އޮވެއެވެ. ޔުމާނާގެ ދުނިޔެ މިހާރު ވަރަށް އުފާވެރި އެވެ. އެ ދުނިޔޭގައި އުޅެނީ ޔުމާނާއާއި ޔުމާނާގެ ބައްޕައެވެ.\nޔުމާނާއާއި ޔުމާނާގެ ބައްޕަ އާދަމްމަނިކުއާއި އާދަމްމަނިކުގެ އެކުވެރި އިބްރާހިމް މޫދުފެނުން ގައި ތެންމައިލަނީއެވެ. ޔުމާނާއަށް ފަތަމުން ފަތަމުން ބައްޕަޔާއި ފުދޭވަރަކަށް ދުރަށް ދެވިއްޖެއެވެ. ޔުމާނާއަށް ޔަޝްފާންއާއި ދިމާވެއްޖެއެވެ. އެކުގައި އެހެން ސޮރަކު ހުއްޓެވެ. ޔަޝްފާން ޔުމާނާއަށް ގޮވައިލިއެވެ. ޔަޝްފާން ހުރީ ހުސްގަޔާއި ސޯޓަކާއި އެކުކަމުން ޔުމާނާ ލަދުން މޫނު އަނބުރައިލިއެވެ. ޔަޝްފާން ކައިރީގައި ހުރި ކުއްޖާ ހުރީ ޓީޝާޓެއް ލައިގެންނެވެ. އޭނަޔަށް ވީގޮތް އެނގިއްޖެއެވެ. ޔަޝްފާންއަކަށް ނޭނގުނެވެ. އޭނަ ޔުމާނާއަށް ގޮވަމުންދެއެވެ. އެކަމަކު ޔުމާނާ ޖަވާބެއް ނުދީ މޫނު އަނބުރައިލައިގެންއިނީއެވެ.\n”ކަލޭ ހުސްގަޔާއި ފެނުމުން ލަދުން އޭނަ އެ އުޅެނީ” ޔަޝްފާންގެ ކަންފަތްދޮށުގައި އޭނަގެ އެކުވެރިޔާ އެހެން ބުނުމުން ޔަޝްފާން އަވަހަށް މޫދުން އެރިއެވެ.\n” މިދަނީ ހެދުންލާން” ”އާދެބަލަ ވާހަކަދައްކައިލަން” ޔަޝްފާން އެދުނެވެ. ޔުމާނާ ބައްޕައާއި ދިމައަށް ބަލައިލިއަވެ. ބައްޕަ އުޅެނީ އެހެން ދިމާލެއްގައިއެވެ. އެހެންވެ ބައްޕައަށް ނުފެންނާނެކަން އެނގުމުން ޔުމާނާ ޔަޝްފާން ގާތަށް ހިނގައްޖެއެވެ. ޔަޝްފާން ހެދުންލައިގެން ބޮޑު ފުނަގަހެއްގެ މުލެއްގައި އިށީނދެގެން އިނެވެ. ކައިރީގައި އޭނަގެ އެއްކަލަ އެކުވެރި ސޮރު އިނެވެ. ޔަޝްފާން ޔުމާނާގެ ހާލުއެހިއެވެ. ޔުމާނާ ރަނގަޅުކަމަށް ބުނެ ޖަވާބުދިނެވެ.\n”އަޑުއެހިން ޔުމާނާގެ ބައްޕަ ވަޒީފާއިން ވަކި ކުރި ވާހަކަ” ”ދެރަވި ވަރަށް އެ ވާހަކަ އަޑުއަހައިފައި”\n”އެކަމު މިއަދު ވަރަށް އުފާވެއްޖެ ޔުމާނާއާއި ޔުމާނާގެ ބައްޕަ އުފަލުގައި އުޅޭތަން ފެނިފައި” ޔަޝްފާން ހުރީ އުފާވެފައެވެ.\n”ބައްޕަ ވަޒީފާއިން ވަކިކުރި ފަހުން ކޮންމެ ވަގުތެއް މިހާރު ހޭދަކުރަނީ އަޅުގަނޑާއިއެކު” ޔުމާނާ ހުރީ ވަރަށް ބޮޑަށް އުފާވެފައެވެ. ޔަޝްފާން ހިނިތުންވިއެވެ.\n”މިއީ އަހަރެންގެ އެންމެ ގާތް އެކުވެރިޔާ ހުސައިން” ޔަޝްފާން ގާތުގައި ހުރި ކުއްޖާ ޔަޝްފާން ޔުމާނާއަށް ތައާރަފް ކޮށްދިނެވެ. އަދި އެ އެކުވެރިޔާ ޔުމާނާއަށް ތައާރަފް ކޮށްދިނެވެ.\n”އެންމެ ގާތް އެކުވެރިޔާ އޭ ބުނާއިރު ކުއްޖަކާއި ރައްޓެހިވެގެން އެޅޭއިރުވެސް ނުބުނަމެއްނު” ހުސައިންމިހެން ބުނުމުން ޔުމާނާއަށް އިސްދަށްޖެހުނެވެ.\n”މިއީ އަހަރެންގެ އެކުވެރިއެއް” ޔަޝްފާން ބުނެދިނެވެ.\n”ސޮރީ” ހުސައިންލަދުގަތެވެ. އަދި ދެމީހުން އެކުވެރިވި ގޮތް އެހިއެވެ. ޔަޝްފާން ޔުމާނާ ފުރަތަމަ ފެނުނު ގޮތާއި ދެވަނައަށް ފެނުނު ގޮތާއި އެކުވެރިވެވުނު ގޮތް ހުސައިންއަށް ކިޔައިދިނެވެ.\nޔުމާނާ ފެންވަރައިލައި ރީތިވެގެން އޭނަގެ އެކުވެރި ފާތުންގެ ގެއަށް ދިޔައެވެ. ޔުމާނާ އައުމުން ފާތުން އުފަލާއިއެކު މަރުޙަބާކިޔެވެ. އަދި އެހާ ގިނަދުވަސްފަހުން އައީތީ ޝަކުވާކުރިއެވެ. ޔުމާނާ ފާތުންނަށް ޔަޝްފާން ފުރަތަމަ ފެނުނުގޮތާއި އެކުވެރިވެވުނުގޮތާއި އަދި މިއަދުގެ ވަހަކަވެސް ކިޔައިދިނެވެ.\n”ރީތިތަ ބޮޑީ” ފާތުން ހެވިފައި އަހައިލިއެވެ. ޔުމާނާވެސް އިނީ ހެވިފައެވެ.\n”ޔުމާނާއަށް ކަމުދޭދޯ އޭނަ” ފާތުން އަހައިލިއެވެ. ޔުމާނާ ހެވިފައި ބޯޖަހައިލިއެވެ.\n”ތީ އަދި މޮޔައެއްނު”\n”ކީއްވެތަ މޫނު އަނބުރައިލީ” ”މަ ނަމަ ހަމަ ބަލަހައްޓައިގެން އޮންނާނީ” އަދިވެސް ފާތުން އިނީ ހެވިފައެވެ.\nޔަޝްފާން އާއި ޔަޝްފާންގެ ކޮއްކޮ ޝިފާ އެ ދަނީ ފިހާރައަކަށެވެ.\n”ބޭބޭ ކޮންއިރަކުންތަ ޝިފާއަށް ފަހަރިއެއް ހޯދައިދޭނީ” ވަކި ހިސާބަކަށް ދެވުމުން ޝިފާ އަހައިލިއެވެ.\n”ކައިވެންޏެއް ކުރެވޭނީ ލޯބިވާ ކުއްޖަކު ހުރެގެންނެއްނު” ޔަޝްފާން ހުއްޓި ޝިފާއަށް ޖަވާބުދިނެވެ.\n”މަންމަމެން ބޭބެ ކައިވެނި އެރޭންޖު ކުރުވައިފިއްޔާޔޯ” ޝިފާ އެހިއެވެ.\n”އެހެނެއް ނުހަދާނެ” ޔަޝްފާންއަށް ވަރަށް ޔަގީންކަން އޮތެވެ. ފިހާރަޔަށް އާދެވިއްޖެއެވެ. ޝިފާ ދޮރުހުޅުވައިލައި ބޭބެޔާއިއެކު އެތެރެއަށް ވަނެވެ. ކޮންމެވެސްވަރަކަށް މީހުން އެބައުޅެއެވެ.\n”ހުސައިން” ފިހާރައިން ހުސައިން ފެނުމުން ޝިފާ ގޮވައިލިއެވެ. ހުސައިން އެ ދެމީހުންގެ ގާތަށް އައެވެ.\n”ބޭބެޔާއި ކޮއްކޮ ޝޮޕިންގ ކޮށްލައި ރެއެއްދޯ” ހުސައިން ސަމާސާ ރާގަކަށް އަހައިލިއެވެ.\n”އަހަރެމެން އެހެން ރޭރޭވެސް އަންނަމޭ ހުސައިންއަށް ނުފެންނަނީނު” ޝިފާގެ ހުރީ ސަމާސާ ރާގެއް ނޫނެވެ.\n”ކޯންޗެއް ގަންނަން އައިސް ތި އުޅެނީ” ޔަޝްފާން ހުސައިން ކުރެން އެހިއެވެ. ހުސައިން ބުނީ ސެންޓުފުޅިއެއް ކަމަށެވެ. މި ސުވާލު ހުސައިން ޔަޝްފާން އާއިވެސް ކުރިއެވެ. ޔަޝްފާން ބުނީ އޭނަ ޖެލް ގަންނަންކަމަށާއި ކޮއްކޮ މޭކަޕް ސެޓް ތެޅުމުން ކޮއްކޮ އެޔެއް ގަންނަންވެގެންކަމަށެވެ.\n”އަންހެނުން އުޅޭނެ މޭކަޕް އާއި ވަރަށް އަޅައިގަނެގެން” ހުސައިން މިހެން ބުނުމުން ޔަޝްފާން ގާތަށް ހިނިއައެވެ.\n”ބުނަން އަހަރެމެން އަންހެނުންނާއި ނުބެހޭތި” ”ނޫނީ ފައިވާނުގެ ބާރު ދައްކައިލައިފާނަން” ޝިފާ ފިހާރަ ދޮރުމަތިން ފައިވާން ނަގައި ހުސައިން އާއި ދިމައަށް ދިއްކުރިއެވެ.\n”ކޮއްކޯ މައިތިރިވޭ” ޔަޝްފާން އެހެން ބުނުމުން ޝިފާ އަތްތިރިކުރިއެވެ. މީހުން އެބަ ބަލައިކަން އެނގުމުން ޝިފާ ވަރަށް ލަދުގަތެވެ. އަދި އަވަހަށް ގޮސް ފައިވާން ދޮރުމަތީގައި ބޭންދިއެވެ.\nމިހާރު ފިހާރައިން އަންނަނީއެވެ. އަންނަ މަގުމަތީ ޝިފާ ހުސައިން އަބަދު އުޅެނީ އަންހެނުންނާއި ބެހެން ކަމަށާއި ރުޅިއަރުވަންކަމަށާއި ހުސައިން ދެކެ ވަރަށް ފޫހިވާ ވާހަކަ ބޭބެ ކައިރީގައި ކިޔެވެ.\n”ބޭބެޔަށް ހީވަނީ ކޮއްކޮއަށް ހުސައިން ވަރަށް ކަމުދާހެން” ”ފިހާރައަށް ވަދެ އޭނައަށް ލޯބިކޮށް ގޮވައިލައި މިހާރު ފިހާރައިން ބޭރުވެވުނީމަވެސް އޭނަގެ ވާހަކަ ދައްކައި ދައްކައި ބޭބެގެ ބޮލަށް ތި އުދަނގޫކުރަނީ” ޔަޝްފާން ގާތަށް ހުރީ ވަރަށް ހިނި އައިސްފައެވެ. ޝިފާ މި އަޑަށް ހުނ.. ހަދައިލައި ތުން އަނބުރައިލިއެވެ.\nގެއާއި ހިސާބަށް އާދެވިއްޖެއެވެ. ބޭރު އުނދޯލީގައި ކަތީބުއާއި ކަތީބުގެ އަންހެނުންނާއި އިތުރު މީހަކުއިނެވެ. އެއީ އެގެޔަށް ވަރަށް ގިނައިން އައިސް އުޅޭ މީހެކެވެ.\n”މަޑުކޮށްބަލަ” ޔަޝްފާން އާއި ޝިފާ ގޭތެރެއަށް ވަންނަން އުޅުމުން ކަތީބު ގޮވައިލިއެވެ. ޔަޝްފާންއާއި ޝީފާ ހުއްޓުނެވެ. ކަތީބު ޝީފާ ކައިރީ ވަނުމަށް އަދި ޔަޝްފާން ގާތު އައުމަށް އެދުނެވެ.\n”ކޮޔާ އިށީނދޭ” ކަތީބު ގާތު އިން މީހާ އެދުނެވެ. އެ މީހާ އިނީ ދުފައިލައި އަނގަރަތް ކޮށްލައިގެންނެވެ.\n”އިށީނދޭ ދަރިފުޅާ” ޝާދިޔާ ތެދުވެ ދަރިފުޅަށް ތަންހެދިއެވެ.\n”ދަރިފުޅާ މީ ބައްޕަ ރައްޓެހި ކާސިމް” ކަތީބު ޔަޝްފާންއަށް ތައާރަފް ކޮށްދިނެވެ. ޔަޝްފާން އެމީހާޔާއި ސަލާންކޮށްލިއެވެ.\n”ކާސިމް އައިސް އެއެނީ އޭނަގެ ދަރިފުޅުގެ ކައިވެނި ދަރިފުޅާއި ކޮށްދެއްވުމަށް އެދި ” ޔަޝްފާން ގަނޑުވިކަހަލައެވެ. އެއްޗެކޭ ނުބުނެ އިރުކޮޅެއްވިއެވެ.\n”އަހަރެން އަދި ބޭނުމެއް ނޫން ކައިވެންޏެއް ކުރާކަށް” ޔަޝްފާން އެހެން ބުނުމުން އެންމެން ހައިރާންވިއެވެ. ޔަޝްފާން އެފަދަ ޖަވާބެއް ދޭނެކަމަކަށް އެކަކުވެސް ހިއެއްނުކުރެއެވެ.\n”ކަލޭ ބޭނުންހައި އިރަކުން ކައިވެންޏެއް ނުކުރެވޭނެ” ”މިހާރުވެސް މާލަސްވެއްޖެ ” ކަތީބު ރުޅިދުރުވެއްޖެވެ.’\n”އެކަމަކު އަހަރެން ނުދަންނަ ލޯބިނުވާ ކުއްޖަކާއި….\n”ދަރިފުޅު ކުއްޖަކު ދެކެ ލޯބިވަނީތަ” ޔަޝްފާން ބުނަން އުޅުނު ވާހަކަ މެދުކަނޑައިލައި ޝާދިޔާ ސުވާލުކުރިއެވެ.’\n”އަހަރުން ޝާދިޔާ ޔާއި އިނީ ދަނެގެނެއް ލޯބިވެގެންނެއް ނޫން” ”އެކަމަކު އަހަރުން ބަފާ ބުނި ބަހަށް އިނީ ބަފާގެ ބަސްއަހަންވެގެން” ”އެކަމަކު މިޒަމާނުގެ ދަރީންނަކަށް ނޭނގޭނެ އަމަޔެއް ބަފަޔެއްގެ ބަހެއް އަހާކަށް” ކަތީބުގެ ރުޅިގަނޑު ގަދަވިއެވެ.\n”ދަރިފުޅު ލޯބިވަނީތަ ކުއްޖެއް ދެކެ” ކުރިން ޖަވާބު ނުލިބުމުން ޝާދިޔާ ސުވާލު ތަކުރާރުކުރިއެވެ. އަދި ކުއްޖެއް ދެކެ ލޯބިވާނަމަ މި ކައިވެނި ނުކުރުވާނެކަމަށް ބުނެދިނެވެ. ޔަޝްފާން އާއެކޭ ބުނެ މަންމައަށް ޖަވާބުދިނެވެ. ޝާދިޔާ ހިނިތުންވި ނަމަވެސް ކަތީބުއާއި ކާސިމް އިނީކީ ހިނިއައިސްފަކަޔެއް ނޫނެވެ. ކަތީބު އެއީ ކޮންކުއްޖެއްތޯ އެހިއެވެ.\n”ޔުމާނާ” ޔަޝްފާން ޖަވާބުދިނެވެ. ކަތީބު އިންތަނުން ތެދުވިއެވެ.\n”ކަލޭ މޮޔަވީތަ” ”ކައިވެނި ކުރާނީ ކުފޫ ހަމަވާ މީހުންނާ”\n”އަދި ކަލޭ ހަނދާންނެތުނީތަ އެ ޔުމާނާއަކާއި ހެދި ކަލޭ އޮފީހަށް ދާންޖެހުނީ” ކަތީބު ރުޅިއައިސް ދަރިފުޅާއދިމާލަށް އެއްޗެތި ކިޔަންފެށިއެވެ. ޝިފާ ހުރީ ސިއްރުން ހުރިހާ ވާހަކައެއް އަޑުއަހައިށެވެ.\n”ބޭބޭ ޔުމާނާ އެއީ ކާކު” ޔަޝްފާން ގޭތެރެއަށް ވަނުމުން ޝިފާ އެހިއެވެ. ޔަޝްފާން ބަހެއް ނުބުނެ އިރުކޮޅަކު ހުއްޓި ހުރެފައި ކޮޓަރިއަށް ވަދެ ދޮރުޖެހިއެވެ.\n”ޝިފާޔާއި ބައްދަލުކޮށްދެއްޗެ” ޝިފާ ގޮވައިލިއެވެ.\nހިތާމަ އެހެނިހެން ލޯބި June 22, 2018


Fenun alaa nukendenyya lunbo fohcheh vattaalaa!\nފެނުން އަލާ ނުކެނޑެންޏާ ލުނބޯ ފޮއްޗެއް ވައްޓާލާ!\nމި ދުވަސްވަރަކީ ހޫނު ގަދަ ދުވަސްވަރެއް ކަމުން ފެން ބޯން ޖެހޭމިންވަރުވެސް ވާނީ އެތައް ގުނައެއް އިތުުރުވެފަ އެވެ. ނަމަވެސް ބައެއް ފަހަރަށް ގިނައިން ފެން ބުއިމަކީ ފަސޭހަ ކަމަކަށް ވެސް އޮންނަނީ ނުވެ އެވެ. ހަށިގަނޑަށް ބޭނުންވާ ވަރަށް ފެން ނުބުއިމަކީ ހަމުގެ މައްސަލަތައް ވެސް ކުރިމަތިވާ ކަމެކެވެ. ނަމަވެސް އެންމެ ބޮޑަށް ގެއްލުންވާ އެއް ނިޒާމަކީ ހަޖަމް ކުުރުމުގެ ނިޒާމެވެ.\nހަށިގަނޑަށް ބޭނުންވާ ވަރަށް ފެން ނުލިބުމުން ކާ އެއްޗެހި ހަޖަމަވުމުގައި މައްސަލަތަކެއް ކުރިމަތިވެ އެވެ. ނަމަވެސް ހުސް ފެން ބުއިމަކީ ބައެއް މީހުނަށް ފަސޭހަ ކަމަކަށް ނުވަނީ އެވެ. ބައެއް ކަހަލަ އިންގްރީޑީއަންޓްސް ފެނުގެ ތެރެއަށް އަޅައިގެން ބޯށެވެ. އޭރަށް ފެން ބޯން ފޫއްސެއް ނުވާނެ އެވެ.\nހަޖަމް ކުރުމުގެ ނިޒާމް ވަރުގަދަ ކުރުމަށް ޖޫސް ބޭނުން ކުުރުމަށްވުރެ މި އިނގްރީޑިއަންޓުތައް ފެނާއެކު ބޭނުން ކުރުން ރަނގަޅު ކަމަށް ސައިންސްވެރިން ބުނެ އެވެ. އެއީ ޖޫހުގައި ގިނަ އަދަދަކަށް ހަކުުރު ހިމެނޭތީ އެވެ.\nފެން ތަށީގެ ތެރެއަށް ލުނބޯ ފޮއްޗެއް ލެވިދާނެ އެވެ. ނުވަތަ ލުނބޯ ހުތް ވެސް އެޅިދާނެ އެވެ. އެއީ ޑައިޖެސްޓިވް އެންޒައިމްސް އުފައްދަން ވެސް އެހީވެދޭ މާއްދާތައް އޭގައި ހިމެނޭތީ އެވެ. އެޕަލް ސައިޑާ ވިނިގާ އަކީވެސް މި ގޮތަށް ބޭނުން ކުރެވިދާނެ އެއްޗެކެވެ. އެއީ ހަށިގަނޑުގައި ހުންނަ ވިހަ ބޭރުކޮށް ޕީއެޗް ލެވަލް ބެލެންސް ކުރުމަށްވެސް އެހީވެދޭނެ އެއްޗެކެވެ. ފެން ތަށީގެ ތެރެއަށް މޭޒުމަތީ ސަމްސަލުގެ ދެއެއް ނުވަތަ ތިން ސަމްސާ އެޕަލް ސައިޑަ ވިނިގާ އެޅިދާނެ އެވެ.\nމިންޓް ލީވްސް އަކީވެސް ފެން ތައްޓަށް އަޅަން އެންމެ ރަނގަޅު އެއްޗެކެެވެ. އެއީވެސް ޑައިޖެސްޓިވް އެންޒައިމް އުފައްދައިދޭ މާއްދާތައް ހިމެނޭ ފަތެކެވެ. މިންޓް ފަތަކީ ބަނޑަށްވެސް ވަރަށް ފައިދާ ކުރާ އެއްޗެކެވެ. ކިއުކަމްބާވެސް އެންމެ ރަނގަޅުވާނެ އެވެ. އެއީ އޭގައި ގިނަ އަދަދަކަށް ފައިބާ އަދި ފެން ހިމެނޭތީ އެވެ. ފައިބާގެ ސަބަބުން ހަޖަމް ކުރުމަށް ފަސޭހަވެގެން ދާނެ އެވެ. ތުނިކޮށް ކޮށާފައި ދެ ތިން ފޮތި ފެން ތައްޓަށް ލާށެވެ.\nފޮނިތޮށި ކޮޅެއް ފެން ތަށީގެ ތެރެއަށް ލާށެވެ. މިއީ ހަށިގަނޑުގައި ހުންނަ ބޭކާރު ބެކްޓީރިއާތައް މަރާލަންވެސް އެހީވާނެ ކަމެކެވެ.


ކަރުނައިން ފުރެނީ ލޮލާ ކޯތާފަތާ – 08 - DhiDaily\n”އަރީޝްއާ ދެކުދިން މައްސަލަ ޖެހުނީތަ!“\nހުރި ގޮތަށް އިފާ ގަޔަށް ލައްކޮށްލައިގެން ހުރެ ޝައިބާ އެހިއެވެ. އިފާ ވެސް ނޫނެކޭ ބުނީ އެހެން އިނދެއެވެ.\n”މީހަކު ދެކެ ލޯބި ވެވުނީތަ!“\nމިފަހަރު ޝައިބާ ކުރި ސުވާލުން އިފާއަށް ތެޅިގަނެވުނެވެ. އަދި ނޫން ނޫން އޭ ބުނަމުން ގެންގުޅުނު ތަށިގަނޑު އެއްފަރާތުގައި ބަހައްޓަފައި ދުއްވައިގަތީ ބޭރަށެވެ.\nއިފާ ދުވެފާއި ގޮސް ކޮޓަރިއަށް ވަންނަން ދެން ވެސް ޝައިބާ ހުރެވުނީ އިފާދިޔަ ދިމާއަށް ބަލަހައްޓައިގެންނެވެ.\nއެ ދުވަހުގެ މެންދުރު ކުރީގެ އެއްވެސް އިރެއްގައި އިފާ އެއްގޮތަކަށް ވެސް ކޮޓަރިއަކުން ނުނިކުމެއެވެ. ޝައިބާ ދެތިން ފަހަރު ގުޅުމުން ވެސް ކޮޓަރި ހުޅުވާކަށް އެއް ބަހެއް ނުވިއެވެ. އެހެންނަމަވެސް މެންދުރުވެގެން ޝައިބާ ބުނެގެން ހައްވަގޮސް އިފާއަށް ގޮވަން ފެށީމާ ދޮރު ހުޅުވައިލިއެވެ. ޝައިބާ ހުރީ އެ ވަގުތަށް ތައްޔާރުވެގެން ކަމުން ހުޅުވުނު ދޮރުން ޝައިބާ ވަނީ އެތެރެއަށެވެ.\nމަންމަ ބޭރުގައި މަޑުކޮށްލާށޭ ބުނަމުން ޝައިބާ ދޮރު ލެއްޕީއެވެ.\nއިފާ ހުރީ ޝައިބާ ދޮރު ލައްޕަންދެން ވެސް ދޮރުފަތުގެ ފަހަތުގައި ކޮޅަށެވެ. އިސްދަށަށް ޖަހައިގެންނެވެ. ދޮރު ލެއްޕުމަށްފަހު ޝައިބާ އިފާގެ ގައިގާ ބައްދައިލިއެވެ.\n”ޑިއަރ، އަހަންނަށް މަޢާފު ކުރޭ! ތިއްތިބެ މީހަކާ އިންނަވާހަކަ،……… ތިއްތިބެ އުޅެނީ ފަރުއާ ރައްޓެހިވެގެން ވާހަކަ، …………… އަހަންނަށް ނުބުނެވުނީ އިފާ އަރީޝްއާ އިންނަން ހަމަ ޖެހިފައި އޮތުމުން. އެހެންނޫންނަމަ މާކުރިން ތިއްތިބެއާ ދުރުގައި ހުންނަން އިފާ ގާތު އަހަރެން ބުނީސް.!“\nޝައިބާގެ ވާހަކަ މިހިސާބަށް ދިއުމުން ޝައިބާ ދުރަށް ކޮއްޕާލުމަށްފަހު އިފާ ގޮސް އިށީނީ އެނދުގައެވެ. އެހެންނަމަވެސް އަނގައަކުން ނުބުނެއެވެ. މާ ދުރަށް ނަޒަރު ހުއްޓާލައިގެންނެވެ.\n”އިފާ ފަހަރެއްގައި އެއްބަސް ވާން ބޭނުން ނުވެދާނެ !……. ނުވަތަ ބުނަން ބޭނުން ނުވެދާނެ، އެކަމަކުވެސް …….. އެކަމަކުވެސް އިފާގެ މޫނުމަތިން ތިއްތިބެއާ ގަޔާވާކަން އަހަންނަށް އެނގޭތާ ކިތަންމެ ދުވަހެއް!… ތިއްތިބެ ފެނުމުން އިފާ ލަދުގަންނަކަން، …. ސިއްރު ސިއްރުން ތިއްތިބެގެ އަންނައުނު ދޮވެ އިސްތިރި ކުރާކަން ވެސް އެނގޭ! މިއީ ޝައުޤެއް ނެތި މީހުން ނުކުރާނެ ކަންތައް، އަނެކާގެ ބުނުމަކާ ނުލާ!……. ތިއްތިބެގެ ބުނުމަކާ ނުލާ ތިއްތިބެއަށް މީރު ކާއެއްޗެހި ކައްކައިދީ ހެދީ ތިއްތިބެ ދެކެ ލޯބި ވާތީ!……. އެއީ ލޯބިކަން އިފާއަށް ނޭނގުނަސް އަހަންނަށް ވަރަށް ރަނގަޅަށް އެނގޭ!“\nޝައިބާ ހިނދުކޮޅަކަށް ހުއްޓައިލިއެވެ. އަދި ގޮސް އިފާއާ ޖެހިގެން އެނދުގައި އިށީނެވެ. އަދި އިފާގެ އަތްތިލަ ނަގާ އުނގުމަތީ ބާއްވަމުން އިނގިލިތަކަށް ފިތާލިއެވެ.\n”އަހަންނަށް މަޢާފުކުރޭ! އަހަރެންގެ އެންމެ ލޯބިވާ ރަޙުމަތްތެރިޔާ ހިތާމަ ކުރާތަން ދެކޭކަށް އަހަންނަކަށް ފަސޭހައެއް ނޫން! އަދި އެއަށް ވުރެ ދެރަވާކަމަކީ އަހަރެންގެ ރަޙުމަތްތެރިޔާގެ ހިތަށް ތަސައްލީއެއް ހޯދައިދޭން އަހަންނަށް ކުރެވޭނެ އެއްވެސް ކަމެއް ނެތީމަ!“\nކުއްލިއަކަށް އިފާ އޮޅުލައިގަތީ ޝައިބާ ގައިގައެވެ. ޝައިބާގެ ވާހަކައިން ޒަޚަމްވެފައިވާ އިފާގެ ހިތުގައި ލޮނުމިރުސް އުނގުޅައިލި ފަދައެވެ. ދެ ރަޙުމަތްތެރިން ވެސް ރުޔެވެ. އެކަމަކު ވެސް ޝައިބާ، އިފާއަށް ހިތްވަރު ދެމުން ދިޔައީ އަޔާޒަށް ވުރެ އިފާ މާލޯބިވާ މީހަކު އިފާއަށް އަދި ލިބޭނެކަމުގެ ޔަގީންކަން ދެމުންނެވެ.\n”އިފާގެ މަދީކޯއްޗެއް! ރީތިކަން، މުއްސަނދިކަމާ ތަނަވަސްކަން، ތައުލީމު، އަދި މިހާރު ތިއީ ގެވެހި ގޭތެރޭގެ މަސައްކަތް ކުރަންދަންނަ ކުއްޖެއް! ވީއިރު …….. އަހަރެން އަބަދު ވެސް ދުޢާކުރާނަން…… އިފާގެ ލޯބި އިފާއަށް…….. ކޮންމެވެސް ގޮތަކަށް ދެއްވުން!“\nއަސުރަށް ގޮވުމުން އަސުރު ނަމާދުކޮށްލައިގެން އިފާވެސް ޝައިބާ މެންނާއެކު އަޔާޒުގެ ކައިވެނީގެ ރަސްމިއްޔާތަށް ހެދިކާ ހަދަން އެހީވެދީ އުޅުނެވެ. އެހެންނަމަވެސް ގިނަ ވަގުތު އިފާ ހޭދަކުރީ އިއްޒާ އުރާލައިގެންނެވެ. ބައެއް ފަހަރު ފޯނު ހިފައިގެން ދުރަށް ގޮސް ވާހަކަ ދައްކަން ހުންނަތަން ވެސް ފެނެއެވެ. އެއީ ކުރިން އިފާގެ ފަރާތުން އެއްވެސް ވަރަކަށް ފެންނަކަމެއް ނޫނެވެ.\nއަޔާޒުގެ ކއިވެނި ކުރުން އޮތީ ފަރުއީންމެންގެ ގޭގައެވެ. އިރު އޮއްސި އަށަކުން ކައިވެނި ކުރަން ހަމަ ޖެހިފައި އޮތުމުން ހަތެއް ޖެހިއިރު އަޔާޒުގެ އާއިލާ އެންމެން އެގެއަށް ޖަމާވެއްޖެއެވެ. އިފާއަކީވެސް ވަގުތީގޮތުންނަމަވެސް އެ އާއިލާގެ މެންބަރެކެވެ. އެހެންކަމުން އިފާ ވެސް އެ ޙަފުލާގައި ބައިވެރި ވެއެވެ.\nކައިވެނީގެ ރަސްމިއްޔާތަށް ގާޒީންނާ ހެކިވެރިންނާ ކައިވެނީގެ އަރޫޝުން ހާޒިރު ވި އިރު އިފާ ހުރީ ތަންކޮޅެއް ދުރުގައެވެ. އެމަންޒަރު ރީތިކޮށް ފެންނާނެ ތަނެއްގައި އަޔާޒުގެ އެ އުފާވެރި މޫނަށް ހިތްފުރޭވަރަށް އިފާ ބެއްޔެވެ. އެ ރީތި ހިނިތންވުމާ އެ ހިތްގައިމު ދެ ތުންފަތާ އިފާއަށް އަޔާޒުގެ އެންމެ ރީތި އެ ހިތްގައިމު އިނގިލިތަކާ އަތުކުރިއެވެ. ކައިވެނީގެ ރަސްމިއްޔާތަށް އަޔާޒު ލައިގެން ހުރީ އަތްދިގު ގަމީހަކަށް ވިޔަސް ގަމީހުގެ އަތް އޮތީ އުޅަބޮއްޓާހަމައަށް އޮޅލާފައެވެ. ބުނާކަހަލައެވެ. އިފާއެވެ. މިއީ އެ ފިރިހެންވަންތަ އަތުކުރިއަށް އިފާއަށް ބާލާލަން ލިބޭނެ އެންމެ ފަހު ފުރުސަތެވެ. އެހެން މީހެއްގެ ފިރިއަކަށް ވުމުގެ ކުރިންނެވެ.\nހިތުގައި އުފެދެމުންދާ އުދާސް ބޭރުކޮށްލަން އިފާ ކިތަންމެ ހާވެސް ބޭނުމެވެ. ހިތް ކުދިކުދިވެ ޅިޔަ އެޅިގެން ދަނީ އެންމެ ލޯބިވާ މީހާ އެހެން އަންހެނެއްގެ ހަލާލު ފިރިމީހާއަށް ވާތަން ބަލަން ހުންނަން ޖެހުނީތީއެވެ. މިރެއަށް ފަހު އެރީތި ހަށިގަނޑު އެއީ އެހެން އަންހެނެއްގެ މިލްކެކެވެ. އެ ހަށިގަނޑުން ހޫނާ އަރާމު ލިބި ގަންނާނީ އެހެން އަންހެނެކެވެ. އިފާއަކަށް އެތާކު ނުހުރެވުނެވެ.\nބާރަށް ހިނގާފައި އެހޯލުން ނިކުމެގެން އައި އިފާ މަޑުވެސްކޮށްލީ ޝައިބާމެންގެ ގޭގެ ދޮރުމަތީގައެވެ. އަތުގައި އޮތް ފޯނުން ގަޑި ބަލާލުމަށްފަހު އިތުރަށް ޙަރަކާތްތައް އަވަސްކޮށްލިއެވެ.\nފޮއްޓަށް ލާންގެންގުޅުނު ހެދުންތަކާ ރީތިވާ ސާމާނު އެޅުމަށްފަހު ފޮށިލައްޕައިލިއެވެ. ދެން ފޮށިދަމަމުން ހިނގައިގަތީ އެ ގެއިން ނިކުންނާށެވެ. ސިޓިންގރޫމުގެ ދޮރާހަމައިން ހުއްޓި އިރުކޮޅަކު ހުއްޓެވެ. ދެން ފަސްއެނބުރިލާ ގޭގެތެރެއަށް ނަޒަރުހުއްޓައިލިއެވެ. އެއަށްފަހު ފޮށި އަތުން ދޫކޮށްލުމަށްފަހު އަޔާޒުގެ ކޮޓަރިއާ ދިމާއަށް ހިނގައިގަނެވުނީ އިޚުތިޔާރުން ބޭރުގައެވެ. އެ ކޮޓަރީގެ ތަޅުގައި ހިފާ އަނބުރާލުމުން ދޮރު ހުޅުވުނީ އެއްވެސް މަނާކަމެއް ނެތިއެވެ.\nއިފާ އެކޮޓަރިއަކަށް ނުވަދެއެވެ. ކޮޓަރިތެރެއަށް ބަލަހައްޓައިގެން ހުރީއެވެ. އެއީ އެ ކޮޓަރީގެ އެނދު، އަޔާޒުގެ ނިދާ އެނދު، އިފާގެ އަތުން އެތައްފަހަރަކު ތަންމަތި އަޅައިދިން އެނދު ހުރި ކޮޓަރިއެވެ. އިފާ އެކަން ކުރިކަން އެނގޭ އެއްވެސް މީހަކު ނުހުންނާނެއެވެ. ޝައިބާ ބުނިގޮތަށް އަޔާޒުގެ ކޮންމެކަމެއް އިފާ ކޮށްދިނީ އިފާ ހިތުން މުޅި ދުނިޔެއަށް ވެސް ސިއްރުންނެވެ. އެކަމަކު އެކަން ސިއްރު ނުކުރެވުނީ އަމިއްލަ ހިތަށެވެ. ދެލޯ ތެމެން ފެށުމުން އިފާ އެންމެ ފަހު ނަޒަރު ކޮޓަރިތެރެއަށް ހިންގައިލުމަށްފަހު ބާރުބާރަށް ދޮރުލާއްޕާލާފަ ބޭރަށް ހިނގައިގަތެވެ.\nބައެއް ފަހަރު ފޮށި ދަމަމުން ދޮންވެލި މަގުތަކުގައި، ދަމާފަ ދާން އުދަނގޫ ތަންތަނުގައި ފޮށި ހިއްލާލައިގެން އިފާއަށް ބަނދަރާ ދިމާއަށް ނުކުމެވުނު އިރު ލޯންޗުގެ މީހުން ތިބީ އިފާ ލަސްވެގެންނެވެ.\nލަސްވެގެން އެއްގަޑި އިރު ދުއްވޭއިރު އިފާއަށް އެއަރޕޯޓް އޮތްރަށަށް ދެވޭނެއެވެ. ފްލައިޓްގެ ޗެކިންގ އަށް ކިރިޔާ އިފާއަށް ފޯރާނީއެވެ. އެއީ އިފާ ބޭނުން ވެސް ވާގޮތެވެ.\nޝައިބާ ހުރީ އިފާއަށް ވާނުވާ ބަލަބަލައެވެ. އެހެންނަމަވެސް ކައިވެނީގެ ރަސްމިއްޔާތު ފެށުނުތަނާ އިފާ ޝައިބާގެ ލޮލަށް ގެއްލުނީއެވެ. ޝައިބާއަށް އިފާ ހޯދަން އުޅެވޭނެ ވަގުތު ވެސް ޙާލަތުގެ ގޮތުން ނުލިބުނެވެ. އުންމީދުކުރީ ޙަފުލާގެ ކޮންމެވެސް ހިސާބެއްގައި އިފާ އުޅޭނެ ކަމަށެވެ.\nހަފުލާގެ ވަކި ހިސާބަކުން ޝައިބާ އުޅެގަތީ އިފާ ހޯދުމަށެވެ. އުޅެ އުޅެ އިފާ ފެންނަ ގޮތެއް ނުވިއެވެ. ޝަނޫން އަތަށް އިއްޒާ ދިނުމަށްފަހު ދުވެ ގެއަށް ވެސް އައެވެ. އޭގެ ކުރިން ދެތިން ފަހަރަކު ގުޅާވެސް ލިއެވެ. އިފާގެ ފޯނު އޮތީ ނިންވާލާފައެވެ. ގެއަށް އައިސް އިފާ އުޅޭތޯ ކޮޓަރި ވެސް ބެއްޔެވެ. ފާޚާނާވެސް ބެއްޔެވެ. ޝައިބާއަށް ފާހަގަ ނުކުރެވުނީ އިފާގެ ޓޮއިލެޓަރީސް އެއްވެސް އެއްޗެއް ނެތްކަމެވެ. ވާނީ ވެސް އެހެންނެވެ. ޝައިބާ ބެލީ ހަމަ އެކަނި އިފާ ހުރިތޯ ވިއްޔާއެވެ. އިފާ ގޭތެރޭގައި ޢާންމުކޮށް ލާންގެންގުޅޭ ފައިވާން ވެސް ކޮޓަރީގެ ދޮރުމަތީ ހުއްޓެވެ. ވީއިރު އިފާ ކޮބައިހެއްޔެވެ؟\nހަދާނެ ނަހަދާނެ ގޮތެއް ޝައިބާއަކަށް ނޭނގުނެވެ. އެންމެ ފަހުން ޝައިބާ ގުޅީ ޝަނޫންއަށެވެ. އެކަމަކު ގުޅުނީ އަޔާޒަށެވެ.\n”އަޅެ ޝަނޫން! އިފާ ހޯދާ ހޯދާ ނުފެނުނޭ! ތިއްތިބެ ކައިވެނި ކުރީމަ އިފާ އެހެރީ ނުލާހިކު ދެރަވެފަ! މިއަދު ނުވެސް ކައި އެހެރީ ރަނގަޅަށް! ވަރަކަށް ރުއި! ޝަނޫން، އަޅެ ކިހިނެއް ހަދާނީ ވެސް!“\nޝައިބާގެ ވާހަކަ ނުނިމެނީސް އަޔާޒު ފޯނު ކަނޑައިލިއެވެ. ދެވަނަ ފަހަރަކު ގުޅަން އުޅެފަ އަނެއްކާ ވެސް ގުޅުނީ އިފާއަށެވެ. ނާއުންމީދާ މާޔޫސް ކަމުންޝައިބާ ހުރީ ބިރުގެންފައެވެ. އެހެންނަމަވެސް ފިނޑި އަމަލެއް އިފާ ނުކުރާނެއެވެ. އެއަށްވުރެ ބޮޑަށް އިފާގެ މައްޗަށް ޝައިބާއަށް އިތުބާރު ކުރެވެއެވެ.\nޙަފުލާ ނިންމި ގޮތަށް ޝައިބާ ދިއުމުން ޝަނޫން ވެސް ސައިގެ ކަންތައް އަވަސްކޮށްލައިގެން އިއްޒާ އުރާލައިގެން ނިކުތީ ގެއަށް ދިއުމަށެވެ. އެވަގުތަކީ ދެވަނަ ފަހަރަކު ވެސް ޝައިބާ އިފާ އުޅުނު ރޫމަށް ވަން ގަޑިއެވެ. ފޯނު އެނދުމަތީ ބާއްވައިގެން އެނދުގައި ޝައިބާ އިށީނދެ އިނީ ރަޙުމަތްތެރިޔާގެ ހާލާ މެދު ފިކުރު ކުރުމުގައެވެ. އިފާ ކައިރީ އެރަށަށް ޗުއްޓީއަށް އަންނަން ނުބުނެވުނު ނަމައޭ ޝައިބާ ހިތަށް އެރި ފުރަތަމަ ފަހަރަކީ އެއީއެވެ.\nއެނދުމައްޗަށް އެއްލައިލި ފޯނު ވައިބްރޭޓްވާ އަޑަށް ޝައިބާއަށް ސަމާލުކަން ދެވުނީ ވެސް އިރުކޮޅެއް ފަހުންނެވެ. މާ ބޮޑު ވިސްނުމަކާ ވެސް ނުލާ ފޯނަށް ނަޒަރު ހުއްޓައިލީ ޝަނޫން ކަން ކަށަވަރުވާތީއެވެ. އެހެންނަމަވެސް ދެވަނަ ސިކުންތުގައި ފުންމައިގެން ގޮސް ފޯނު ނަގައި ހަލޯއޭ ބުނެވުނީ ވަރަށް ބާރަށެވެ.\n”ކޮ… ކޮނ…..ކޮންތާކު ޑިއަރ! … އާރ ޔޫ….“\n”އެއްވެސް ސުވާލެއް އަހަންނާ ނުކުރައްޗޭ!“\nޝައިބާގެ ވާހަކަ މެދު ކަނޑާލަމުން އިފާ އަމުރު ވެރި ރާގަކަށް އިއްވިއެވެ.\n”ހަމަ އެކަނި އެންމެ ކަމެއް ސާފުކޮށްދީ ޕްލީޒް!“\nޝައިބާގެ އަޑު ކުރެހިގެން ވާހަކަ ވެސް ނުދެއްކުނެވެ.\n”އަހަރެން މިއިނީ ފްލައިޓްގަ! މާލެ ގޮއްސަ ގުޅާނަން!“\nއަޑަށް ހަމަ ޖެހުން ގެންނަން އިފާ މަސައްކަތް ކުރަމުންދާކަން ޝައިބާއަށް އެނގެއެވެ.\n”ބުނެބަލަ ހެޔޮހާލުގަތަ ތިހިރީ! އޭރުން ހަމަޖެހިގެން މިރޭ ވެސް މަށަށް ނިދާލެވޭނީ!“\nޝައިބާގެ ޖަވާބަށް އިފާ ހީނލި އަޑު ޝައިބާއަށް އިވުނެވެ.\n”އެ ކޮޅަށް ދެވުނީމަ ގުޅާނަން! ބައި!“\nއިފާ ފޯނު ކަނޑައިލިއެވެ. ހަމަ އެކަނި ކަނޑައިލީކީ ނޫނެވެ. ނިއްވާ ވެސް ލީއެވެ. ޝައިބާއަށް ޔަގީނެވެ. އަދި ފްލައިޓް ނައްޓާލާކަށް ނޫޅޭނެއެވެ.\nއިފާ ގެއަށް ދިޔައީ އޭގެ ކުރިން މާލެ ދާ ވާހަކަ މަންމަ ގާތު ބުނެ ވެސް ނުލައެވެ. އެހެންކަމުން ގެއަށް ދާން ޖެހުނީވެސް ޓެކްސީއެއްގައެވެ.\nއިފާގެ މަންމައަށް ގޮވަމުން އިފާ ގޮސް ހުއްޓުނީ މަންމަގެ ކޮޓަރީގެ ކުރިމަތީގައެވެ.\nMi baives varah reethi dhen oyi bayah inthizaaru kuran


Thajuribaakaarun vidhaalhuvanee quarntine luikuran heki ebahuri kamah | Mihaaru\nތަޖުރިބާކާރުން ވިދާޅުވަނީ ކަރަންޓީނު ލުއިކުރަން ހެކި އެބަހުރި ކަމަށް\nސާމްޕަލް ނެގުމަށް ދިއުމަށްޓަކައި އާރްއާރްޓީމުގެ ބައެއް މީހުންގެ ދަރުބާރުގެ އިން އެމްބިއުލާންސަށް އަރަނީ: ރާއްޖޭގެ އިތުރުން އެހެން ގައުމުތަކުގައި ވެސް މިހާރު އަންނަނީ ކޮވިޑްގައި ކަރަންޓީނުކުރާ މުއްދަތާ މެދު ބަހުސްކުރަމުން\n28 ނޮވެމްބަރ 2020 - 08:37\nކޮވިޑް-19 އިން ރައްކާތެރިވާން އަޅާފައިވާ ފިޔަވަޅުތަކުގައި އެންމެ އުނދަގޫ ކަމަކަށް ވެފައި ވަނީ ކަރަންޓީނުވެގެން ތިބެން ޖެހުމެވެ. ރާއްޖޭގައި ވެސް ކޮވިޑް އެންމެ ބޮޑަށް ފެތުރިފައިވާ މާލޭގައި ތިބި މީހުން ރަށްރަށަށް ދާން ބޭނުންވިޔަސް ރަށަށް ގޮސް ދެ ހަފުތާގެ ބަންދެއްގައި ތިބެން ޖެހޭއިރު ބައެއް މީހުންނަށް މި އުސޫލު ނުހިނގާ ކަމުގެ ޝަކުވާ އާއި އުސޫލުތަކަށް ތަބާ ނުވުމުގެ މައްސަލައާ އެކު ކަރަންޓީނާ ދެކޮޅަށް ދައްކާ ވާހަކަ ހޫނުވެއްޖެ އެވެ؛ ފިނިކޮށްލެވޭ ވަރުގެ ޖަވާބެއް އެޗްޕީއޭ އަކުން އަދި ނުލިބެ އެވެ.\nއެންމެ ފަހުން ބުރާސްފަތި ދުވަހު ހެލްތު އިމަޖެންސީ އޮޕަރޭޝަން ސެންޓަރު (އެޗްއީއޯސީ) އިން ބޭއްވި ޕްރެސް ބްރީފިންގައި ވެސް ކަރަންޓީނުގެ މުހިންމު ކަމާއި މިހާރު އޮތް 14 ދުވަހުގެ ކަރަންޓީނު، ސައިންޓިފިކް އާ ހެކި ލިބުމުން ނޫނީ ކުރު ނުކުރާނެ ކަމަށް ވަނީ ބުނެފަ އެވެ. މިއީ ކޮވިޑް ފެތުރެން ފެށިތާ ކުރީކޮޅުން ފެށިގެން ބަލަމުން އަންނަ ކަރަންޓީނު މުއްދަތެކެވެ. ބަލި ކޮންޓްރޯލްކުރުމުގައި މިއީ ކަރަންޓީނަށް އެންމެ އެކަށީގެންވާ މުއްދަތު ކަމަށް ގިނަ ބަޔަކު އެއްބަސްވެ އެވެ.\n"ބަލީގެ ހާލަތު ޗޭންޖް ވުމަކުން ނޫން އިނގޭތޯ ކަރަންޓީނުގެ މުއްދަތު ޗޭންޖު ކުރާނީ. އަޅުގަނޑުމެން ބަލީގެ ހާލަތު ޗޭންޖު ވީމާ، ފުރަބަންދު ކަރަންޓީނު ބާއްވާނީތޯ ނޫނީ އުވާލާނީތޯ އެ ޑިސިޝަން ނެގުމަށް މާލޭގައި ބަލި ފެތުރިފަ އޮތް މިންވަރު މި ބަލަނީ،" އެޗްއީއޯސީގެ ތަރުޖަމާނު ޑރ. ނަޒްލާ ރަފީގް ވިދާޅުވި އެވެ.\n"އެހެން ނަމަވެސް ކަރަންޓީނު މުއްދަތު ޗޭންޖުކުރުމަށް ހަމަ އޭގެ ސައިންސަށް އަޅުގަނޑުމެން ޑިޕެންޑްވާން މި ޖެހެނީ. އެހެންވެ އޭގެ މާނަ އަކީ އިންކިއުބޭޝަން މުއްދަތަކީ އެންމެ ދިގުވެގެން ގާތްގަނޑަކަށް 14 ދުވަހޭ މި ބެލެވެނީ."\nއެކަމަކު އެމެރިކާގެ ސެންޓާސް ފޯ ޑިޒީޒް ކޮންޓްރޯލް އެންޑް ޕްރިވެންޝަން (ސީޑީސީ) އިން މިހާރު ވަނީ ބަލި ޖެހިފައިވާ މީހަކާ ކޮންޓެކްޓް ވެފައިވާ މީހުންގެ ކަރަންޓީނަށް އޮންނަ 14 ދުވަހުގެ ކަރަންޓީނު ކުރުކޮށްލަން ނިންމައިފަ އެވެ. މީގެ ދެތިން ދުވަސް ކުރިން އެތަނުން ބުނީ މިއީ މިހާތަނަށް އެއްކުރެވިފައިވާ މައުލޫމާތާއި ހަދާފައިވާ މޮޑެލްތަކަށް ބެލުމަށް ފަހު ގެންނަ ބަދަލެއް ކަމަށެވެ. އެކަމަކު ކަރަންޓީނު ކުރުކުރާނީ ކިތައް ދުވަހަކަށް ކަމެއް އަދި ކަނޑައެއް ނާޅަ އެވެ. ވޯލް ސްޓްރީޓް ޖާނަލް އިން ސީޑީސީގެ އިސް އޮފިޝަލަކާ ހަވާލާދީ ބުނެފައި ވަނީ އަލަށް ކަނޑައަޅާ ކަރަންޓީނު މުއްދަތު އުޅޭނީ 7-10 ދުވަހާ ދެމެދުގައި ކަމަށެވެ. އެމެރިކާ ނޫނަސް އިނގިރޭސި ވިލާތާއި އެހެން ބައެއް ގައުމުތަކުން ވެސް މުއްދަތު ކުރުކޮށްފި އެވެ.\nއަޅުގަނޑުމެން ގަބޫލުކުރަނީ މިހާތަނަށް ކޮށްފައިވާ މަސައްކަތާއި ދިރާސާތަކާއި މޮޑެލިން ޑޭޓާތަކަށް ބަލާއިރު، ޓެސްޓްކުރުމާ އެކު ކަރަންޓީނު މުއްދަތު މިހާރަށްވުރެ ކުރުކޮށްލެވިދާނެ ކަމަށް ފެންނަ ކަމަށް: ސީޑީސީ\nސީޑީސީގެ ޕްރިޕެއާޑްނެސް އެންޑް އިމާޖިން އިންފެކްޝަންސްގެ ޑިރެކްޓަރު ޑރ. ހެންރީ ވޯކީ ވޯލް ސްޓްރީޓް ޖާނަލް އަށް ވިދާޅުވީ ކަރަންޓީނު މުއްދަތު ކުރުކޮށްލަން ނިންމި މައިގަނޑު ސަބަބަކީ ކުރިން ކޮވިޑް-19 އަށް ކުރި ޓެސްޓްތަކަށް ވުރެ މިހާރު ކުރާ ޓެސްޓްތަކުގެ ޔަގީންކަން ބޮޑުވުން ކަމަށެވެ.\nނަމަވެސް އޭގެ ތަފުސީލެއް އޭނާ ނުދެއްވަ އެވެ. ރާއްޖޭގައި ބަލަމުން އަންނަނީ އެހެން ގިނަ ގައުމުތަކުގައި ވެސް ބަލަމުން އަންނަ ގޮތަށް 14 ދުވަހުގެ ކަރަންޓީނަކަށް ފަހު ޓެސްޓްކުރުމުން، ބަލި ޖެހިފައިވާ މީހުންގެ 99 ޕަސެންޓް ދެނެގަނެވޭނެ ކަމަށް އޮންނަ މިންގަނޑުންނެވެ. އެޗްއީއޯސީގެ އެންމެ ފަހުގެ ޕްރެސްގައި ޑރ. ނަޒްލާ މުސްތަފާ އެކަން ފާހަގަކުރައްވައި ތަފުސީލް ދެއްވި އެވެ. އެއީ ފަސް ދުވަހުގެ ކަރަންޓީނަކަށް ފަހު ޓެސްޓްކުރާ ނަމަ ފަސް ޕަސެންޓް، ހަތް ދުވަހުގެ ކަރަންޓީނަކުން 80 ޕަސެންޓް، 11 ދުވަހުގެ ކަރަންޓީނަކުން 93 ޕަސެންޓް އަދި 14 ދުވަހުގެ ކަރަންޓީނަކުން 99 ޕަސެންޓް ދެނެގަނެވުމެވެ.\nއެކަމަކު ބަލީގެ އިންކިއުބޭޝަން މުއްދަތާއި ބައްޔަށް ކުރާ ޓެސްޓުގެ ބާވަތާއި އޭގެ ޔަގީންކަން އިތުރުވެފައިވާ މިންވަރުގެ އެންމެ ފަހުގެ މައުލޫމާތަށް ބަލާ ނަމަ މި ޕަސެންޓޭޖްތައް ތަފާތުވެދާނެ އެވެ. އެމެރިކާ އިން އެ ބަލަނީ އެ މައުލޫމާތަށް ކަމަށް ތަޖުރިބާކާރުން ވިދާޅުވެ އެވެ.\nވޯލް ސްޓްރީޓް ޖާނަލް އިން ބުނީ ސީޑީސީން ކަރަންޓީނު ކުރުކޮށްލި ނަމަވެސް ކަރަންޓީނުން ދޫކޮށްލާނީ ޓެސްޓް ހަދައި ނެގެޓިވްވުމުން ކަމަށާއި މިހާރު އޮތީ އާ ގައިޑްލައިންގެ ފަހު މަރުހަލާގައި ކަމަށެވެ.\n"14" ބަދަލުވާ ވަރުގެ ހެކި އެބަހުރިތަ؟\nކޮވިޑް-19 ގެ އިންކިއުބޭޝަން މުއްދަތު ނުވަތަ މި ބަލި ޖައްސާ ކޮރޯނާވައިރަސް ހަށިގަނޑަށް ވަނުމަށް ފަހު ވައިރަސް ގިނަވެ، ހަށިގަނޑުގައި ބަލި ހުރިކަން އެނގެން ނަގާ މުއްދަތަކީ ޓެކްނިކަލް ގޮތުން 14 ދުވަހެވެ. އެކަމަކު ބައެއް ތަޖުރިބާކާރުން މިހާރު ވިދާޅުވަނީ މީޑިއަމް ނުވަތަ އެވްރެޖް އިންކިއުބޭޝަން މުއްދަތަކީ ފަސް ދުވަސް ކަމަށް ބެލެވޭނެ ހެކި މިހާރު އެބަހުރި ކަމަށެވެ. ނަމަވެސް މީގެ މާނަ އަކީ މި މުއްދަތުގައި ބައްޔަށް ޕޮޒިޓިވް ނުވެއްޖެ ނަމަ އޭގެ ފަހުން ޕޮޒިޓިވް ނުވުމެއް ނޫނެވެ. ވައިރަސް ހަށިގަނޑަށް ވަންނަތާ 10 ދުވަސް ނުވަތަ 14 ދުވަސް ފަހުން ވެސް ޕޮޒިޓިވް ވެދާނެ އެވެ. އެކަމަކު ނާދިރެވެ.\nމި ފުރުސަތު އެހެން އޮތް ކަމުގައި ވިޔަސް ސީޑީސީން ކަރަންޓީނު މުއްދަތު ކުރުކޮށްލަން އުޅެނީ، އެވްރެޖް އިންކިއުބޭޝަން މުއްދަތުގެ ފަހުން ކޮވިޑަށް ޕޮޒިޓިވްވުން ވަރަށް ނާދިރު ކަމަށް މިހާތަނަށް ހުރި މައުލޫމާތުން އެނގޭތީ ކަމަށް ތަޖުރިބާކާރުންނާ ހަވާލާދީ ޔަހޫ ލައިފްގައި ބުނެފައިވެ އެވެ.\n"ކޮވިޑަށް ޕޮޒިޓިވްވާ މީހުންނާއި ބަލީގެ އަލާމާތް ފެންނަ މީހުންނާއި ބަލި ފަތުރާ މީހުންގެ ތެރެއިން ގިނަ މީހުންނަކީ ވައިރަހަށް ހުށަހެޅޭތާ ފުރަތަމަ ދުވަސްކޮޅުގެ ތެރޭގައި ޕޮޒިޓިވްވާ މީހުން،" ޖޯންސް ހޮޕްކިންސް ސެންޓަ ފޯ ހެލްތު ސެކިއުރިޓީގެ ސީނިއާ ސްކޮލާ ޑރ. އަމޭޝް އަދަލްޖާ ވިދާޅުވި އެވެ.\n"އެހެންވީމާ ކަރަންޓީނުގައި އޭގެ ފަހުން ހުއްޓަސް ޕޮޒިޓިވްވުން ވަރަށް ނާދިރުކަމުގެ ބައިވަރު ހެކިތައް މި އަންނަނީ ލިބެމުން."\nއެމެރިކާގެ ޖޯޖް މޭސަން ޔުނިވަސިޓީގެ އެޕިޑެމިއޮލޮޖިސްޓް އަދި އިންފެކްޝަން ޕްރިވެންޝަނިސްޓް ޑރ. ސަސްކިއާ ޕޮޕެސްކޫ މި ވާހަކަ އަށް ބާރު ދެއްވި އެވެ.\n"ފެންނަނީ އިންކިއުބޭޝަން މުއްދަތު ކުރުވުން އާންމުވަމުން އަންނަތަން. [ސީޑީސީގެ] އާ ގައިޑެންސް ބިނާވަނީ އެކަމަށް،" އޭނާ ވިދާޅުވި އެވެ.\nއެމެރިކާގެ ވެންޑަބިލްޓް ޔުނިވަސީޓީގެ އިންފެކްޝަސް ޑިޒީޒް އެކްސްޕާޓް ޑރ. ވިލިއަމް ޝަފްނާ ވިދާޅުވީ ކަރަންޓީނުކުރުމުގައި ގެންގުޅޭ އުސޫލު ބަދަލުކުރުމަށް، އޭނާ އާއި އެހެން ތަޖުރިބާކާރުން ކުރިން ވެސް އެދެމުން އައި ކަމަށެވެ. ޝަފްނާ ވިދާޅުވީ އެއީ މިހާރު ފަސޭހައިން، ޔަގީންކަން ބޮޑު ޓެސްޓް ހެދުމާއި އިންކިއުބޭޝަން މުއްދަ ކުރުވުމުން އެކަނި ނޫން ކަމަށެވެ. އޭނާ ވިދާޅުވީ ކަރަންޓީނު ކުރުކުރަން ޖެހެނީ މީހުންނަށް ކުރެވޭ ވަރުގެ ފަސޭހަ ކަމެއްގެ ގޮތުގައި އެކަން ބާއްވަން ޖެހޭތީ ކަމަށެވެ.\n"ސާދަ ދުވަހަކީ ކަރަންޓީނުވެގެން ހުންނަން ކޮންމެ މީހަކަށް ވެސް ވަރަށް ގިނަ ދުވަސް،" ޝަފްނާ ވިދާޅުވި އެވެ.\n"ދަރިވަރަކަށް ވިޔަސް، ޓީޗަރަކަށް ވިޔަސް އެއީ ވަރަށް ދިގު މުއްދަތެއް. މި މުއްދަތު ދެ ބައިކުޅަ އެއް ބަޔަކަށް ކުރުކޮށްލިޔަސް އެއީ ވަރަށް ބޮޑު ލުޔެއް."\nގިނަ މީހުން ތަބާވެގެން ތިބޭ ވަރުގެ ފަސޭހަ ކަރަންޓީނަކަށް ތަޖުރިބާކާރުން ބާރުއަޅުއްވަނީ ކޮވިޑް ޖެހިފައިވާ މީހަކާ ކޮންޓެކްޓްވިކަން އެނގޭއިރު ވެސް، އެހާ ގިނަ ދުވަހު ކަރަންޓީނުގައި ހުންނަން ޖެހޭނެތީ އެކަން ސިއްރުކޮށް އާންމުންގެ ތެރޭގައި މީހުން އުޅޭ މައްސަލަ ބޮޑުކަމުންނެވެ. އެއީ ގިނަ މީހުން ތަބާނުވާ ގައިޑްލައިނެއް އޮތުމަށް ވުރެ، އެންމެންހެން ނުވަތަ ގިނަ ބަޔަކު ތަބާވާނެ ވަރުގެ މިންވަރެއް އޮތުމުން، ބަލި މީހުންނާ ކޮންޓެކްޓްވާ މީހުން އާންމުންގެ ތެރޭގައި އުޅޭ މިންވަރު ނިސްބަތުން މާ ބޮޑަށް މަދުވާނެ ކަމަށް ގަބޫލުކުރެވޭތީ އެވެ.\nތަބާނުވާ ނުވަތަ އަމަލު ނުކުރެވޭ އުސޫލަކަށް ވުރެ، ކޮންމެވެސް ވަރެއްގެ ޔަގީންކަމެއް އޮތް އުސޫލެއްގެ ނަތީޖާ ރަނގަޅުވާނެތީ އެވެ.\n19 ކޮމެންޓް, 31 ރިއެކްޝަންސް\nވަރަށް ހޯދާ ބަލައިފިން ، ޑަބްލިއު އެޗް އޯގެ އެއްވެސް ލިއުމެއްގައިވެސް ، އަދި އެއްވެސް ގައުމެއްގެ ލިއުންތެރިއަކުވެސް ލިއެފައި އިންތަނެއް ނުފެނުނު ، ސަރުކާރުގެ ބޭނުމުގައި ރައްރަށައްދާ މީހުންގެ ފަރާތުން ބަލި ނުޖެހޭ ވާހަކައެއް ، މިރާއްޖޭގެ އެޗް ޕީއޭ އިން ހަދާފައިވާ ދިރާސާ އަކުން އެކަނި އެގޮތަށް ދެކެނީ ،\nއިހަކަށް ދުވަހުވެސް މާލެއިން އައި ފެނަކަ ބޮޑު ގްރޫޕެއް ހުވަދުއަތޮޅު ރައްތަކުގެ ބޭނުންގޮތަކަށް އުޅެފައި އެދިޔައީ ، ހޮޓާތަކަށް އަރާ މުޅި ރަށުގައި އެބުރި ސައިކަލުދުއްވާ ބޭނުންތާކު އުޅެފައި ފުރީ ، މިމީހުންގެ ފަރާތުން ރަށައް ބަލި ނުފެތުރި ރަށުމީހާ ރަށައް އައުމުން ބަލިފެތުރިދާނެތީ 14 ދުވަހުގެ ކަރަންޓީން ، ކިހާ އިންސާފް ، މިއީ މިހިދުން މިހިދަށް ހުއްޓާލަންޖެހޭ ނާތަހުޒީބު ކަމެއް ،\n30 ދުވަހު ފުރަބަންދުގައި އޮންނަންޖެހުނަސް އެކަން ކުރަން މިހުރީ ތައްޔާރަށް. އެކަމަކު ބުނަން. ވަކި ބަޔަކު މިހެން ބަންދުވެފައި އަނެއްބައި ބަޔަކު މާބުރުތަކެއްހެން ބުުރުޖަަހަން ހުއްދަ އޮތުން މިއީ ބަލައިގަންނާނެ ކަމެއްނޫން. ހައްޔަރުކުރިއަސް އަނދަގޮނޑިޖެހިޔަސް ހެޔޮ.\nމިހާރު ޑރ.ނަޒްލާމެން ދައްކާ ވާހަކައިންް ހީވަނީ ކޮންމެ މީހެއްގެ ގަޔަށްވެސް ވައިރަސް ވަންނަނީ ފުރަން ދިޔާމަހެން. ބަލަ5ދުވަހަށް ރަށަށް އަރާމީހާގައިގަ ވައިރަސް ހުރިތާ 10 ވަނަ ދުވަހުވެސް އެމީހާއަށް ރަށަކަށް ދެވިދާނެ. އެމީހާގޮސް މުޅި ރަށުގަ އެެެެނބުރުނީމަ ފުރަތަމަ ދުވަހުވެސް މުޅި ރަށުގަ ވައިރަސް ފެތުރުމުގެ ޗާންސް އޮވޭ5ދުވަސް ނުވިޔަސް.\nއަހަރުމެންނަށް އެނގޭ 14 ދުވަހުގެ ކަރަންޓީނަކީ މިހާރު ކުޅޭ ޑްރާމާއެއްކަން. ރަސްމީ ދަތުރެއްވީމަ ކޯވިޑް ނުޖެހެނީޔޯ. އަދި ޓޫރިސްޓުންނަށްވެސް ކޮވިޑް ވަރަށް ބަލަޔޯ. ސައިންޓިފިކް ކޮވިޑް މިހާރު މިއުޅެނީ..\nހާދަ ވަރަކަށް ކަރަންޓިީން ކުޑަކުރަން މި ކެމްޕެއިން ކުރަނީ. ރާއްޖެއިން ބަލަނީ ޑަބްލިއުއެޗްއޯ ގެ ގައިޑްލައިންސް. ސީޑީސީގެ އެއްނޫން. އެތަނުން ގައިޑްލައިންސް ބަދަލު ކުރީމަ ރާއްޖެއިންވެސް ކުރާނެ. ހަމަ ތިބުނާ ތަޖުރިބާކާރަކު އެއްޗެއް ބުނާއިރަށް ގައިޑްލައިންސް ބަދަލެއްނުކުރެވޭނެ. ވާވަރަށް ހެކި ލިބުނީމަ އެކަން އެމީހުން ކުރާނެ.\nޑަބްލިޔުއެޗްއޯ ގައިޑްލައިންގައި އޮވޭތަ ރަސްމީކަންކަމުގަ ދާމީހިން5ދުހަށް ފޮނުވަން؟\nކުޑަކުއްޖާވެސް މިޖެހެނީ 14 ދުވަހުގެ ކޮރަންޓީނުގައި ހުންނަން. އެކަމަކު މާލެއިން ރަށްރަށަށްދާ ބައެއްމީހުން އިސްތިސްނާއެބަވޭ. އެމީހުންނަކީ މާލެތެރޭގައި އެކިތަންތަނުގައި އެނބުރި އެއަތަކަށް މިއަތަކަށް އުޅެފައި ދާމީހުން. ކުޑަކުއްޖާ ގެއިން ނުނުކުމެ، ސްކޫލަށް ނުގޮސް ހުރެފައި ރަށަށް ދާއިރުވެސް މިޖެހެނީ 14 ދުވަހުގެ ކަރަންޓީނުގައި ހުންނަން.\nކަރަންޓީނު 14؟އަރަތް؟ މާލެއިން ފުރައިގެން ކ.ގުރައިދުއަށް ދިޔަ3މީހެކެވެ. ފުރަތަމަ މީހާއަކީ ކ.ގުރައިދުއަށް ޗުއްޓިއަށް ދިޔަ ގުރައިދޫގެ އާންމު ފަރުދެކެވެ. ދެވަނަ މީހާއަކީ ސަރުކާރުގެ އޮފީހެއްގައި މަސައްކަތެއް ކުރަން އައި ރަށުން ބޭރު މީހެކެވެ. ތިންވަނަ މީހާއަކީ ފަތުރުވެރިއެކެވެ.ރަންބިސް އަޅާ ކުކުޅެކެވެ.ޔަޢުނީ ގެސްޓެކެވެ. *މީގައި ވިސްނަންވީ ކަމަކީ 3މީހުންވެސް އައީ މާލެއިންކަމެވެ.\nރާއްޖޭގެ ސައިންސްވެރިން މާލޭގެ ލޮނުޒިޔާރަތް ޕާކަށް އަދި ފުޓްބޯލް ސްޓޭޑިއަމްއަށް ޒިޔާރަތްކޮށް އާ ގައިޑް ލައިން ހަދަން ފެނޭ. މާސްކު ނޭޅިއަސް މާލޭގައި މައްސަލަނެތް ، ރާއޖެތެރެއަށްދާ ނިކަމެތިމީހާ މި ބަހައްޓަނީ ކުލީ ކޮޓަރިއެއްގައި 17 ދުވަސް ވަންދެން، އެކަމަކު މިމީހުންގެ މީހުން ހުއްދަ ހޯދައިގެން މުޅި ރާއްޖޭގައި އެނބުރެނީ.. މިއީ ފުކެއް ބޮޑުވަރު.. ތަފާތުކުރުން ހުއްޓާލާ.\nއަސްތާ! އެމެެރިކާގެ ސައިންސްޓިސްޓުންނަށް ވުރެ ކުރީގައި ރާއްޖެގައި މިއުޅޭ ގުރީޕް އުޅެނީ، އެކަމަކު އެވެސް އެއްބަޔަކު ތަފާތު ކުރުމުގައި. މިކޮޅު ސައިންސްވެރިން ބުނާ ގޮތުން އެބޭފުޅުން ދެއްވާ ހުއްދައާއެކު ކޮވިޑް ފިލާ ރައްކާ ވާނެ. ހުއްދަ ނުދޭ މީހާގެ އަދަބަކީ 17 ދުވަހުގެ ބަންދެއް.


ހަވީރު ފޮޓޯ : ޔޫރޯ 2012: ސްޕެއިން - ފްރާންސް\nފޮޓޯ ގެލަރީ: ޔޫރޯ 2012: ސްޕެއިން - ފްރާންސް\nޑޮނެސްކް، ޔޫކްރޭން (ޖޫން 24) - ޔޫރޯގެ ކުއާޓާ ފައިނަލުގައި ފްރާންސާއި ސްޕެއިން ކުޅުނު މެޗުގައި ފްރާންސުގެ ރިބެރީ (ވ) ބޯޅަ ކޮންޓްރޯލްކުރާއިރު ސްޕެއިނުގެ އާބެލޯ ހުރަސް އަޅަނީ: މި މެޗު 2-0އިން ކާމިޔާބުކުރީ ސްޕެއިން. --އޭއެފްޕީ\nޑޮނެސްކް، ޔޫކްރޭން (ޖޫން 24) - ޔޫރޯގެ ކުއާޓާ ފައިނަލުގައި ފްރާންސާއި ސްޕެއިން ކުޅުނު މެޗުގައި ސްޕެއިނުގެ އާބެލޯ (ވ) އަތުން ބޯޅަ ހޯދަން ފްރާންސުގެ ކްލިޝީ މަސައްކަތްކުރަނީ: މި މެޗު 2-0އިން ކާމިޔާބުކުރީ ސްޕެއިން. --އޭއެފްޕީ\nޑޮނެސްކް، ޔޫކްރޭން (ޖޫން 24) - ޔޫރޯގެ ކުއާޓާ ފައިނަލުގައި ފްރާންސާއި ސްޕެއިން ކުޅުނު މެޗުގައި ފްރާންސުގެ ރިބެރީ (މ) ބޯޅަ ކޮންޓްރޯލްކުރާއިރު ސްޕެއިނުގެ ޒާބީ އޮލޮންސޯ ހުރަސް އަޅަނީ: މި މެޗު 2-0އިން ކާމިޔާބުކުރީ ސްޕެއިން. --އޭއެފްޕީ\nޑޮނެސްކް، ޔޫކްރޭން (ޖޫން 24) - ޔޫރޯގެ ކުއާޓާ ފައިނަލުގައި ފްރާންސާއި ސްޕެއިން ކުޅުނު މެޗުގައި ފްރާންސުގެ ރިބެރީ (މ) ބޯޅަ ކޮންޓްރޯލްކުރާއިރު ސްޕެއިނުގެ ސިލްވާ ހުރަސް އަޅަނީ: މި މެޗު 2-0އިން ކާމިޔާބުކުރީ ސްޕެއިން. --އޭއެފްޕީ\nޑޮނެސްކް، ޔޫކްރޭން (ޖޫން 24) - ޔޫރޯގެ ކުއާޓާ ފައިނަލުގައި ފްރާންސާއި ސްޕެއިން ކުޅުނު މެޗުގައި ފްރާންސުގެ ރިބެރީ (މ) ބޯޅަ ކޮންޓްރޯލްކުރާއިރު ސްޕެއިނުގެ އާބެލޯ ހުރަސް އަޅަނީ: މި މެޗު 2-0އިން ކާމިޔާބުކުރީ ސްޕެއިން. --އޭއެފްޕީ\nޑޮނެސްކް، ޔޫކްރޭން (ޖޫން 24) - ޔޫރޯގެ ކުއާޓާ ފައިނަލުގައި ފްރާންސާއި ސްޕެއިން ކުޅުނު މެޗުގައި ފްރާންސުގެ ފޯވާޑް އޮލިވާ ޖިރޯ (މ) ބޮލުން ޖަހަނީ: މި މެޗު 2-0އިން ކާމިޔާބުކުރީ ސްޕެއިން. --އޭއެފްޕީ\nޑޮނެސްކް، ޔޫކްރޭން (ޖޫން 24) - ޔޫރޯގެ ކުއާޓާ ފައިނަލުގައި ފްރާންސާއި ސްޕެއިން ކުޅުނު މެޗުގައި ސްޕެއިނުގެ ޒާބީ އޮލޮންސޯ ލަނޑު ޖެހުމަށް ފަހު އުފާފާޅުކުރަނީ: މި މެޗު 2-0އިން ކާމިޔާބުކުރީ ސްޕެއިން. --އޭއެފްޕީ\nޑޮނެސްކް، ޔޫކްރޭން (ޖޫން 24) - ޔޫރޯގެ ކުއާޓާ ފައިނަލުގައި ފްރާންސާއި ސްޕެއިން ކުޅުނު މެޗުގައި ސްޕެއިނުގެ ޒާބީ އޮލޮންސޯ ޕެނަލްޓީއެއް ޖަހަނީ: މި މެޗު 2-0އިން ކާމިޔާބުކުރީ ސްޕެއިން. --އޭއެފްޕީ\nޑޮނެސްކް، ޔޫކްރޭން (ޖޫން 24) - ޔޫރޯގެ ކުއާޓާ ފައިނަލުގައި ފްރާންސާއި ސްޕެއިން ކުޅުނު މެޗުގައި ލަނޑު ޖެހުމަށް ފަހު ސްޕެއިން ކުޅުންތެރިން އުފާފާޅުކުރަނީ: މި މެޗު 2-0އިން ކާމިޔާބުކުރީ ސްޕެއިން. --އޭއެފްޕީ\nޑޮނެސްކް، ޔޫކްރޭން (ޖޫން 24) - ޔޫރޯގެ ކުއާޓާ ފައިނަލުގައި ސްޕެއިން އަތުން ބަލިވި މެޗަށް ފަހު ފްރާންސް ކުޅުންތެރިން ދަނޑުން ފައިބަނީ: މި މެޗު ސްޕެއިން ކާމިޔާބުކުރީ 2-0އިން. --އޭއެފްޕީ\nޔޫރޯ 2012ގެ ފައިނަލް\nޔޫރޯ 2012ގެ ފައިނަލް: ސްޕެއިން - އިޓަލީ\nޔޫރޯ އަށް ޓީމުތައް ތައްޔާރުވުން\nޔޫރޯގައި ބައިވެރިވާ ބައެއް ޓީމުތަކުގެ ފަރިތަކުރުންތައް\nޔޫރޯ 2012: ފުރަތަމަ ދުވަސް\nޔޫރޯ 2012: ގުރޫޕް އޭ (ގްރީސް - ޕޮލެންޑް، ރަޝިއާ - ޗެކް ރިޕަބްލިކް)


Mi Sarukaarun Addu Ge Tharahghee Ah Ehvess Kameh Nukohdhey - Ibu - Vaguthu\nމި ސަރުކާރުން އައްޑޫގެ ތަރައްގީ އަށް އެއްވެސް ކަމެއް ނުކޮށްދޭ - އިބޫ\n6 މަސް ކުރިން ( ޖުލައި 14, 2018 )\nމިސަރުކާރުގެ ފަސް އަހަރުގެ ތެރޭގައި އައްޑޫގެ ތަރައްގީއަށް އެއްވެސް ކަމެއް ނުކޮށްދޭ ކަމަށް ގުޅިފައިވާ ޕާޓީތަކުގެ ރިޔާސީ ކެންޑިޑޭޓް އިބްރާހީމް މުހައްމަދު ސޯލިހް (އިބޫ) ވިދާޅުވެއްޖެ އެވެ.\nއައްޑޫ ސިޓީގައި ނޫސްވެރިންނާ ބައްދަލުކުރައްވަމުން އިބޫ ވިދާޅުވީ އަމާޒަކީ ރާއްޖޭގެ ހުރިހާ ރަށަކަށް ވަޑައިގެން ރައްޔިތުންނާ ބައްދަލުކުރެއްވުން ކަމަށެވެ.\nއިބޫ މިއަދު ވަނީ އައްޑޫގައި ދޮރުން ދޮރަށް ހިނގުމުން ހަރަކާތް ރަސްމީކޮށް ފައްޓަވައިދެއްވުމަށްފަހު އެ ހަރަކާތުގައި އަމަލީގޮތުން ބައިވެރިވެވަޑައިގެންފަ އެވެ. އިބޫގެ ރަނިންމޭޓް ފައިސަލް ނަސީމު ވެސް މިހަރަކާތްތަކުގައި ބައިވެރިވެވަޑައިގެންފައި އެވެ.\nއިބޫ ވިދާޅުވީ ގުޅިފައިވާ ޕާޓީތަކުގެ ރަނިންމޭޓް ކަނޑައެޅި ގުޅިފައިވާ ޕާޓީތަކުގެ ކެމްޕޭނާއި ފައިސަލް ގުޅިވަޑައިގަތުމުން ކެމްޕޭން ހަރަކާތްތައް ވަރަށް ބޮޑަށް އިތުރުވެގެން ދާނެ ކަމަށެވެ.\nއިބޫ ވިދާޅުވީ ރިޔާސީ ކެމްޕޭނަށް އެއްވެސް މަޑުޖެހުމެއް ނައިސް ކުރިއަށްދާނެ ކަމަށާއި ފައިސަލްއާ އެކު ހަރަކާތްތައް ކުރިއަށްދާނެ ގޮތުގެ ތާވަލެއް ވަަރަށް އަވަހަށް އެކުލަވާލާނެ ކަމަށެެވެ.\n"ވޯޓްލުމަށް މަދު ދުވަސް ކޮޅެއް އޮތް ނަމަވެސް އަމާޒަކީ ހުރިހާ ރަށަކަށްވެސް ވަޑައިގެން ވީހާވެސް ގިނަ ރައްޔިތުންނާ ބައްދަލުކުރައްވާ ރައްޔިތުންގެ ހިޔާލުތައް ހޯއްދެވުން " އިބޫ ވިދާޅުވިއެވެ.\n" މި އިންތިހާބުގައި ބޮޑުތަނުން ރައީސް ޔާމީން ބަލިކުރައްވާނެ. މަޑުޖެހުމެއް ނާންނާނެ. އަޅުގަނޑުމެންގެ މަސައްކަތް ކުރިއަށް ގެންގޮސް އިންތިހާބު ބޮޑު ތަނުން އިރާދަކުރެވިއްޔާ ކާމިޔާބު ކުރާނަން." އިބޫ ވިދާޅުވި އެވެ.\nއިބޫ ވިދާޅުވީ އައްޑޫ ރައްޔިތުންނާއި ބައްދަލުކުރުމުން މިސަރުކާރުގެ ފަސް އަހަރުގެ ތެރޭގައި އައްޑޫގެ ތަރައްގީއަށް އެއްވެސް ކަމެއް ނުކޮށްދޭ ކަމަށް ބުނެ ރައްޔިތުންގެ ކަންބޮޑުވުންތައް ހިއްސާކޮށްފައިވާ ކަމަށެވެ.\n"އައްޑޫގައި މިހާރު ކުުރިއަށްދާ ފެނާއި ނަރުދަމާ ނިޒާމުގެ މަސައްކަތްތަކަކީ އެމްޑީޕީގެ ސަރުކާރުން ފެށި މަސައްކަތްތަކެއް. މިސަރުކާރަށް ފަސް އަހަރުވާއިރު އެ މަސައްކަތް ވެސް ނިންމާލެވިފައި ނުވޭ " އިބޫ ވިދާޅުވިއެވެ.\nއިބޫ އިތުރަށް ވިދާޅުވީ މަސްވެރިންނާ ބައްދަލުކުރުމުން މަސްވެރިން މަހަށް ގޮސް ފީނާއިރު ދިމާވާ ސިއްހީ މައްސަލަތަކަށް ފަރުވާ ހޯދޭނެ ގޮތްތަކެއް ހޮސްޕިޓަލްތަކުގައި ނެތް ކަމަށެވެ.\nޖުލައި 14, 2018 - 14:16\nކަލޭގެ ބޮޑުއަނގަ އެބޮތްދޯ ކޮންމެ އެއްޗެކޭވެސް ކިޔަން.. ކަލޭމެނަށް އަންނީގެ އަޅުވެތިކަމުން ދެން ދުރަށްދެވޭނީ ރުގްޔާކޮށްގެން..\nޖުލައި 14, 2018 - 14:17\nމިސަރު ކާރުން އައްޑޯގެ ތަރައްގީ އައް ކޮއްދޭ ކަންތަކައް ބޭނުން ވާ ބަޖެޓައް ވޯޓު ދިނިން ތޯ\nޖުލައި 14, 2018 - 14:31\nޢިބުރާ ކަލޭކިތައްވޯޓުދިނިންތަ ތަރައްގީ އަށް\nޖުލައި 14, 2018 - 14:51\nއިބޫ އަކަސް ކިނބޫއަކަސް ކަނޑައެޅިގެން ދޮގު ހެދުމަކީ ކޮށްގެންވާނެ ކަމެއްނޫން. ދޮގު ހަދާކަން ކަށަވަރީ މާތްﷲ ބާވާލެއްވި އާޔަތްތަކަށް އީމާންނުވާމީހުން. އެމްޑީޕީ ސަރުކާރުން އައްޑޫގެ ތަތައްގީއަށްކުރި މަސައްކަތަށްވުރެ ގިނަ މަސައްކަތް މިސަރުކާރުން ކޮށްފި. އަދި މިހާރުވެސް ކުަރަމުން އެދަނީ. އިބޫ ލޯއަނދިރިވީމާ ނުފެންނަނީ ކަމަށްވެސް ވެދާނެ. އިބޫއަށް ނޭގުނަކަސް ހަމަކަށަވަރުން މިކަންކަން ﷲ ދެނެވޮޑިގެންވޭ.\nޖުލައި 14, 2018 - 14:53\nކޮންމެވެސްބަޔަކު ތިވާހަކަވެސްގަބޫލްކުރާނެ “ޔަގީން”!\nޖުލައި 14, 2018 - 15:01\nތަން ތަނައް ގޮސް ތައްކޮޅެއް ތާހިރު ވާހަކަ ދައްކަބަލަ\nޖުލައި 14, 2018 - 15:03\nކަލޭގެ ދެލޮލައް ފެނި ކަންފަތައް އަޑުއިވި ހުރި އިރު ދެލޮލައް ނުފެންނަ ކަންފަތައް ނީވޭކަމައް ހަދައި ހުރި ނުބައިކަމެއްގެ ބޮޑުކަމާއެވެ. މީނާގެ ލޮލައް ނުފެންނަ ކަންފަތައް ނީވޭގޮތް މެދުވެރި ކުރައްވާންދޭ\nޖުލައި 14, 2018 - 15:05\nދެލޯދުންމާރި ނުފެންނަންޏާ. ޢައިނުއަޅާ\nޖުލައި 14, 2018 - 15:06\n8 ފެބްރުއަރީގަ އަލިފާން ޖަހާފަ ހުރި ތަންތަން ފެނޭތަ. އެހެންވިއްޔާ އޯކޭ\nޖުލައި 14, 2018 - 15:08\nކަލޭގެ ދޫ ބަންދު ކުރައްވާށި. ދޮގުހެދުމުގައި ހައްދުފަހަނަ އަޅައި ގޮސްފި\nޖުލައި 14, 2018 - 15:09\nތިރަށައް ގަންޖާ ކޮންކަމެއްތަ ކުރީ. އަލިފާން ޖެހުންނޫން ކަމެއް ކުރިތަ.\nޖުލައި 14, 2018 - 16:53\nއެމްޑީޕީން ކުރި ކަމަކީ މުޅި ގައުމުގަ އަލިފާން ޖެހުން.\nޖުލައި 14, 2018 - 16:55\nޖުލައި 14, 2018 - 21:26\nދޮގުހަދަންވެސް އެދުރުވާނެއެއްނު ނަސީދުގެ ފަސްބައިގަ އެލިގަނެގެން އޮންނަމީހަކައް ތެދެއް ހަދަން އެނގޭނެތަ ﷲ ގެ ކުޅަދުންވަންތަވެރިކަމުން ދޫބަންދުކޮއް ލޯއަނދިރި ކޮއްފާންދޭވެ\nޖުލައި 14, 2018 - 22:47\nދެލޮލަށް ނުފެންނަ މީހުންނަށް ނުފެންނާނެ، އަންނި އެޅި ކޮންވޭޝަން ސެންޓަރަށް ދައްކަންޖެހޭ ފައިސާވެސް ދެއްކީ މިސަރުކާރުން، މިހާރުވެސް ތަރައްޤީގެ އެތައް މަޝްރޫޢުތަކެއް ދަނީހިގަމުން\nދިވެހިންނަށް ބައިނަލްއަޤްވާމީ މަތީ ވަޒީފާތައް ލިބުމުގެ ފުރުޞަތު އެބައޮތް - ރައީސް\n1 ދުވަސް ކުރިން 5\n1 ދުވަސް ކުރިން 8\nއިޢާދަކުރަނިވި ހަކަތަ އުފެއްދުމަށް ރާއްޖެ އިން ވަނީ އާމާޒުހިފާފައި – ރައީސް\n2 ދުވަސް ކުރިން 2\nހުރަވީ ސްކޫލަކީ ޖަޒީރާ ސްކޫލެއް – ރައީސް\n3 ދުވަސް ކުރިން 52


ދެ ރައީސުންނަށް ދިން ހަމަލާ: ފެނުނީ ތަފާތު ދެ މަންޒަރު – My WordPress\nދެ ރައީސުންނަށް ދިން ހަމަލާ: ފެނުނީ ތަފާތު ދެ މަންޒަރު\nއަޅުގަނޑު ހަނދާނަށް އަންނަނީ މީގެ ހަ އަހަރު ކުރިއެވެ.\nއޭރުވެސް ނޫސްވެރިޔަކީމެވެ. ނިއުސްރޫމްގައި މަސައްކަތުގައި އުޅެނިކޮށް، އޭރުގެ ރައީސުލްޖުމްހޫރިއްޔާ، އަބްދުﷲ ޔާމީން އަބްދުލްގައްޔޫމް ދަތުރުފުޅު ކުރައްވަމުން ގެންދެވި ފިނިފެންމާ ލޯންޗުކޮޅުގައި އެއްޗެއް ގޮއްވާލައިފި ކަމަށް ބުނެ، އެ މަންޒަރު ފެނުނު ކެމަރާމަން، ރޮމުން ހަޅޭލަވަމުން އައިސް ހާސްކަމުގައި ހުރެ، އަޅުގަނޑުމެންނަށް ކަންވީ ގޮތް ކިޔައިދިން ދުވަސް މިއަދުވެސް، އިއްޔެވީ ކަމެއްހެން ހަނދާން އެބަހުއްޓެވެ.\nހައްޖުގެ އަޅުކަން އަދާކުރެއްވުމަށް ފަހު، އެނބުރި ވަޑައިގަންނަވަނިކޮށް، ރައީސް އަބްދުﷲ ޔާމީނާއި އެމަނިކުފާނުގެ އަނބިކަނބަލުން ފާތުމަތު އިބްރާހިމް ދަތުރުކުރެއްވި ލޯންޗުކޮޅުގައި އެއްޗެއް ގޮއްވާލީ 2015 ވަނަ އަހަރުގެ ސެޕްޓެމްބަރު މަހުގެ ފަހުކޮޅުގައެވެ.\nއެ ހަމަލާއިން ރައީސް ޔާމީން ސަލާމަތްވެވަޑައިގެންނެވިއިރު، މެޑަމް ފާތުންއަށް އަނިޔާތަކެއް ލިބިވަޑައިގެންނެވިއެވެ.\nބިރުވެރި ދުވަހެކެވެ. ނުރައްކަލުގެ އިހްސާސް ކުރެވުނެވެ. އެހެނީ، ގައުމުގެ ވެރިމީހާގެ ސަލާމަތަށް ނުރައްކާ ކުރުމަކީ ގައުމީ ސަލާމަތަށްވެސް ނުރައްކާ ކުރުން ކަމުގައިވާތީއެވެ.\nކޮންމެއަކަސް، އެދުވަހުގެ ހާދިސާއިން ތަޖުރިބާ ކުރެވުނު ކަމަކީ، ބައެއްގެ މަލާމަތާއި ފުރައްސާރަ އަކީ ކޮންމެ ފަދަ ކަމެއްގެ ތެރެއިންވެސް، ކުރިމަތި ކުރުވާފާނެ ކަންކަން ކަމެވެ.\nރައީސުލްޖުމްހޫރިއްޔާގެ ހަށިކޮޅަށް ގެއްލުން ދޭން ބަޔަކު މަސައްކަތް ކުރި ކަމަށް ހަދައި، ކުޅުއްވި ޑްރާމާއެއްގެ ގޮތުގައި މުޅި ހާދިސާ ސިފަކޮށް، ރައްޔިތުންނަށް އޮޅުވައިލުމަށް މަސައްކަތް ކުރި މަންޒަރު އެދުވަހު ފެނިގެން ދިޔައެވެ.\nމިއަދު އަނެއްކާވެސް މާޒީ އިޔާދަވެ، އެފަދަ ހާދިސާއެއް ތަކުރާރުވީއެވެ. ރައީސްކަން ކުރެއްވި ބޭފުޅަކަށް ހަމަލާދީ، ފުރާނަ ދުއްވާލުމަށް މަސައްކަތް ކުރީއެވެ. ހިތާމަވެރިއެވެ. ބިރުވެރިއެވެ.\nއޭރު މިފަދަ ހާދިސާއެއް ހިނގުމުން، ހަޖޫ ޖަހައި މަލާމާތް ކުރި މީހުން މިއަދު ނިކަން ސީރިއަސްވެގެން އުޅޭތީ ފެނެއެވެ. ބިރުން ގޮސް، ހަރުކަށި ފިކުރާއި، އައިއެސް ފަދަ ޖަމާއަތްތަކުގެ ވާހަކަވެސް ދައްކަން ފަށައިފިއެވެ.\nއަޅުގަނޑު ފަހަރުގައިވެސް މިދަންނަވަނީ، ރައީސް ނަޝީދު "ސްޓަންޓް" ޖެއްސެވިއެކޭ ނޫނެވެ. މާޒީ އިޔާދަ ވުމުން، ފެންނަ މަންޒަަރު ތަފާތު ވާހަަކައެވެ. އޭރު އިދިކޮޅުގައި ތިބި މީހުން އެކަން ސިޔާސީ ކުރިނަމަވެސް، މިއަދު އެކަން ބަދަލުވެއްޖެއެވެ.\nސަރުކާރުގެ ވާދަވެރިން ރައީސް ނަޝީދަށް ހަޖޫ ޖެއްސެވުމުގެ ބަދަލުގައި، ހަމަލާ ކުށްވެރި ކުރައްވައި، ކުރެއްވީ ހެޔޮ ދުއާއެވެ. ދެ ރައީސުންނަށް ކުރިމަތިވި ހަމަލާއިން، ފެނިގެން މިދިޔައީ ތަފާތު ދެ މަންޒަރެކެވެ.


މި ސީޒަނުގައި ޓޮޓެންހަމް އަށް ޕްރިމިއާ ލީގު ކާމިޔާބުކުރެވޭނެ: ކޭން\nލީގު ކާމިޔާބުކުރުމަށް ޓޮޓެންހަމް ކުރަންޖެހޭ މަސައްކަތްވެސް ވަރަށް ބުރަ\nޕްރިމިއާ ލީގުގެ ތަށްޓަށް ވާދަކުރާ ބައިވަރު ޓީމުތައް އެބަތިބި\n24 އޮކްޓޯބަރ 2017 | އަންގާރަ 13:15\nޓޮޓެންހަމް އަށް ކުޅެމުން އަންނަ ހެރީ\nމި ސީޒަނުގައި ޓޮޓެންހަމް ހޮޓްސްޕާ އަށް ޕްރިމިއާ ލީގު ކާމިޔާބު ކުރެވޭނެކަމަށް އެޓީމަށް ކުޅެމުން އަންނަ އިންގްލޭންޑްގެ ފޯވާޑް ހެރީ ކޭން ބުނެފިއެވެ.\nނޫސްވެރިންނަށް މައުލޫމާތު ދެމުން ކޭން ބުނީ ފާއިތުވެދިޔަ ސީޒަންތަކުގައި ޕްރިމިއާ ލީގު ކާމިޔާބުކުރުމުގެ ފުރުސަތު ޓޮޓެންހަމް އަށް ލިބި ބޭކާރުވެފައިވާ ކަމަށެވެ. އެގޮތުން މި ސީޒަނުގައި ޕްރިމިއާ ލީގު ކާމިޔާބުކުރުމަކީ އުންމީދެއް ކަމަށް ބުންޏެވެ.\nކޭން ބުނީ ޕްރިމިއާ ލީގުގެ ތަށްޓަށް ވާދަކުރާ ބައިވަރު ޓީމުތައް އެބަތިބި ކަމަށާއި، ލީގު ކާމިޔާބު ކުރުމަށް ޓޮޓެންހަމް އިން ކުރަންޖެހޭ މަސައްކަތްވެސް ވަރަށް ބުރަ ކަމަށެވެ. އެގޮތުން މި ސީޒަނުގައި ޓީމުން ރަނގަޅު ނަތީޖާތަކެއް ހޯދަމުން އަންނަ ކަމަށްވެސް އޭނާ ވަނީ ބުނެފައެވެ.\nއެހެން ނަމަވެސް ކޭން ބުނީ ޕްރިމިއާ ލީގުގެ ތަށި ހޯދުމަށް މަސައްކަތް ކުރަން ވަރަށް ބައިވަރު ދުވަސް އެބަ އޮތް ކަމަށެވެ. އޭނާ ބުނީ އުންމީދަކީ ޓޮޓެންހަމް އަކީ ދުނިޔޭގެ އެންމެ މޮޅު އެއް ކްލަބަށް ހަދައި، ދުނިޔޭގެ އެންމެ މޮޅު ކުޅުންތެރިން ތެރޭގައި ކުރިޔަށް އޮތްތަނުގައި ހިމެނުން ކަމަށެވެ.\nއެގޮތުން ކޭން ބުނީ މިހާރު އޮތް ސްކޮޑު އަދި ކޯޗާއެކު އުންމީދު ކުރަމުން އަންނަ ކަންތައްތައް ހާސިލް ކުރެވޭނެކަމަށާއި، އެ ދުވަސް ދެކެން ކެތްމަދުވެފައި ހުރިކަމަށެވެ.\nމިދިޔަ އަހަރުގެ ޑިސެމްބަރު މަހު 2020 ވަނަ އަހަރުގެ ނިޔަލަށް ޓޮޓެންހަމްގައި މަޑުކުރަން ނިންމާފައިވާ ކޭން ހޯދުމަށް ގިނަ ކްލަބްތަކުން އަންނަނީ އަދިވެސް މަސައްކަތްކުރަމުންނެވެ. އޭގެ ތެރޭގައި ސްޕެއިން، އިންގްލޭންޑް، ޖަރުމަން، ފްރާންސް، އިޓަލީ އަދި ޗައިނާ ކްލަބްތައް ހިމެނެއެވެ.\nއިންގްލޭންޑަށް އުފަން އުމުރުން 23 އަހަރުގެ ކޭން އަކީ ޓޮޓެންހަމްގެ ކުރީގައި ހަރަކާތްތެރިވާ އެންމެ މުހިންމު ކުޅުންތެރިޔާއެވެ. އޭނާ ވަނީ މިހާތަނަށް އެޓީމަށް ކުޅުނު 177 މެޗުގައި 112 ލަނޑު ކާމިޔާބު ކޮށްފައެވެ.\nޕްރިމިއާ ލީގުގައި ޓޮޓެންހަމް މިހާތަނަށް ކުޅުނު ނުވަ މެޗުން 20 ޕޮއިންޓް ހޯދާފައިވާއިރު، އެޓީމު އޮތީ ލަނޑުގެ ތަފާތުން ޕޮއިންޓް ތާވަލުގެ ތިންވަނައިގައެވެ. ދެވަނައިގައި ޓޮޓެންހަމްއާ އެއް އަދަދަކަށް ޕޮއިންޓް ހޯދައިގެން ލަނޑުގެ ތަފާތުން މެންޗެސްޓާ ޔުނައިޓެޑް އޮތްއިރު، އެއްވަނައިގައި ޓޮޓެންހަމްއަށް ވުރެ ފަސް ޕޮއިންޓް އިތުރަށް ހޯދައިގެން އޮތީ މެންޗެސްޓާ ސިޓީއެވެ.\nޗެމްޕިއަންސް ލީގުގެ ގްރޫޕް އެޗްގައި ހިމެނޭ ޓޮޓެންހަމް އޮތީ ހަތް ޕޮއިންޓާއެކު ގްރޫޕްގެ ދެވަނައިގައެވެ. އެއްވަނައިގައި ޓޮޓެންހަމްއާ އެއް އަދަދަކަށް ޕޮއިންޓް ހޯދައިގެން ލަނޑުގެ ތަފާތުން އޮތީ ރެއާލްއެވެ.


މިހާރު މިލިއަނުން ޑޮލަރު ލިބޭ، ގަތް އެންމެ އަގު ބޮޑު އެއްޗަކީ އައިފޯނެއް މިހާރު މިލިއަނުން ޑޮލަރު ލިބޭ، ގަތް އެންމެ އަގު ބޮޑު އެއްޗަކީ އައިފޯނެއް\nކޯވިޑާއި ގުޅިގެން މިދިޔަ އަހަރު އިޓަލީ ފުރަތަމަ ފަހަރަށް ލޮކްޑައުން ކުރުމުން ވަޒީފާ ގެއްލުނު މީހުންގެ ތެރެއިން އެކަކީ ފެކްޓަރީއެއްގައި މަސައްކަތް ކުރަމުންދިޔަ ކަބާނޭ ލާމޭއެވެ.\nވަޒީފާ ގެއްލުމުން އޭނާގެ ތިން ކޮއްކޮއާއި އެކު ދުވަސްތައް ހޭދަކުރީ މައިންބަފައިންނާއި އެކު އެމީހުންގެ ގޭގައެވެ. މިހެން ވަގުތު ހޭދަކުރުމުގެ ތެރޭގައި ފޯނަން ޓިކްޓޮކް ޑައުންލޯންޑްކޮށް ކަބީ ލާމޭގެ ނަމުގައި އަމިއްލަ ވީޑިއޯތައް އަޕްލޯޑްކުރަން ފެށިއެވެ. މިހެން ފެށި ވީޑިއޯތަކާއި އެކު މުޅިން ތާފާތު ކެރިއަރއެއް މިވަނީ ފެށިފައެވެ.\nފުރަތަމަ ކަބީވެސް ޓިކްޓޮކަށް އަޕްލޯޑްކުރަމުން ދިޔައީ އެހެން މީހުންހެން އަމިއްލައަށް ނަށާ ވީޑިއޯތަކާއި ވީޑިއޯ ގޭމްސް ބަލާ ވީޑިއޯތަކާއި އެހެން ބައެއް މަންޒަރުތަކެވެ. އެއަށްފަހު މި އަހަރު ފެށުނު ތަނާހެން ކަބީ ވަނީ އޭނާ ޓިކްޓޮކަށް ދޫކޮށްލާ ވީޑިއޯތައް ބަދަލުކޮށްލާފައެވެ. މި ބަދަލާއިއެކު ސޯޝަލް މީޑިއާގައި ލައިފް ހެކްކަމަށް ބުނެ އެކި މީހުން އަޕްލޯޑްކުރަމުން ދިޔަ ވީޑިއޯތަކަކަށް މަޖާ ގޮތަކަށް މުހިއްމު މެސެޖްތަކެއް ދޭން ފެށިއެވެ. އެއްވެސް ބަހެއް ނުބުނަތާ އަޑެއްވެސް ލައްވާ ނުލައެވެ.\nމިހާރު ލާމޭ އަކީ ޓިކްޓޮކްގައި އެންމެ މަޝްހޫރު އެކަކެވެ. އެނާގެ 114 މިލިއަން ފޮލޯވަރުން އެބަތިއްބެވެ. ލާމޭއަށް ވުރެ ކުރީގައި ޓިކްޓޮކްގައި އުޅެނީ އެންމެ ފަންނާނެކެވެ. އެއީ އުމުރުން ފަނަރަ އަހަރުގެ ޗާލީ ޑިމޭލިއޯއެވެ.\nއުމުރުން 21 އަހަރުގެ ލާމޭގެ ވީޑިއޯތައް ޓިކްޓޮކްގައި މަޝްހޫރުވީ އެއްވެސް ބަހެއް ނުބުނެ ދެ ފަރާތަށް ހުރާލާ ބޮލުގެ ސަބަބުންނެވެ. އަދި އޭނާގެ ހަމަހިމޭންކަން ވީ އެތައް ވާހަކައެއް ބުނެދޭ ކަމަކަށެވެ.\nލާމޭ ބުނީ ލައިފް ހެކްކަމަށް ބުނެ މީހުން އާއްމު ކުރަމުންދިޔަ ވީޑިއޯތަކަށް އެނާ ވަރަށް ޝައުގުވެރިވިކަމަށެވެ. އަދި އެ ވީޑިއޯތަކާއި އެއްގޮތަށް ވީޑިއޯތަކެއް ހެދުމަށް ހިޔާލަށް އައި ކަމަށާއި އޭނާގެ ވީޑިއޯތައް ވީހާވެސް ގިނަ ބަޔަކަށް ދައްކަން ބޭނުންވިކަމަށެވެ. އެކަމަށް އެންމެ މޮޅު ގޮތެއް ވިސްނަމުން ދަނިކޮށް ހިޔާލަށް އައީ އެއްވެސް ވަރަކަށް ވާހަކަ ނުދައްކާ ވީޑިއޯތައް އަޕްލޯޑްކުރުންކަމަށްވެސް ދާދި ފަހުން ލާމޭ ސީއެންއެންއަށް ދިން އިންޓަވިއުގައި ބުނެފައިވެއެވެ.\nލާމޭގެ ވީޑިއޯތަކުގައި އެނާ ބުނަދެމުން ދަނީ ދިރިއުޅުން އެހާ ގޮތް ބޮޑުކުރަން ނުޖެހޭ ވާހަކައެކެވެ. ކޮންމެ ކަމެއްވެސް ފަސޭހަ ކަމާއި އެކު ކުރެވޭނެ ގޮތް އޮތްކަމަށެވެ. މި ވާހަކަތައް ބުނެދޭން ކޮންމެ ފަހަރަކު އޭނާ ހޫރުވާލާ ބޮލާއި އަތް ފުޅާކޮށްފައި ކުރާ އިޝާރާތަކީ ގިނަ ބަޔަކަށް ލާމޭގެ ވީޑިއޯތައް މަޖާވެ ކަމުދިޔަ އެއް ސަބަބެވެ.\nޓިކްޓޮކްގައި ދެވަނައަށް އެންމެ ކާމިޔާބު ލާމޭ އަންނަނީ ދުވާލެއްގެ މައްޗަށް ދެ ލައްކަ ފޮލޯވަރުން ހޯދަމުންނެވެ. މީގެއިތުރުން އިންސްޓްގަރާމްގައިވެސް 47 މިލިއަން މީހުން އަންނަނީ ލާމޭ ފޮލޯކުރަމުންނެވެ.\nވަޒީފާ ގެއްލިގެން ޓިކްޓޮކްކުރަން ފެށި ލާމޭ މިއަދު އަންނަނީ ވިޔަފާރި އެތައް ކުންފުންޏެއް ހުށައެޅުންތައް ލިބެމުންނެވެ. އޭގެތެރޭގައި ނެޓް ފިލިކްސާއި، ކާނާގެ ބާވަތްތައް ވިއްކާ އިޓަލީގެ ކުންފުންޏެއްކަމަށްވާ ބަރިލާއާއި އިންޑިއާގެ ޑްރީމް 11 ހިމެނެއެވެ. މީގެއިތުރުންވެސް ބައެއް ސިއްރު ހުށައެޅުންތައްވެސް އަންނަނީ ލާމޭ އަށް ލިބެމުންނެވެ.\nލާމޭއަށް މިހާރު އަހަރެއްގެ މައްޗަށް އެތައް މިލިއަން ޑޮލަރެއް ލިބޭނެއެވެ. އެހެންނަމަވެސް ލާމޭ އެވާހަކަތައް ދައްކާކަށް ބޭނުމެއް ނޫނެވެ. ލާމޭ ބުނީ އެނާއަށް ލާރި ލިބެން ފެށި ފަހުން މިހާތަނަށް ގަތް އެންމެ އަގު ބޮޑު އެއްޗަކީ އައިފޯން 12 އެއްކަމަށެވެ. އެވެސް އޭނާގެ ވީޑިއޯތައް ކޮލީޓީކުރުމަށް ގަތް އެއްޗެއް ކަމަށެވެ.\nލާމޭގެ މިހާރުގެ އުއްމީދަކީ އޭނާގެ އައިޑޮލެއްކަމަށް ބަލަމުން އައި ވިލް ސިމިތާއި އެކު ފިލްމެއްގައި ނުވަތަ ޑްރާމާއެއްގައި މަސައްކަތް ކޮށްލުމެވެ.


Vaahaka – moya hii magey (18)\nވާހަކަ – މޮޔަ ހިތް މަގޭ (18)\nއޯގަސްޓް 14 ވަނަ ދުވަހުގެ ބަޔާ ގުޅޭ\nކޮޓަރިއަށްވަދެ ދޮރުލައްޕާފައި މިސްކު ލައިޓް ޖައްސާލިއެވެ. ފާޚާނާއާއި ދިމާއަށް ދަމުން ލައިގެންހުރި ޓީޝާޓު ބާލާފައި އެނދާއި ދިމާއަށް ހޫރާލަން އުޅުނުވަގުތު އޭނާ ސިހިއްޖެއެވެ. ބައިންދާފައި އިން ބުދެއްހެން އިސްޖަހާލައިގެން އެއިނީ ޒާނައެވެ. ބުނާނެ އެއްޗެއްވެސް މިސްކުގެ ދުލަކަށްނައެވެ. ކުރިއަށް ދެފިޔަވަޅެއް އަޅާފައިވެސް އޭނާ ހުއްޓުނީއެވެ. މިސްކު ބަލަހައްޓައިގެން ހުއްޓެވެ. ކުޑަދޮރުން ވަންނަމުންދިޔަ ބާރުވައިރޯޅިތައް ޒާނަގެ ވިހުރުވާލެވިފައިވާ ފަންއިސްތަށިގަނޑު ދެފަރާތަށް އުދުއްސަމުން ދިޔައިރު އެރީތި މޫނުގެ ކުލަވަނީ ފަނޑުވެފައެވެ. ޒާނަ އެހެން އިންނަތާ ވީކިހާއިރެއްކަމެއްވެސް ނޭނގެއެވެ.\n“ޒާނަ ދޭ ކޮޓަރިއަށް. އަހަރެން ނިދަންވެއްޖެ.” މިސްކުއަށް ދައްކާނެ ވާހަކައެއް ނޭނގިގެން ބުނެލިއެވެ.\nފާޚާނާއަށް ވަދެ ދޮރުލައްޕާލުމަށްފަހު އޭނާ މޫނުދޮންނަ ތަށީގައި ދެއަތްވިއްދާލައިގެން ލޯގަނޑަށް ބަލަންހުއްޓެވެ. ޒާނަ އެހާ ދެރަވެފައި އިންދާ ފެނުނު ފުރަތަމަ ފަހަރެވެ. މިސްކުގެ ހިތަށްކުރީ ބަޔާންކުރަން ދަތި އަސަރުތަކެކެވެ. މާގިނައިރު އެމޫނަށް ބަލަންވެއްޖެއްޔާ މިސްކުގެ އަމިއްލަ ނަފްސް ކޮންޓްރޯލުން ނެއްޓިދާނެތީ ބިރުހީވެއެވެ.\nއެތައްވީއިރުވެސް ޒާނަ ނިކުތްއަޑު ނީވުމުން މިސްކު ފެންވަރަންފެށިއެވެ. އުންމީދުކޮށްގެން ހުރީ ފެންވަރާނިމޭއިރަށް ޒާނަ ހިނގައިދާނެ ކަމަށެވެ. އެކަމަކު އެހެނެއްނުވިއެވެ. މިސްކު ނިކުތްއިރުވެސް ޒާނަ އެއިންގޮތަށް އެނދުގައި އިނެވެ. މިސްކުއަށް ހަދާނެގޮތް ހުސްވިއެވެ. ރާކިންއަށް ހޭލެވިގެން ޒާނަ ހޯދަމުން އެކޮޓަރިއާއި ހަމައަށް އަތުވެއްޖެއްޔާ ދެން ވާނީ ކިހިނެތްހެއްޔެވެ؟\n“ޒާނަ ޕްލީޒް! މިތަނުން ދޭ.” މިސްކު ތަކުރާރުކޮށްލިއެވެ. އޭނާ ހުއްޓުނީ ލޯގަނޑު ކުރިމައްޗަށެވެ. ފުރަގަސްދީގެން ހުރިއިރު ރީތިކޮށް ޒާނަ ފެންނަންއިނެވެ. މިސްކު ބަލަހައްޓައިގެން އިނެވެ. އެކަމަކު މިފަހަރުވެސް ޒާނަގެ ފަރާތުން އެއްވެސް އިޖާބައެއް ނުލިބުނެވެ.\n“އޯހ ގޯޑް. އަހަރެން ކިހިނެތް ހަދަންވީ؟ ޒާނަ ބުނެބަލަ އަހަރެން ހަދަންވީގޮތެއް؟ އަތުގައި ހިފައިގެން ގަދަކަމުން ނެރެންވީތަ މިތަނުން؟” ބޮލުގެ އިސްތަށިގަނޑަށް ދެއަތް މަހާލުމަށްފަހު ތިރިކޮށްލާފައި މިސްކު ޒާނައާއި ކުރިމަތިލިއެވެ. ޒާނަ ހަރަކާތްކުރީ ދެނެވެ. މިސްކު ބަލަންހުއްޓާ ދެއަތްތިލައިން މޫނު ފޮރުވާލިއެވެ. އަދި ޅަކުއްޖެއްހެން އަޑުވީއްލައި ރޮއިގަތެވެ.\n“ނޯ.ނޯ.ނޯ. ޕްލީޒް ޑޯންޓް ކްރައި.” މިސްކުއަށް ހީވީ ހަތަރުއުދަރެސް ފެނުޖެހުނު ހެންނެވެ. ޒާނަ ހުއްޓުވަންވެގެން ކައިރިއަށް ޖެހިލާފައިވެސް އޭނާގެ ގައިގައި އަތްލަން ނުކެރިގެން އަނެއްކާ ފަހަތަށް ޖެހިލެވުނެވެ. ތަކުރާރުކޮށް އެތަކެއްފަހަރު އާދޭސްކޮށްވެސް ޒާނަގެ ރުއިމަކަށް ބަދަލެއްނައެވެ.\nބޯހާސްވެގެން މިސްކުއަށް ދެކޮޅަށް ހިނގަންފެށުނެވެ. މޫނުގައި އަތް ހާކާލެވުނީ ކިތައްފަހަރު ކަމެއް ނޭނގެއެވެ. އޭނާއަށް އެނގެއެވެ. ޒާނަގެ ރުއިމުގެ އަޑު ބޭރުތެރެއިން މީހަކަށް އިވޭނެ ވަގުތަކީ އެގޭގައި ތުފާނެއް އުފެދިގެންދާނެ ވަގުތެކެވެ.\n“ކަމްއޯން ޒާނަ. ތީ ނުވިސްނޭވަރު ކުޑަކުއްޖެއްވެސް ނޫނެއްނު. ނުވާނެ ތިގޮތަށް ރޯކަށް. ތިއަޑު މީހަކަށް އިވިއްޖެއްޔާ ދުވަސްދިޔައީ. ހެޔޮނުވާނެ ހުއްޓާލާ!” މިސްކު ހުއްޓިފައި އަނެއްކާވެސް ޒާނައަށް ބަލައިލިއެވެ.\nޒާނަގެ ރުއިމުގެ އަޑު ގަދަވެގެން ދިޔައީ މިސްކު އެހެން ބުނުމުންނެވެ. ކަންބޮޑުވެގެން މިސްކު އެއްފަހަރު ކޮޓަރީގެ ދޮރާއި ދިމާއަށް އަނެއްފަހަރު ޒާނައަށް ބަލާލިއެވެ. އަނެއްކާވެސް ބޮލުގެ އިސްތަށިގަނޑު ތެރެއަށް ދެއަތް މަހާލައިގެން އިރުކޮޅަކު ހުއްޓެވެ. ބޭރުން މީހެއްގެ ހިލަންވީ އެވަގުތުއެވެ. ކޮންމެވެސް ތަނެއްގެ ދޮރުލައްޕާލި އަޑާއެކު މިސްކުގެ ސިކުނޑި ހަރަކާތްކުރުން ހުއްޓާލިކަހަލައެވެ. ބިރެއްފެނިގެން އުޅުނު މީހެއްހެން ލޯބޮޑުކޮށްފައި އޭނާ ބަލާލީ އަނެއްކާވެސް ކޮޓަރީގެ ދޮރާއި ދިމާއަށެވެ. އަދި ބަލާކަށްނުހުރެ ބާރުބާރަށް އައިސް އެނދުގައި އިށީންދެފައި ޒާނަގެ މޫނުގައި ދެއަތުންހިފާ ގެނެސް އެތުންފަތުގައި ބޮސްދޭން ފަށައިފިއެވެ. ވަގުތުން ޒާނަގެ ރުއިމުގެ އަޑު މެދުކެނޑިގެން ދިޔައެވެ. އެކަމަކު މިސްކުއަށް އެކަން އިހްސާސްވިހެނެއް ހިއެއްނުވެއެވެ. މިކުރެވެނީ ކިހާވަރެއްގެ ކަމެއްކަންވެސް އޭނާއަށް އެނގުނީ ނޭވާކޮޅަށް ދިޔަފަހުންނެވެ. މިސްކު ކުއްލިއަކަށް ހުއްޓާލިއެވެ. އަދި އަވަސްއަވަހަށް ފުންމައިގެން ތެދުވެފައި ޒާނައަށް ފުރަގަސްދީގެން ދުރަށްދާން ހިނގައިގަތެވެ.\n“ކީއްވެ؟” އެވަގުތު ޒާނަގެ އަޑު އިވިގެން ދިޔައެވެ. މިސްކު ހުއްޓުނެވެ. އެކަމަކު ފަސްއެނބުރި ބަލާލާނެ ހިތްވަރެއް ނުލިބުނެވެ.\n“އަހަރެން ދެކެ ލައިކްވެއޭ ބުނެފަ އެހެންކުއްޖަކާއި ރައްޓެހިވީ ކީއްވެ؟” ޒާނަ އިތުރުކޮށްލިއެވެ. ރުއިން މެދުކެނޑިފައިވީ ނަމަވެސް އޭނާގެ އަޑުގައި ތުރުތުރެއް ވިއެވެ.\n“ޒާނައަށް އެނގެއެއްނު އެއީ ކީއްވެކަން. ލައިކްވިއަސް ލިބެންނެތް މީހަކަށްޓަކައި އުމުރުދުވަހު އިންތިޒާރުކުރާނީ ކިހިނެތް؟” މިސްކުވެސް ކޮށްލީ ސުވާލެކެވެ. އެކަމަކު ޒާނައަށް އޭނާގެ ޖަވާބު ލިބުނެވެ.\n“އެންމެ ފަހަރަކު ނަމަވެސް އަހަރެންނާ ސުވާލުކޮށްލިނަމަ. އަހަރެންދައްކާ ވާހަކަ އަޑުއަހާނެނަމަ…” ޒާނަދައްކަމުން ދިޔަ ވާހަކަ ފުރިހަމައެއްނުވިއެވެ. މިސްކު ވާހަކަދެއްކީ ޖުމްލަ މެދުކަނޑާލާފައެވެ.\n“އިތުރަށް ދެން ދައްކާނެ ވާހަކައެއް އެބައޮތްތަ މީގަ؟ އެހެންނޫނަސް އަހަރެން ކިހިނެތް ޤަބޫލުކުރާނީ؟ ފުރަތަމައިނުންވެސް ޒާނަ ތިވަނީ އަހަރެންނަށް އޮޅުވާލާފަ. އެންމެ ފުރަތަމަ ކަމަކީ މެރީކޮށްގެން އުޅޭކަން ސިއްރުކުރިކަން. ތީ ރާކިންގެ ވައިފްކަން އެނގުނުނަމަ އެދުވަހު އަހަރެންނަށްވެސް ގޯހެއް ނުހެދުނީސް. އެހެންނޫންނަމަ މިއަދު މިހާ ދެރަވާކަށް ނުޖެހުނީސް.” މިސްކު ހަތަރުކަޅި ހަމަކޮށްލައިގެން ހުރެ ދެއްކިވާހަކަތަކުން ޒާނައަށް އިސްޖެހުނެވެ.\n“މިސްކުއަށް ހީވަނީ ކިހިނެތް؟ އަހަރެންނަކީ ބޭވަފާތެރިއެއްކަމަށްތަ؟ އެހެންމީހެއްގެ އަންބެއްގެ ގޮތުގައި ހުރެ ހިލޭފިރިހެނަކާއި ގުޅުން ބޭއްވުމަކީ އަހަރެންގެ ނަޒަރުގައި ކުޑަކަމެއް ކަމަށްތަ؟ ހަމައެންމެ ފަހަރަކު އަހަރެން ބޭނުންވާ ގޮތް ހާމަކުރުމުގެ ޗާންސް ދީބަލަ. އަހަރެން މިއަދު ހުރިހާ ވާހަކައެއް ކިޔައިދޭން ބޭނުން. އަހަރެންނާއި ރާކިންގެ ކައިވެނީގެ ހުރިހާ ސިއްރެއްވެސް.” ޒާނަގެ ލޮލުން އަނެއްކާވެސް ކަރުނަ ފައިބަންފެށިއެވެ.\n“ނޭނގެ. އަހަރެންނަކަށް. ނޭނގެ ޤަބޫލުކުރާނެ އެއްޗެއް. ލޮލަށް ފެންނަ މަންޒަރުތަކަށް ވެސް އިތުބާރު ގެއްލިއްޖެ.” މިސްކު އަނެއްކާވެސް ޒާނަގެ ވާހަކަ މެދުކަނޑާލާފައި އޭނާގެ ހިތުގައި އޮތް ގޮތަށް ހާމަކޮށްލިއެވެ.\n“އަހަރެން ޤަބޫލުކުރަން އަހަރެންނަށް ކަންތައް ކުރެވުނީ ރަނގަޅަށް ނޫންކަން. އެންމެ ދެރަވަނީ މިސްކުއަށް އޮޅުވާލެވުނީމަ. އެން އައިމް ސޮރީ. އެކަމަކު ބިލީވް މީ! އަހަރެންގެ ހިތުގައި މިސްކު އާމެދު މިވަނީ އެއްވެސް އޮޅުވާލުމެއްނެތް ތެދުވެރި އިހްސާސްތަކެއް. އަދި އަހަރެން ރާކިންއާ ކައިވެނިކޮށްގެން އުޅުނެއްކަމަކު އޭނައާމެދު ދުވަހަކުވެސް ފިރިއެއްގެ ނަޒަރުން ދެކެވިފައެއްނެތް.” ޒާނަ މިސްކުގެ ކައިރިއަށް ދިއުމަށްޓަކައި ކުރިއަށް ފިޔަވަޅެއް އަޅާލިއެވެ.\n“ހުއްޓާލާ ޒާނަ. ކޮންކަހަލަ ވާހަކައެއް ތިދައްކަނީ؟ ބަލަ ރާކިން އެއީ ޒާނަގެ ފިރިމީހާއޭ. މިއަދު ތިހެން ކޮންމެފަދަ ވާހަކަދެއްކިއަސް ހަޤީޤަތް ބަދަލެއްނުކުރެވޭނެ. އަދި އަޑުއަހާ! ރާކިންގެ އަތުން ޒާނަ އަތުލައިގަތުމަކީ އަހަރެން ދުވަހެއްގައިވެސް ކުރާނެކަމެއް ނޫން. ތީ ރާކިންގެ އަނބިމީހާކަން އެނގުނު ވަގުތުން ފެށިގެން މިދެމެދަށް ގިރާނުކުރެވޭވަރުގެ އުސްފާރެއް ހުރަސްވެއްޖެ.” މިސްކު ހިތްހަމަނުޖެހިގެން ތަންކޮޅެއް ބާރަށް ބުނެލިއެވެ.\n“މިސްކުއަށް ތިހީކުރެވެނީ ރަނގަޅަކަށް ނޫން. އެންމެފަހަރަކުވެސް އަހަރެންދައްކާ ވާހަކަ ޤަބޫލުކޮށްބަލަ. ރާކިން އާއި އަހަރެންނާ ދެމެދުގައި…” ޒާނަގެ ޖުމްލަ ފުރިހަމަނުވަނީސް މެދުކަނޑާލާފައި އަނެއްފަރާތަށް އެނބުރުނެވެ.\nރާކިންއަށް އޭނާ ވެފައިވާ އެންމެ ވަޢުދެއް އެގޮތަށް ދުލުން ބޭރުވާން އުޅުނުކަމުގެ މައްޗަށް ނުހަނު ކަންބޮޑުވެގެން ހިތާދިމާއިން މޭގައި ހިފަހައްޓާލެވުނެވެ. ކޮންމެގޮތަކަށް ކަންތައްވިއަސް އެސިއްރު އޮންނަންވާނީ ހަމައެކަނި އޭނާ އާއި ރާކިންގެ މެދުގައެވެ.\n“ޒާނަ. ކޮންމެއިންސާނަކަށްވެސް ކުށެއް ކުރެވިދާނެ. އެކަމަކު ދެން އެންމެ ރަނގަޅުވާނީ ވެދިޔަކަންތައް ހަނދާންނައްތާލާފަ ދިރިއުޅުމައިގެން ކުރިއަށް ދިޔައްޔާ. އެގޮތުން އަހަރެންވެސް މިހާރު ފުރަތަމަ ފިޔަވަޅު ނަގައިފިން. އާތިފާއަކީ ވަރަށް ރަނގަޅު ކުއްޖެއް. ޤަބޫލުކުރޭ. އަހަރެމެން ދެމީހުންނަކަށް ދުވަހަކުވެސް އެކެއް ނުވެވޭނެ. އެންމެ ރަނގަޅުވާނީ ޒާނަވެސް ވީ އެންމެ އަވަހަކަށް މިކަން ޤަބޫލުކުރިއްޔާ. އާދޭސްކޮށްފަ މިބުނީ ދެން މިތަނުން ދޭ.” މިސްކު ދެއަތް ޖޯޑުކޮށްލާފައި ބޯގުދުކޮށްލަމުން ނިއްކުރީގައި ޖައްސާފައި ބުނެލިއެވެ.\nއެވަގުތު ޒާނަ ތުންފިއްތާލާފައި ދެފަރާތަށް ބޯހޫރުވާލިއެވެ. ޒާނަ ދެންވެސް ބަސްގަބޫލު ނުކުރާނެކަން ވިސްނިގެން މިސްކު ގަސްތުކުރީ ބާރުގެ ބޭނުން ކުރާށެވެ. ކައިރިއަށް އައިސް ހުއްޓިފައި ޒާނަގެ އަތުގައި ހިފާ ބާރުކޮށްލަމުން އޭނާ ދޮރާއި ދިމާއަށް ދާންފެށުމާއެކު ޒާނަވެސް ގަދަހެދިއެވެ.\n“މިސްކު. ޕްލީޒް ތިހެން ނުހަދާ. އަހަރެންނަށް މިސްކުއާއި ނުލާ ނޫޅެވޭނެ. އަހަރެން ބޭނުމެއްނޫން ރާކިންއާ އިނދެގެން އުޅޭކަށް. އަހަރެން ވީ އެންމެ އަވަހަކަށް ވަރިވެގެން މިސްކު ގާތަށް އަންނާނަން.” ޒާނަ ރޮއިރޮއިފައި ވާހަކަދެއްކިއެވެ.\n“ނުވާނެ ވަރިވެގެނެއް. އަޑު އިވިއްޖެތަ؟” މިސްކު ކުއްލިއަކަށް ހުއްޓިފައި ޒާނަގެ ދެކޮނޑުގައި ހިފާ ތަޅުވައިގަތެވެ. އެވަގުތު އެއަޑުގައި އެކުލެވިގެންދިޔަ ހަރުކަށި ކަމަކުން ޒާނައަށްވެސް ޖެހުނީ ބިރުން ހިމޭންވާށެވެ.\n“ޒާނަ ރާކިންގެ ކައިރިން ވަރިވިއަސް އަހަރެންނަކާ ނުގުޅެވޭނެ. މިކަން ހަނދާން ބަހައްޓާތި. އެހެންވީމަ ދެންވެސް އަހަރެންނާއި ގުޅެންވެގެނޭ ކިޔާފަ ވަރިއަށް ނޭދޭތި!” މިސްކު ބުނި އެއްޗެއްގެ މާނައެނގޭނީ ޚުދު އޭނާއަށެވެ. ޒާނަ ހުރީ އަޖައިބު ވީވަރުން ބުނާނެ އެއްޗެއްވެސް ނޭނގިފައެވެ.\n“އެއީ ކީއްވެ؟” އިރުކޮޅެއްފަހުން ޒާނަގެ އަޑު ނިކުތީ ކުރެހިގެންނެވެ.\n“ޒާނައަށް ފާހަގަ ކުރެވުނުތަ ރާކިންގެ މަންމައާއި އަހަރެންގެ އާއިލާގެ މެދުގައި ގުޅުމެއްނެތްކަން؟ އިނގޭތަ އެއީ ކީއްވެކަން؟ ރާކިންވެސް އުފަންނުވާއިރު އޭނާގެ މަންމައާއި ބައްޕަ ކައިވެނިކޮށްގެން މިގޭގައި އުޅުނުއިރު އަހަރެންގެ މަންމަ ހުރީ ހުސްހަށިބަޔަށް. އެހެން އުޅެމުން މަންމައާއި ސައްތާރުބޭގެ މެދުގައި ލޯބީގެ ގުޅުމެއް އުފެދި މައްސަލަ ވަރަށް މައްޗަށް ދިޔަ. އެމައްސަލައިގަ މަންމަ ގެއިން ނެރެލުމުން އަހަރެންގެ ބައްޕަ އާއި އިނދެގެން ރަށަށް ދިޔައީ. އޭގެ ފަހުން އަދި އަދަށް ދާންދެންވެސް އެދެބެން އަނގައިން ނުބުނޭ. މަންމަ އަހަރެން ކުޑައިރު އަހަރެން ކައިރީ އެދުނު އެދުމަކީ ރާކިން ވައިއެޅުނު އަންހެންކުއްޖަކާއިވެސް ދިމާއަށް އަހަރެން ދުވަހެއްގެ ކޮޅުން ބަލާނުލުމަށް. ޒާނަ. އަހަރެން އެދުވަހު މަންމައަށް ވަޢުދުވިން. އަދި ޒާނައަކީ ރާކިންގެ އަނބިމީހާކަން އެނގުނު ދުވަހު މިހިތަށް ވަރަށް އަސަރުކުރި. ވަގުތުން އަހަރެން ނިންމިން ޒާނަ އަހަރެންނަށް ގެއްލިއްޖެކަމަށް.” ދޮރުހުޅުވާލާފައި މިސްކު ޒާނަގެ އަތުން ދޫކޮށްލިއެވެ.\nމިސްކުގެ ވާހަކައަށްފަހު، އެވަގުތު އިތުރަށް ދެން ދައްކާނެ ވާހަކައެއް ޒާނައަކަށްވެސް ނުވިސްނުނެވެ. މިސްކު އެތެރެއަށް ވަދެގެން ދާތަން ބަލަންހުރެފައި އޭނާ ކުދި ފިޔަވަޅުތަކެއްގައި ކޮޓަރިއަށް ވަންނަންވެގެން ހިނގައިގަތްއިރު ދުރުގައި ހުރެގެން ތިންވަނަ މީހަކު އެމަންޒަރު ބަލަމުންދިޔަކަން އެނގޭ އެކަކުވެސް ނެތެވެ.\nހެނދުނު ހޭލިގޮތަށް އާރިއާ ފުރަތަމަވެސް ރާކިންގެ ފޯނަށް ގުޅަން މަސައްކަތްކޮށްލިއެވެ. ޔޫންގެ ޕޭރެންޓްމީޓިންގެ ވާހަކަ ހަނދާންވީ އަދި އޭގެފަހުންނެވެ. ވީ އެންމެ އަވަހަކަށް ރާކިންއާއި ވާހަކަދެއްކުން އާރިއާއަށް މުހިންމުވީ އެއްސަބަބަކީ އެއީއެވެ. ޔޫން ވަނީ މާކުރިއްސުރެ އެމީޓިންއަށް ބައްޕަ ފޮނުވުމަށް އެދިފައެވެ. އަހުމަދުގެ ފަރާތުން އެނގުނު ގޮތުގައި ރާކިން ބޮލުގައި ރިއްސާތީވެ އޮފީހަށް އަންނަން ބުނީ މެންދުރުފަހުންނެވެ. އޮފީސްތެރެއިން ދިމާވާގޮތް ނުވުމުން އާރިއާ އެންމެފަހުން ގޮތެއް ނިންމިއެވެ. އޭނާ އަމިއްލައަށް އެގެއަށް ދާނީއެވެ.\n“ދަރިފުޅު މިއަދު އޮފީހަށް ނުދާ ދުވަހަކީތަ؟” ކާކޮޓަރިއަށް ވަދެފައި ރާކިން ފެނިގެން ހަނިފާ ސުވާލުކުރިއެވެ.\n“ހެނދުނު ހޭލެވުނުއިރު ބޮލުގައި ރިއްސާތީވެ ހިތަށްއެރީ ތަންކޮޅެއް ފަހުންނޭ ދާނީ. އެކަމަކު ތެދުވެ ފެންވަރާލީމަ މިހާރު ހަމައަކަށް އެޅިއްޖެ. އެހެންވެ އަނެއްކާ ދާންކަމަށް މިއުޅެނީ.” ޖޫސްފޮދެއް ބޯލާފައި މޭޒުމަތީ ތަށިބަހައްޓަމުން ރާކިން ޖަވާބުދިނެވެ. އެވަގުތު މިސްކުވެސް އައިސް އަނެއްފަރާތުގައި ހުރި ގޮނޑިއެއްގައި އިށީންދެފައި ހެނދުނުގެ ނާސްތާއަށް އިންސާފުކުރަން ފަށައިފިއެވެ.\n“ދަރިފުޅާ ޒާނަ. މަންމަ އެވަރަށް ބުނީމަވެސް ތިއަންނަނީތަ؟ ބުނީމެއްނު ކޮޓަރިއަށް ކާއެއްޗެހި ފޮނުވަދޭނަމޭ.” ހަނީފާ ވާހަކަދެއްކި އަޑަށް އެންމެންނަށް އެއްފަހަރާ ދޮރާއި ދިމާއަށް ބަލާލެވުނެވެ. ނިކަން މަޑުމަޑުން އައިސް އެތެރެއަށް ވަން ޒާނަގެ މޫނަށް އެކަނި ބަލާލުމުންވެސް އޭނާގެ ހާލު ރަނގަޅު ނޫންކަން ދޭހަކޮށްދެއެވެ. ކުލަފަނޑުވެފައިވާ އެމޫނުގައި އެހެންޏާ އެހުންނަ އުޖާލާކަމެއް ނެތެވެ. ދެލޮލަށް ބަލާލުމުން ހީވަނީ ދެންމެވެސް އެއައީ ރޯންއޮވެފައި ހެންނެވެ. ތެމިފައިވާ އެސްފިޔަތަކާއި ރަތްވެފައިވާ ދެލޯ އެކަމަށް ހެކިވެއެވެ. ޒާނަގެ މިސިފަ ފެނިފައި ރާކިންގެ ހިތުގައިވެސް ސުވާލުތައް އުތުރިގަތެވެ.\n“ކިހިނެތްވީ ޒާނައަށް؟” ރާކިން އަހައިލިއެވެ.\n“ޒާނަ ނުބުނޭތަ ދަރިފުޅު ކައިރިއަކު؟ ޒާނަވެސް ހާދަ ޅައޭދޯ. އެންމެ ފުރަތަމަ އަންގަންވީ ފަރާތަށް ނާންގައި ތިހުންނަނީ.” ހަނީފާގެ ވާހަކައިން ސުވާލުތައް ވީއިތުރެވެ.\nމަންމަގެ މޫނަށް ބަލައިނުލިއަސް ޒާނައަށްވެސް އެވާހަކަތަކުން މަންމަ ބުނަން އެއުޅެނީ ކީކޭބާވައޭ ހިތަށްއަރާގޮތްވިއެވެ.\n“ރާކިން. އުފާވެރި ޚަބަރެއް. ޒާނަ މަންމައަކަށްވަނީ.” ޒާނަގެ އަތުގައި ހިފާ ރާކިންގެ ކައިރީގައި އިންގޮނޑީގައި ބައިންދާފައި ހަނީފާ އަޑުގާނެތްތަނަށް އިއްވާލިއެވެ.\nކާކޮޓަރި ތެރޭގައި ހީވީ ބޮމެއް ގޮވިހެންނެވެ. ހަނީފާ ނޫން ދެންތިބި އެންމެންގެ މޫނުތައް ހުދުވެގެން ހިނގައްޖެއެވެ. ވާހަކަދައްކަންވެގެން ރާކިން އަނގަހުޅުވާލި ވަގުތު ދޮރާއި ދިމާއިން މީހެއްގެ ހިލަމެއްވެގެން ބަލާލިއިރު އާރިއާ ދެލޯބޮޑުކޮށްފައި ބަލަހައްޓައިގެން ހުއްޓެވެ.\nވާހަކަ - ތަޤުދީރު\nކުރުވާހަކަ - މަޑުއްވަރީ ދަތުރު (ފަހުބައި)\nކުރުވާހަކަ - މަޑުއްވަރީ ދަތުރު


Barcelona dhookohlan Messi ninamifi! | Mihaaru\nބާސެލޯނާ ދޫކޮށްލަން މެސީ ނިންމައިފި!\n26 އޯގަސްޓް 2020 - 08:50 21 comments\nބާސެލޯނާ (އޮގަސްޓް 26) - އާ އެއްބަސްވުމެއްގައި ލިއޮނަލް މެސީ ސޮއިކުރާނެ ކަމަށް ބާސެލޯނާ އިން ބުނަމުންދަނިކޮށް، ކްލަބް ދޫކޮށްލަން ބޭނުންވާކަން މެސީ ބާސެލޯނާ އަށް އަންގައިފި އެވެ.\nހަ ފަހަރު ބެލޮންޑިއޯ ހޯދާފައިވާ މެސީ ބާސެލޯނާ ދޫކޮށްލަން ހުށަހަޅާފައިވާ ކަމަށް އެ ކްލަބުން ވަނީ މީޑިއާތަކަށް ޔަގީންކޮށްދީފަ އެވެ. އުމުރުން 33 އަހަރުގެ މެސީ މި ގޮތަށް ހުށަހެޅިއިރު އޭނާގެ އެއްބަސްވުމުގައި ބާކީ އެއް އަހަރު އެބައޮތެވެ. އެހެން ނަމަވެސް ކޮންމެ ސީޒަނެއް ނިންމާފައި މެސީ އަށް ވަކި މުއްދަތެއްގެ ތެރޭގައި އެއްވެސް އަގެއް ނުދީ އެހެން ކްލަބަކަށް ހިލޭ ބަދަލުވެވޭ ގޮތަށް އޮންނަ މާއްދާ އަށް ބަލައި މެސީ ވަނީ ކްލަބް ބަދަލުކުރަން ހުށަހެޅީ އެވެ.\nމެސީގެ މި ހުށަހެޅުމާ އެކު ބާސެލޯނާ އިން ކުރިއަށްދާނެ ގޮތެއް ބަލަން ވަރަށް އަވަހަށް ބޯޑު މެމްބަރުންގެ ބައްދަލުވުމެއް ބާއްވާނެ އެވެ. ރިޕޯޓްތައް ބުނާގޮތުން ޓީމު ދޫކޮށްލަން މެސީ ބޭނުންވާ ގޮތާ މެދު ބާސެލޯނާގެ ބައެއް މެމްބަރުންގެ ސުވާލުތަކެއް އެބަހުއްޓެވެ. އެއީ ކޮންޓްރެކްޓްގައިވާ ގޮތުން ހިލޭ ޓްރާންސްފާއެއްގައި މި އަހަރު މެސީ ކްލަބް ދޫކޮށްލާނަމަ ޖޫން 10 ވަނަ ދުވަހުގެ ކުރިން އެކަން ކްލަބަށް އަންގަންޖެހޭތީވެ އެވެ. އެ މުއްދަތުގެ ފަހުން މެސީ ދޫކޮށްލެވޭނީ އޭނާގެ ކޮންޓްރެކްޓްގައިވާ 700 މިލިއަން ޔޫރޯ ދެއްކުމަށް ފަހު އެވެ. އެހެން ނަމަވެސް ކޮވިޑް-19ގެ ސަބަބުން އޭރު އަދި ސީޒަން ނުނިމޭތީ އެ ވަގުތު މެސީ އެކަން ކުރެވެން ނެތެވެ. އާޖެންޓީނާގެ މީޑިއާ ރިޕޯޓްތައް ބުނާގޮތުން ބާސެލޯނާ އިން މެސީ ދޫކޮށްލަން ދެކޮޅު ހަދާނަމަ އޭނާ އެކަން ގާނޫނީ ޓީމު މެދުވެރިކޮށް ކުރިއަށްގެންދިއުމުގެ ވިސްނުން ގެންގުޅެ އެވެ.\nކްލަބް ބަދަލުކުރަން މެސީ ހުށަހެޅުމާ އެކު އޭނާގެ އެ ނިންމުމަށް އިހުތިރާމްކުރަން އެންމެ ފުރަތަމަ ގޮވާލީ ބާސެލޯނާގެ ކުރީގެ ކެޕްޓަން ކާލެސް ޕުޔޯލް އެވެ. މެސީގެ އެ ނިންމުމަށް ބާސެލޯނާގެ ފޯވާޑް ލުއިސް ސުއަރޭޒް ވަނީ މަރުހަބާ ކިޔައިފަ އެވެ. ސުއަރޭޒަކީ ބާސެލޯނާ އިން ވިއްކާލަން މަސައްކަތްކުރަމުން އަންނަ ކުޅުންތެރިއެކެވެ. އެކަމަކު ސުއަރޭޒް ދާދި ފަހުން މީޑިއާގައި ބުނީ އޭނާ ވިއްކާލަން ބޭނުންނަމަ ކްލަބުން އެކަން އަންގަންޖެހޭނެ ކަމަށާއި އޭނާއާ މެދުގައި ގޮތެއް ނިންމޭއިރު ޖަވާބުދާރީވާން ފުރުސަތެއް އޮންނަންވާނެ ކަމަށް ބުނެފަ އެވެ.\nފަހަކަށް އައިސް ބާސެލޯނާގައި މެސީ އާއި ޓީމުގެ ބޯޑު މެމްބަރުންނާ ހިޔާލު ތަފާތުވުންތައް ވަނީ އިތުރުވެފަ އެވެ. އެންމެ ފުރަތަމަ ކަންތައްތައް ގޯސްވާން ފެށީ މީގެ ތިން ސީޒަން ކުރިން ބާސެލޯނާ އިން ދުނިޔޭގެ ރެކޯޑް އަގަކަށް ޕީއެސްޖީ އަށް ނޭމާ ވިއްކާލުމުންނެވެ. އޭރު ނޭމާ އާއި ބާސެލޯނާ ބޯޑު މެމްބަރުންނާ ދެމެދު ބަހުގެ ހަމަލާތަކެއް ބަދަލުކުރި އެވެ.\nބާސެލޯނާގެ ލީޑަޝިޕާ މެދު މެސީގެ ހިތްހަމަނުޖެހުންތަކެއް ހުރިކަން ފަހަކަށް އައިސް ގިނަ ފަހަރުތަކެއްގެ މަތިން ވަނީ ވަރަށް ބޮޑަށް ފެނިގެން ގޮސްފަ އެވެ. ބާސެލޯނާގެ ޑިރެކްޓަރު ކަމުން ދާދި ފަހުން ވަކިކުރި އެރިކް އަބިދާލް ވަނީ ބާސެލޯނާގެ ކޯޗުކަމުން ޖެނުއަރީ މަހު އާނެސްޓޯ ވަލްވޭޑޭ ވަކިކުރުމުގައި ކުޅުންތެރިންގެ ރޯލެއް އޮތް ކަމަށް ބުނެފަ އެވެ. އަބިދާލަށް ރައްދުދެމުން މެސީ އިންސްޓަގްރާމްގައި ކުރި ޕޯސްޓެއްގައި ލިޔުނީ "ކުޅުންތެރިންތަކެއް ބޮލުގައި ކޯޗަށް އެއްބާރުލުން ނުދޭ ކަމަށް ބުނެ އިލްޒާމެއް އަޅުވާއިރު އެއީ ކޮން ކުޅުންތެރިންނެއްކަން އެނގެންޖެހޭނެ" ކަމަށެވެ.\nމެސީގެ އެންމެ ބޮޑު އަނެއް ހިތްހަމަނުޖެހުމަކީ ކްލަބްގެ ނިންމުންތަކުގައި އޭނާގެ ނުފޫޒު އޮންނަ ކަމަށް މީޑިއާގައި ދެކެވޭ ވާހަކަތައް ހުއްޓުވަން ކްލަބްގެ ބޯޑުން މަސައްކަތްނުކުރުމެވެ. އަދި ބާސެލޯނާގެ ރައީސް ޖޯސެފް ބޯޓޮމެއު އާއި ބައެއް ބޯޑު މެމްބަރުން އިސްވެ އެ ޓީމުގެ ކުރީގެ ތަރިންނާއި މިހާރުގެ ބައެއް ކުޅުންތެރިންގެ އަގު ވައްޓާލަން ސޯޝަލް މީޑިއާގައި މަސައްކަތްކުރުމަކީ ވެސް ކްލަބުގެ ދޫކޮށްލަން މެސީ ވިސްނަން ފެށި ހިސާބެކެވެ.\nބާސެލޯނާގެ ސީނިއާ ޓީމަށް 2004 ވަނަ އަހަރުން ފެށިގެން ކުޅެމުން އަންނަ މެސީ މީގެ ކުރިން ވެސް ވަނީ އެ ޓީމު ދޫކޮށްލަން ވިސްނައިފަ އެވެ. އެއީ 2017 ވަނަ އަހަރު ބެލި މެސީ ޓެކްސް އަށް މަކަރު ހެދި މައްސަލައިގައި ސްޕެއިނުގެ ޕްރޮސެކިއުޓަރުން އޭނާއާ މެދު ނާއިންސާފުން ގިނަ ކަންތައްތަކެއް ކުރަމުންދާތީ އޭގެ ސަބަބުން އެހެން ގައުމަކަށް ބަދަލުވާން ބޭނުންވުމެވެ. މެސީ ބުނީ އެ ފަހަރު އޭނާ އަށް ރަސްމީކޮށް އެއްވެސް ކްލަބެއްގެ ހުށަހެޅުމެއް ނުލިބޭ ކަމަށާއި އޭގެ އެންމެ ބޮޑު ސަބަބަކީ އޭނާ ބާސެލޯނާ ދޫކޮށްލަފާނެކަން އެއްވެސް ބަޔަކަށް ގަބޫލުނުކުރެވުން ކަމަށެވެ. އެހެންވެ ރަސްމީކޮށް ކްލަބް ބަދަލުކުރަން އޭނާ ހުށަނާޅަ އެވެ.\nއެކަމަކު މިހާރު އޮތްގޮތުން މެސީ ބާސެލޯނާ ދޫކޮށްލާނެކަން ޔަގީންވެފައިވާއިރު، އޭނާ ދެން ފެނުން އެންމެ ގާތީ ފްރާންސްގެ ޕީއެސްޖީ އާއި އިންގްލެންޑްގެ މެންޗެސްޓާ ސިޓީ އަދި އިޓަލީގެ އިންޓަ މިލާން ތެރެއިން ކްލަބަކުންނެވެ.


ޕޯޗުގަލް މޮޅުވިއިރު، ރޮނާލްޑޯ ރެކޯޑަކާ ގާތަށް | Jazeera\tޕޯޗުގަލް މޮޅުވިއިރު، ރޮނާލްޑޯ ރެކޯޑަކާ ގާތަށް - Jazeera\nޕޯޗުގަލް މޮޅުވިއިރު، ރޮނާލްޑޯ ރެކޯޑަކާ ގާތަށް\nމުޙައްމަދު ޤާސިމް October 12, 2019 51 views0\nއަންނަ އަހަރު ބޭއްވުމަށް ހަމަޖެހިފައިވާ ޔޫރޯ ފުޓްބޯޅަ މުބާރާތުގެ ކޮލިފައިންގައި ރޭ ލަގްޒަމްބާގް އަތުން 3-0 އިން އެންމެ ފަހުގެ ޗެމްޕިއަން ޕޯޗުގަލް މޮޅުވިއިރު، އެ ޓީމުގެ ކެޕްޓަން ކްރިސްޓިއާނޯ ރޮނާލްޑޯ ކާމިޔާބުކުރި ގޯލާއެކު ކެރިއަރުގައި 700 ގޯލް ހަމަކުރުމާ ގާތަށް ޖެހިލައިފިއެވެ.\nލަގްޒަމްބާގް ކޮޅަށް ވައްދާލި ގޯލާއެކު ރޮނާލްޑޯ ވަނީ ކެރިއަރުގައި 699 ލަނޑު ހަމަކޮށްފައެވެ. އަދި ގައުމީ ޓީމަށް ޖެހި ލަނޑުގެ އަދަދު 94 އަށް އަރާފައިވާއިރު، ގައުމީ ޖާޒީގައި ސައްތައެއް ހަމަކުރަން ބޭނުންވަނީ މަދުވެގެން ހަ ގޯލެވެ.\nރޭގެ މެޗުތަކަށްފަހު ގްރޫޕް ބީ ގެ އެއްވަނައިގައި އަދިވެސް އުޅެނީ 16 ޕޮއިންޓާއެކު ޔުކްރޭން އެވެ. އޭގެ ފަސް ޕޮއިންޓް ފަހަތުން އެއް މެޗު މަދުން ކުޅެގެން ދެވަނައިގައި އޮތީ ޕޯޗުގަލް އެވެ. ތިންވަނައިގައި އޮތް ސާބިއާ އަށް ލިބިފައިވަނީ ހަތް ޕޮއިންޓެވެ.\nލިޒްބަންގެ ހޯސޭ އަލްވަލާޑޭ ސްޓޭޑިއަމްގައި ރޭ ކުޅުނު މެޗުގެ ފުރަތަމަ ހާފުގައި ޕޯޗުގަލް ޓީމުން ކާމިޔާބުކުރި ހަމައެކަނި ލަނޑު، މެޗުގެ 16 ވަނަ މިނެޓުގައި ޖަހައިދިނީ މެންޗެސްޓާ ސިޓީގެ މިޑްފީލްޑަރު ބެނާޑޯ ސިލްވާ އެވެ.\nޕޯޗުގަލްގެ ދެވަނަ ލަނޑު، މެޗުގެ 65 ވަނަ މިނެޓުގައި އެ ޓީމުގެ ކެޕްޓަން ރޮނާލްޑޯ ޖެހިއިރު، މެޗު ނިމެން އެންމެ މިނެޓަކަށްވެފައިވަނިކޮށް ތިންވަނަ ލަނޑުޖަހައިދިނީ ގޮންކާލޯ ގުއެޑެސް އެވެ.\nމި ގްރޫޕުގެ އެންމެ ކުރީގައި އުޅޭ ޔުކްރޭން ވަނީ ރޭ އަމިއްލަ ދަނޑުގައި 2-0 އިން ލިތުއޭނިއާ ބަލިކޮށްފައެވެ. ޕޯޗުގަލް އަށް ދެން އޮތީ އަންނަ ހޯމަ ދުވަހު ރަށުން ބޭރުގައި ޔުކްރޭންއާ ދެކޮޅަށް ކުޅޭ މެޗެވެ. އެ މެޗުން ޕޯޗުގަލް އަތުން ޔުކްރޭން ބަލިނުވެ ނިންމާލެވިއްޖެނަމަ، އަންނަ އަހަރުގެ ޔޫރޯ ފުޓްބޯޅަ މުބާރާތުން ޖާގަ އެ ޓީމަށް ކަށަވަރުވެގެންދާނެއެވެ.


ބީޖޭޕީ ސަރުކާރުން އިންޑިއާގެ މުސްލިމު ތާރީޚާއި ގުޅޭ ސިޓީއެއްގެ ނަން ބަދަލުކޮށްފިMikal News\nއުއްތަރު ޕްރަދޭޝްގެ ޗީފް މިނިސްޓަރު ޔޮގީ އަދިތުޔާނަތު\n17 އޮކްޓޯބަރ 2018, 9:20 |\nހިންދޫ ވަތަނީ ޕާޓީ ބީޖޭޕީއިން އިންޑިއާގެ މުސްލިމު ތާރީޚާއި ގުޅިފައިވާ އައްލާހުއާބާދު ނުވަތަ އިލާހު އާބާދުގެ ނަން ހިންދޫންގެ ތާރީޚާއި ގުޅިފައިވާ ޕްރަޔާގްރާޖް އަށް ބަދަލުކޮށްފިއެވެ.\nއުއްތަރު ޕުރަދޭޝްގެ ޗީފު މިނިސްޓަރު ހައްދުފަހަނަޅާފައިވާ ޔޮގީ އަދިތުޔާނަތު ގެ ހުށަހެޅުމަށް އެ ސްޓޭޓްގެ ކެބިނެޓުން ފާސްކުރި މިބަދަލު ދިފާއުކޮށް އެ ސްޓޭޓް ގެ ސަރުކާރުގެ ހެލް މިނިސްޓަރު ވިދާޅުވީ “ކެބިނެޓް މިނިސްޓަރުން (އެ ސްޓޭޓްގެ) ތިބީ މިބަދަލަށް އުފަލުން” ކަމަށެވެ.\nއިންޑިއާގެ ފުރަތަމަ ބޮޑު ވަޒީރު ޖަވަހަރުލާލު ނެހުރޫ ގެ އުފަން ރަށް އައްލާހު އާބާދަކީ 16 ވަނަ ގަރުނުގައި އިންޑިއާގައި ވެރިކަންކުރި މުސްލިމް ދަރިކޮޅެއްކަމަށްވާ މުގޮލް ރަސްކަމުގައި އަކްބަރު ރަސްގެފާނު ބިންގާއަޅުއްވައި ދެއްވި ރަށެކެވެ. އޭގެފަހުން 17 ވަނަ ގަރުނުގެ ކުރީކޮޅު ޖަހަންގީރު ރަސްގެފާނު އިލާހު އާބާދަކީ އެރަސްކަމުގެ ވެރިރަށްކަމަށް ހެދިއެވެ.\nމުސްލިމުންނާއި ދެކޮޅަށް ޖަރީމާތައް ހިންގާފައިވާ ކަމަށް ތުހުމަތުކުރެވޭ އަދިތުޔާނާ އުއްތަރު ޕްރަދޭޝްގެ ޗީފު މިނިސްޓަރަށް މިދިޔަ އަހަރު އައްޔަންކުރެވުނު ފަހުން މުސްލިމުންގެ ތާރީޚާއި ގުޅޭ ތަންތަނުގެ ނަން ބަދަލުކުރަންވަނީ ފަށާފައެވެ. އޭގެ ތެރޭގައި ހަމަ އެސިޓީގެ މުގޮލްސަރާއީ ޖަންކްޝަން ރެއިލްވޭ ސްޓޭޝަންގެ ނަން ޑެން ދަޔާލް އުޕަދުޔާޔާ އަށް ބަދަލުކުރުން ހިމެނެއެވެ. މީގެ އިތުރުން ބަރެއިލީ ކަންޕޫރާއި އާގަރާގެ ނަން ބަދަލު ކުރުމަށްވެސް ވަނީ ހުށަހަޅާފައެވެ.\nއައްލާހު އާބާދުގެ ނަން ބަދަލު ކޮށްފައިމިވަނީ ހިންދޫ ވަތަނީ ޕާޓީގެ ހައްދުފަހަޅާފައިވާ ވަތަނީ ފިކުރުގެ ބޮޑު ވަޒީރު ނަރެންދުރަ މޮޑީ ވެރިކަމަށް އައުމަށްފަހު އިންޑިއާގެ މުސްލިމު ތާރީޚު ނައްތާލަން މަސައްކަތްކުރާ ކަމުގެ ތުހުމަތު ކުރެވެމުންދާ ދަޑިވަޅެއްގައެވެ.